2021-2027 M. LAIKOTARPIO 12-os REIKŠMINGIAUSIŲ ES FINANSAVIMO ŠALTINIŲ ANALIZĖ

*Parengta VšĮ Centrinė projektų valdymo agentūra / 2021.12*

**TURINYS:**

[**SVEIKATOS PROGRAMA** 3](#_Toc91599187)

[**KAIMYNYSTĖS, VYSTYMOSI IR TARPTAUTINIO BENDRADARBIAVIMO PRIEMONĖ "GLOBALI EUROPA"/** 11](#_Toc91599188)

[**SKAITMENINĖS EUROPOS PROGRAMA** 16](#_Toc91599189)

[**ERASMUS PLIUS** 23](#_Toc91599190)

[**KŪRYBIŠKA EUROPA** 29](#_Toc91599191)

[**APLINKOS IR KLIMATO KAITOS PROGRAMA LIFE** 36](#_Toc91599192)

[**EUROPOS INFRASTRUKTŪROS TINKLŲ PRIEMONĖ (EITP)** 42](#_Toc91599193)

[**PRIEGLOBSČIO, MIGRACIJOS IR INTEGRACIJOS FONDAS** 50](#_Toc91599194)

[**EUROPOS HORIZONTAS** 54](#_Toc91599195)

[**ES KOSMOSO PROGRAMA** 61](#_Toc91599196)

[**BENDROSIOS RINKOS PROGRAMA/** **SINGLE MARKET PROGRAMME (SMP)** 64](#_Toc91599197)

[**PROGRAMA „INVESTEU“** 69](#_Toc91599198)

[**LIETUVOS DALYVAVIMO PROGRAMOSE APIBENDRINIMAS** 75](#_Toc91599199)

[**FINANSAVIMO ŠALTINIŲ PASKIRSTYMAS PAGAL SEKTORIUS** 82](#_Toc91599200)

|  |
| --- |
| **SVEIKATOS PROGRAMA****EU4Health**2021-2027 |

|  |
| --- |
| **TIKSLAS/APRAŠYMAS** |

„EU4Health“ yra ES atsakas į COVID-19 poveikį medicinos ir sveikatos priežiūros darbuotojams, pacientams ir sveikatos sistemoms Europoje. Ja yra sprendžiami ne tik su atsaku į krizę susiję, bet ir sveikatos priežiūros sistemų atsparumo klausimai.

Dešimt konkrečių tikslų, priklausančių keturioms bendrų tikslų grupėms, yra:

1. Gerinti ir puoselėti žmonių sveikatą Sąjungoje; remti ligų prevenciją ir sveikatos stiprinimą; plėtoti tarptautines su sveikata susijusias iniciatyvas ir bendradarbiavimą;
2. Kovoti su tarpvalstybinėmis grėsmėmis sveikatai; užtikrinti tarpvalstybinių grėsmių sveikatai prevenciją, pasirengimą joms ir atsaką į jas; remti veiksmus, kuriais papildomi nacionaliniai pagrindinių krizės atveju svarbių produktų atsargų kaupimo veiksmai; sudaryti medicinos, sveikatos priežiūros ir pagalbinių darbuotojų rezervą;
3. Gerinti medicinos produktų ir priemonių bei su krize susijusių produktų kokybę; užtikrinti medicinos produktų ir priemonių bei su krize susijusių produktų prieinamumą ir įperkamumą;
4. Stiprinti sveikatos priežiūros sistemas, jų atsparumą ir išteklių naudojimo efektyvumą; didinti sveikatos duomenų, skaitmeninių priemonių ir paslaugų, skaitmeninės sveikatos priežiūros transformacijos kokybę; gerinti galimybes naudotis sveikatos priežiūros paslaugomis; rengti ir įgyvendinti ES sveikatos srities teisės aktus ir priimti įrodymais pagrįstus sprendimus; integruoti nacionalinių sveikatos priežiūros sistemų veiklą

|  |
| --- |
| **BIUDŽETAS** |

 5,7 mlrd.Eur.

Programos gyvavimo metus bus laikomasi tam tikrų nuostatų dėl visų išlaidų (Reglamentas, 5 str.):

1. ne mažiau kaip 20% sveikatos stiprinimui ir ligų prevencijai;

2. ne daugiau kaip 12,5% su krize susijusių produktų kaupimui Sąjungos lygmeniu;

3. ne daugiau kaip 12,5% pasauliniams įsipareigojimams ir sveikatos iniciatyvoms remti;

4. ne daugiau kaip 8% administracinių išlaidų (teikiant Programai įgyvendinti skirtą techninę ir administracinę pagalbą, pavyzdžiui, vykdant parengiamąją, stebėsenos, kontrolės, audito ir vertinimo veiklą, įskaitant institucines informacinių technologijų sistemas).

|  |  |  |  |  |  |  |
| --- | --- | --- | --- | --- | --- | --- |
| 2021 m. | 2022 m | 2023 m. | 2024 m. | 2025 m. | 2026 m. | 2027 m. |
| 327 mln. Eur | 789 mln. Eur | 295 mln. Eur | 308 mln. Eur | 318 mln. Eur | 326 mln. Eur | 264 mln.Eur |

|  |
| --- |
| **VYKDOMI PROJEKTAI/REMIAMOS SRITYS** |

2021 m. birželio 24 d. buvo patvirtinta 2021 m. Veiksmų programa. Pagal 2021 m. veiklos programą bus finansuojama į keturias sritis, ypač daug dėmesio skiriant vėžiui:

1. ligų prevencija,
2. pasirengimas krizėms,
3. sveikatos priežiūros sistemos,
4. skaitmeninimas.

Konkrečios sritys ir reikalavimai būna detalizuojami pačiame kvietime.

2022 m. veiklos programa dar tik rengiama.

|  |
| --- |
| **FINANSUOJAMŲ VEIKSMŲ DETALIZACIJA** |

 Finansuojami veiksmai pagal 10 konkrečių tikslų:

1. **Remti ligų prevenciją ir sveikatos stiprinimą:**

a) parama programų, kuriomis remiamos valstybės narės, kūrimui ir įgyvendinimui ir parama valstybių narių veiksmams, kuriais siekiama gerinti sveikatinimą ir ligų prevenciją;

b) parama apklausų, tyrimų, palyginamų duomenų ir statistikos rinkimo, kai tikslinga įskaitant pagal lytį ir amžių suskirstytus duomenis, metodikų, klasifikacijų, mikromodeliavimo, bandomųjų projektų, rodiklių, žinių sklaidos ir lyginamųjų tyrimų įgyvendinimui ir tolesnei plėtrai;

c) parama valstybių narių veiksmams, kuriais siekiama sukurti sveiką ir saugią miesto, darbo ir mokyklos aplinką, sudaryti sąlygas rinktis sveiką gyvenseną, skatinti sveiką mitybą ir reguliarią fizinę veiklą, atsižvelgiant į pažeidžiamoms grupėms priklausančių žmonių poreikius visuose gyvenimo etapuose, siekiant skatinti gerą sveikatą visą gyvenimą;

d) parama valstybėms narėms, siekiant užtikrinti veiksmingą atsaką į užkrečiamąsias ligas ir vykdant tokių ligų prevenciją, priežiūrą, diagnostiką ir gydymą;

 e) parama valstybių narių veiksmams sveikatinimo ir ligų prevencijos srityje visą asmens gyvenimą, mažinant rizikos sveikatai veiksnius, tokius kaip nutukimas, nesveika mityba ir fizinės veiklos stoka;

 f) parama veiksmams, kuriais siekiama gerinti psichinę sveikatą;

 g) parama veiksmams, siekiant papildyti valstybių narių priemones, kuriomis mažinama neteisėto narkotikų vartojimo ir priklausomybės daroma žala sveikatai, įskaitant informavimo ir prevencijos priemones;

 h) parama siekiant įgyvendinti politikos priemones ir veiksmus, kuriais mažinama sveikatos netolygumai ir nelygybė sveikatos srityje, susiję su sveikatos priežiūra;

i) parama veiksmams, siekiant didinti sveikatos raštingumą;

j) parama Europos kovos su vėžiu kodekso rekomendacijų propagavimui bei įgyvendinimui ir parama to kodekso dabartinio leidimo peržiūrai;

 k) veiksmai, kuriais siekiama remti vėžio registrų įgyvendinimą visose valstybėse narėse;

 l) tolesnis dalyvaujančių valstybių narių atitinkamų nacionalinių įstaigų bendradarbiavimas, siekiant remti virtualaus Europos kompetencijos tinklo kūrimą, kad būtų sustiprinti visų rūšių vėžio, įskaitant vaikų vėžį, moksliniai tyrimai ir tolesnis klinikinių duomenų rinkimas bei keitimasis jais, taip pat mokslinių tyrimų rezultatų pritaikymas kasdienei vėžiu sergančių pacientų priežiūrai ir gydymui;

m) parama veiksmams, kuriais siekiama gerinti onkologinės priežiūros kokybę, įskaitant, kiek tai susiję su prevencija, patikromis, ankstyvąja diagnostika, stebėsena ir gydymu, pagalbine ir palaikomąja slauga, taikant integruotą ir į pacientą orientuotą požiūrį, ir parama kokybės užtikrinimo sistemų, skirtų vėžio centrams ar kitiems centrams, kuriuose gydomi vėžiu sergantys pacientai, įskaitant centrus, kuriuose gydomi vaikų vėžiu sergantys pacientai, diegimui;

n) parama kuriant vėžio centrams ir centrams, kuriuose gydomi vėžiu sergantys pacientai, skirtas kokybės užtikrinimo sistemas;

o) parama mechanizmams, skirtiems tarpspecialybiniams pajėgumams stiprinti ir tęstiniam švietimui, ypač onkologijos paslaugų srityje;

p) veiksmai, kuriais remiama vėžį įveikusių asmenų ir juos prižiūrinčių asmenų gyvenimo kokybė, įskaitant psichologinę pagalbą, skausmo kontrolę ir sveikatos aspektus, susijusius su profesine reintegracija;

q) bendradarbiavimo pacientų teisių, pacientų saugos ir priežiūros kokybės klausimais stiprinimas;

 r) parama veiksmams, susijusiems su epidemiologine priežiūra, kuriais prisidedama prie veiksnių, kurie daro įtaką asmenų sveikatai arba ją lemia, vertinimo;

s) parama, užtikrinant sinergiją su kitomis programomis, veiksmams, kuriais siekiama gerinti geografinį sveikatos priežiūros darbuotojų pasiskirstymą ir veiksmus, skirtus išvengti didelio medicinos darbuotojų trūkumo kai kuriose vietose, nedarant poveikio valstybių narių kompetencijai;

t) parama gairių, skirtų užkrečiamųjų ir neužkrečiamųjų ligų prevencijai ir valdymui, ir gerosios patirties mainų priemonių ir tinklų šioje srityje kūrimui;

 u) parama valstybių narių veiksmams, kuriais siekiama mažinti sveikatą lemiančius veiksnius, be kita ko, mažinti alkoholio daromą žalą ir tabako vartojimą;

 v) parama priemonėms ir platformoms, siekiant surinkti realiomis sąlygomis gaunamus duomenis apie vakcinų saugumą, veiksmingumą ir poveikį, kai jos panaudojamos;

w) parama iniciatyvoms, kuriomis siekiama didinti skiepijimo aprėptį valstybėse narėse;

 x) komunikacijos veikla, skirta visuomenei ir suinteresuotiesiems subjektams, siekiant propaguoti Sąjungos veiksmus šiame priede nurodytose srityse;

 y) visuomenei ir tikslinėms grupėms skirtos informuotumo didinimo kampanijos ir komunikacijos veikla, kuriomis siekiama užkirsti kelią nepasitikėjimui vakcinomis, klaidingai informacijai ir dezinformacijai, susijusiai su ligų prevencija, priežastimis ir gydymu, papildant nacionalines kampanijas ir komunikacijos veiklą šiais klausimais;

z) į visuomenę nukreipta komunikacijos apie rizikas sveikatai ir sveikatą lemiančius veiksnius veikla;

za) parama veiksmams, kuriais siekiama sumažinti su sveikatos priežiūra susijusių infekcijų riziką.

**2. Plėtoti tarptautines su sveikata susijusias iniciatyvas ir bendradarbiavimą:**

a) ypatingos svarbos sveikatos infrastruktūros stiprinimas, kad būtų galima įveikti sveikatos krizes, remiant protrūkių priežiūros, prognozavimo, prevencijos ir valdymo priemonių diegimą;

b) parama veiksmams, kuriais siekiama skatinti Sąjungos masto sveikatos krizių prevenciją bei pasirengimą ir valdymo pajėgumą ir reagavimo pajėgumą Sąjungos ir nacionaliniu lygmenimis, įskaitant savanoriškus testavimus nepalankiausiomis sąlygomis, atsarginių priemonių planavimą ir pasirengimo veiklą, remiant kokybiškos sveikatos standartų plėtrą nacionaliniu lygmeniu, veiksmingo parengties ir reagavimo koordinavimo mechanizmus ir tų veiksmų koordinavimą Sąjungos lygmeniu;

c) parama veiksmams, siekiant sukurti integruotą kompleksinę informavimo apie riziką sistemą, apimančią visus sveikatos krizės etapus, būtent prevenciją, pasirengimą, reagavimą ir atsigavimą;

d) parama prevenciniams veiksmams, kuriais pažeidžiamos grupės apsaugomos nuo grėsmių sveikatai, ir veiksmams, kuriais reagavimas į sveikatos krizes ir jų valdymas pritaikomi prie tų pažeidžiamų grupių poreikių, pvz., veiksmais, kuriais užtikrinamos pagrindinės priežiūros paslaugos pacientams, sergantiems lėtinėmis ar retomis ligomis;

e) parama veiksmams, kuriais siekiama šalinti šalutinius sveikatos krizės padarinius sveikatai, visų pirma pasekmes psichikos sveikatai, vėžiu sergantiems pacientams, lėtinėmis ligomis sergantiems pacientams ir kitiems pažeidžiamiems asmenims, įskaitant priklausomybę turinčius asmenis, ŽIV / AIDS sergančius asmenis, hepatitu ar tuberkulioze sergančius asmenis;

 f) parama, užtikrinant sinergiją su kitomis programomis, medicinos ir visuomenės sveikatos priežiūros darbuotojų mokymo ir edukacinėms kvalifikacijos kėlimo programoms ir laikinųjų darbuotojų mainų programoms, visų pirma siekiant gerinti jų skaitmeninius įgūdžius;

g) parama Sąjungos etaloninių laboratorijų, Sąjungos etaloninių centrų bei kompetencijos centrų steigimui ir veiklos koordinavimui;

h) valstybių narių pasirengimo ir reagavimo priemonių, pavyzdžiui, susijusių su sveikatos krizių valdymu, atsparumu antimikrobinėms medžiagoms ir skiepijimu, auditas;

i) į visuomenę nukreipta komunikacija rizikos valdymo ir pasirengimo sveikatos krizėms srityje;

j) parama didesnei nacionalinių sistemų veiklos rezultatų konvergencijai rengiant sveikatos rodiklius, atliekant analizę ir skleidžiant žinias, taip pat organizuojant savanorišką nacionalinių sveikatos priežiūros sistemų testavimą nepalankiausiomis sąlygomis;

k) parama tyrimų, rizikos vertinimo ir rizikos valdymo veiklai, susijusiai su gyvūnų sveikatos, aplinkos veiksnių ir žmonių ligų tarpusavio ryšiu, be kita ko, per sveikatos krizes.

3. **Užtikrinti medicinos produktų ir priemonių bei su krize susijusių produktų prieinamumą ir įperkamumą**:

a) parama veiksmams, kuriais siekiama Sąjungoje stiprinti laboratorijų pajėgumus ir sveikatos produktų ir krizės atveju svarbių nišinių produktų gamybą, mokslinius tyrimus, plėtrą ir jų diegimą;

 b) parama veiksmams ir sąveikioms IT priemonėms, siekiant pastebėti vaistų ir medicinos priemonių stygių, jo išvengti, jį valdyti, teikti apie jį duomenis ir apie jį pranešti, sykiu prisidedant prie vaistų ir medicinos priemonių prieinamumo;

c) parama, užtikrinant sinergiją su kitomis programomis, klinikiniams tyrimams, siekiant paspartinti inovatyvių, saugių ir veiksmingų vaistų ir vakcinų kūrimą, leidimų platinti rinkoje suteikimą ir prieigą prie jų;

d) parama veiksmams, kuriais skatinama kurti inovatyvius vaistus ir vakcinas, kad būtų galima spręsti didėjančias sveikatos priežiūros problemas ir patenkinti pacientų poreikius, taip pat kurti mažiau komerciniu požiūriu pelningus produktus, pvz., antimikrobines medžiagas;

e) parama veiksmams, kuriais siekiama gerinti aplinką tausojančius vaistų ir medicinos priemonių gamybą bei šalinimą, ir veiksmams, kuriais siekiama remti mažiau aplinkai kenksmingų vaistų plėtrą;

f) parama veiksmams, kuriais skatinamas apdairus ir efektyvus vaistų, ypač antimikrobinių medžiagų, naudojimas;

 g) parama veiksmams, kuriais siekiama skatinti didinti pagrindinių veikliųjų vaistinių medžiagų ir vaistų gamybą Sąjungoje, be kita ko, įvairinant veikliųjų vaistinių medžiagų ir generinių vaistų gamybą tiekimo grandinėje Sąjungoje, kad būtų sumažinta valstybių narių priklausomybė nuo tam tikrų trečiųjų valstybių;

h) parama veiksmams, kuriais siekiama skatinti vaistų ir medicinos priemonių prieinamumą, pasiekiamumą ir įperkamumą;

 i) parama veiksmams, kuriais siekiama skatinti inovacijas, susijusias su nepatentuotų vaistų paskirties keitimu, performulavimu ir derinimu, užtikrinant sinergiją su kitomis programomis;

j) veiksmai, kuriais stiprinamas vaistų rizikos aplinkai vertinimas;

 k) parama tarpsektorinio koordinavimo, laikantis bendros sveikatos koncepcijos, mechanizmo sukūrimui ir veikimui.

**4.** **Remti veiksmus, kuriais papildomi nacionaliniai pagrindinių krizės atveju svarbių produktų atsargų kaupimo veiksmai**:

a) informacijos apie nacionalinę pagrindinių krizės atveju svarbių produktų atsargų kaupimo veiklą stebėsena, siekiant nustatyti galimus papildomų atsargų kaupimo Sąjungos lygmeniu poreikius;

b) nuoseklaus pagrindinių krizės atveju svarbių produktų atsargų kaupimo valdymo Sąjungos lygmeniu užtikrinimas, papildant kitas Sąjungos priemones, programas ir fondus ir glaudžiai koordinuojant veiklą su atitinkamomis Sąjungos įstaigomis;

c) parama veiksmams, susijusiems su pagrindinių krizės atveju svarbių produktų viešuoju pirkimu ir tiekimu, kuriais prisidedama prie tų produktų prieinamumo, papildant valstybių narių atsargų kaupimo veiksmus.

**5.** **Sudaryti medicinos, sveikatos priežiūros ir pagalbinių darbuotojų rezervą:**

parama veiksmams, susijusiems su parengiamuoju darbu medicinos, sveikatos priežiūros ir pagalbinio personalo rezervo, kuris galėtų būti mobilizuotas sveikatos krizės atveju, telkimo ir mokymo Sąjungos lygmeniu srityje, glaudžiai bendradarbiaujant su ECDC, užtikrinant sinergiją su kitomis Sąjungos priemonėmis ir visapusiškai paisant valstybių narių kompetencijų; palankesnių sąlygų esamiems nacionaliniams medicinos, sveikatos priežiūros ir pagalbinio personalo rezervams keistis geriausios praktikos pavyzdžiais sudarymas.

**6. Didinti sveikatos duomenų, skaitmeninių priemonių ir paslaugų, skaitmeninės sveikatos priežiūros transformacijos kokybę:**

 a) parama Sąjungos sistemai ir atitinkamoms sąveikioms skaitmeninėms bendradarbiavimo tarp valstybių narių ir bendradarbiavimo tinkluose priemonėms, įskaitant tas, kurių reikia SVT bendradarbiavimui;

b) parama brandžios, saugios ir sąveikios skaitmeninių paslaugų infrastruktūros diegimui, eksploatavimui ir priežiūrai ir duomenų kokybės užtikrinimo procesams, skirtiems duomenų mainams, prieigai prie duomenų, jų naudojimui ir pakartotiniam naudojimui; parama tarpvalstybinei tinklaveikai, be kita ko, naudojant elektroninius medicinos dokumentus, registrus ir kitas duomenų bazes ir užtikrinant jų sąveikumą; atitinkamų valdymo struktūrų ir sąveikių sveikatos informacinių sistemų kūrimas;

c) parama skaitmeninei sveikatos priežiūros ir sveikatos sistemų transformacijai, be kita ko, atliekant lyginamąją analizę ir stiprinant pajėgumus, skirtai inovatyvių priemonių ir technologijų, tokių kaip dirbtinis intelektas, įsisavinimui ir parama sveikatos priežiūros specialistų skaitmeninių įgūdžių gerinimui;

d) parama siekiant optimaliai naudoti nuotolinės medicinos ir nuotolines sveikatos paslaugas, be kita ko, pasitelkiant atokioms vietovėms skirtą palydovinį ryšį, skatinant skaitmeninėmis technologijomis grindžiamas organizacines inovacijas sveikatos priežiūros įstaigose ir propaguojant skaitmenines priemones, kuriomis remiamas piliečių įgalinimas ir į pacientą orientuota sveikatos priežiūra;

e) parama duomenų bazių ir skaitmeninių priemonių kūrimui, naudojimui ir priežiūrai, taip pat siekiant užtikrinti jų sąveikumą, be kita ko, apimant jau vykdomus projektus, kai tinkama, su kitomis stebėjimo technologijomis, pavyzdžiui, kosmoso technologijomis ir dirbtiniu intelektu;

f) parama piliečių prieigos prie savo sveikatos duomenų ir jų kontrolės gerinimui;

 g) parama diegiant skaitmenines priemones ir infrastruktūrą ir užtikrinant jų sąveikumą valstybėse narėse ir tarp jų, taip pat su Sąjungos institucijomis ir įstaigomis;

h) parama parengiamiesiems veiksmams ir projektams, susijusiems su Europos sveikatos duomenų erdve;

 i) veiksmai, kuriais remiami e. sveikata, pvz., perėjimas prie nuotolinės medicinos, ir vaistų skyrimas namuose;

 j) parama sąveikių Europos elektroninių sveikatos registrų sukūrimui laikantis Europos keitimosi elektroniniais sveikatos įrašais formato nuostatų, siekiant plėsti e. sveikatos sistemos naudojimą ir pagerinti sveikatos priežiūros sistemų tvarumą ir atsparumą.

**7. Gerinti galimybes naudotis sveikatos priežiūros paslaugomis:**

a) veiksmai, kuriais skatinama neįgaliųjų prieiga prie sveikatos paslaugų ir susijusių priemonių bei priežiūros;

b) parama pirminės sveikatos priežiūros stiprinimui ir sveikatos priežiūros integracijos, kad būtų užtikrinta visuotinė sveikatos sistemos aprėptis ir vienodos galimybės naudotis kokybiškomis sveikatos priežiūros paslaugomis, stiprinimui;

c) parama valstybių narių veiksmams, kuriais siekiama skatinti lytinės ir reprodukcinės sveikatos priežiūros prieinamumą, ir parama integruotiems tarpsektoriniams prevencijos, diagnostikos, gydymo ir priežiūros metodams.

 **8. Rengti ir įgyvendinti ES sveikatos srities teisės aktus ir priimti įrodymais pagrįstus sprendimus**:

 a) parama sveikatos srities duomenų ir žinių infrastruktūrai kurti ir eksploatuoti;

b) parama Sąjungos sveikatos teisės aktų ir veiksmų įgyvendinimui, vykdymo užtikrinimui bei stebėsenai ir techninės paramos teisiniams reikalavimams įgyvendinti teikimas;

c) parama tyrimams ir analizei, kitų Sąjungos politikos veiksmų poveikio sveikatai vertinimui ir mokslinių rekomendacijų, siekiant remti įrodymais grindžiamą politikos formavimą, teikimui;

d) parama ekspertų grupėms ir komisijoms, teikiančioms konsultacijas, duomenis ir informaciją sveikatos politikos formavimui ir įgyvendinimui pagrįsti, įskaitant tolesnius sveikatos politikos įgyvendinimo vertinimus;

e) parama nacionaliniams kontaktiniams centrams ir ryšių punktams, kai jie teikia gaires, informaciją ir pagalbą, susijusią su Sąjungos sveikatos teisės aktų ir Programos skatinimu ir įgyvendinimu;

f) audito ir vertinimo veikla pagal Sąjungos teisės aktus, kai tikslinga;

g) parama įgyvendinant ir toliau plėtojant Sąjungos tabako kontrolės politiką ir teisės aktus;

h) parama nacionalinėms sistemoms, kiek tai susiję su teisės aktų dėl medžiagų, gautų iš žmogaus, įgyvendinimu, ir kiek tai susiję su tokių medžiagų tvaraus ir saugaus tiekimo skatinimu vykdant tinklaveiką;

i)parama valstybėms narėms, kad jos stiprintų savo sveikatos priežiūros sistemų administracinį pajėgumą bendradarbiaudamos ir keisdamosi geriausia patirtimi;

j) parama žinių perdavimo veiksmams ir Sąjungos lygmens bendradarbiavimui, siekiant padėti vykdyti nacionalinius reformų procesus, kuriais siekiama didesnio sveikatos sistemų veiksmingumo, prieinamumo, tvarumo ir atsparumo, užtikrinant sąsają su turimu Sąjungos finansavimu; k) parama pajėgumo stiprinimui investuojant į sveikatos sistemos reformas ir jas įgyvendinant, įskaitant strateginį planavimą ir galimybę gauti finansavimą iš kelių šaltinių.

**9. Integruoti nacionalinių sveikatos priežiūros sistemų veiklą:**

 a) parama gerosios praktikos ir inovacinių sprendimų, turinčių nustatytą pridėtinę vertę Sąjungos lygmeniu, perdavimui, pritaikymui ir plėtrai valstybėse narėse, visų pirma numatant konkrečioms valstybėms narėms ar valstybių narių grupėms, kurių poreikiai didžiausi, pritaikytą pagalbą, finansuojant konkrečius projektus, įskaitant porinius projektus, ekspertų konsultacijas ir tarpusavio paramą;

 b) parama tarpvalstybiniam bendradarbiavimui ir partnerystėms, be kita ko, pasienio regionuose, siekiant perduoti ir plėtoti inovatyvius sprendimus;

c) tarpsektorinio bendradarbiavimo ir koordinavimo stiprinimas;

d) parama ERCT veikimui ir naujų tarpvalstybinių tinklų kūrimui ir veikimui, kaip numatyta pagal Sąjungos sveikatos teisės aktus, ir parama valstybių narių veiksmams, kuriais siekiama koordinuoti tokių tinklų ir nacionalinių sveikatos sistemų veiklą;

e) parama tolesniam ERCT įgyvendinimui valstybėse narėse ir jų stiprinimo skatinimas, inter alia, nuolat analizuojant, stebint, vertinant ir tobulinant;

f) parama naujų ERCT kūrimui, siekiant apimti retas sudėtingas ir mažai paplitusias ligas, kai tikslinga, ir parama ERCT tarpusavio bendradarbiavimui siekiant tenkinti daugiasisteminius poreikius, kylančius dėl mažai paplitusių ligų ir retų ligų, ir sudaryti palankesnes sąlygas kryžminei įvairių specialybių ir disciplinų tinklaveikai;

g) parama valstybėms narėms tobulinant ir toliau plėtojant bei įgyvendinant ERCT registrus;

h) konsultacijos su suinteresuotaisiais subjektais.

**10. Užtikrinti tarpvalstybinių grėsmių sveikatai prevenciją, pasirengimą joms ir atsaką į jas**:

a) parama veiksmams, kuriais prisidedama prie PSO, kaip vadovaujančios ir koordinuojančios sveikatos srities institucijos Jungtinėse Tautose, pateikiamos programos tikslų;

b) parama Sąjungos institucijų, Sąjungos agentūrų ir tarptautinių organizacijų bei tinklų bendradarbiavimui ir parama Sąjungos indėliui į pasaulines iniciatyvas;

 c) parama bendradarbiavimui su trečiosiomis valstybėmis, kiek tai susiję su sritimis, kurias apima Programa;

d) parama veiksmams, kuriais siekiama skatinti tarptautinio vaistų ir medicinos priemonių reglamentavimo konvergenciją.

|  |
| --- |
| **TINKAMOS FINANSUOTI IŠLAIDOS** |

Tinkami finansuoti yra tik tie veiksmai, kuriais įgyvendinami šios Programos tikslai, visų pirma Reglamento I priede nurodyti veiksmai.

Tinkamos tiek kietos išlaidos (įranga, darbai), tiek minkštos išlaidos (darbo užmokesčio, kelionių, įvairių paslaugų kaštai), netiesioginės išlaidos. Konkretūs reikalavimai apibrėžiami kvietime.

|  |
| --- |
| **FINANSAVIMO FORMA** |

Dotacija;

Apdovanojimai, pvz. skatinti ES NVO, mokyklų ir miestų dialogą dėl ES sveikatos prioritetų, tam, kad rinkti gerąją patirtį pasirinkta tema (pvz. skiepijimas; sveikas gyvenimo būdas).

Viešieji pirkimai (9 str.): a) bendri su valstybėmis narėmis viešieji pirkimai, per kuriuos valstybės narės gali įsigyti, nuomotis ar išsipirktinai išsinuomoti visus bendrai įgytus išteklius; b) valstybių narių vardu Komisijos vykdomi viešieji pirkimai, grindžiami Komisijos ir valstybių narių susitarimu; c) Komisijos, atliekančios didmenininko vaidmenį, vykdomi viešieji pirkimai, per kuriuos atsargos ir paslaugos, įskaitant nuomą, perkamos, kaupiamos, perparduodamos arba dovanojamos valstybių narių arba Komisijos atrinktų organizacijų partnerių naudai.

|  |
| --- |
| **ADMINISTRUOJANČIOS INSTITUCIJOS** |

Europos sveikatos ir skaitmeninės ekonomikos vykdomoji įstaiga (HADEA).

Kvietimai teikti pasiūlymus skelbiami: https://hadea.ec.europa.eu/calls-proposals\_en

|  |
| --- |
| **KOORDINUOJA LIETUVOJE** |

Priemonė Lietuvoje tiesiogiai nėra administruojama, tačiau būtinus koordinavimo veiksmus, kai teikiami bendrieji veiksmai atlieka, skiria institucijas dalyvavimui šiuose veiksmuose ir patvirtina jų kompetenciją vykdyti veiksmus, o taip pat iniciatyvinėje grupėje dalyvauja LR Sveikatos apsaugos ministerija. Visuose kituose dotacijų atviruose konkursuose institucijos dalyvauja ir informaciją apie juos gauna savarankiškai.

Tinklapyje (https://hadea.ec.europa.eu/programmes/eu4health/national-focal-points\_en) išvardinti nacionaliniai centrai. Lietuvai atstovauja Sveikatos stiprinimo skyriaus patarėja ASTRAUSKIENĖ Audronė: audrone.astrauskiene@sam.lt, tel. 85 219 3349

 Ji atstovauja Lietuvą ir konsultacinėje EU4Health iniciatyvinėje grupėje, kurią sudaro EK ir valstybes narės. Su šia grupe konsultuojamasi dėl metinių prioritetų, padedama užtikrinti valstybių narių sveikatos politikos nuoseklumą ir papildomumą.

Ji taip pat atstovauja Lietuvą ir komitete (Komisijai padeda iš valstybių narių atstovų sudarytas komitetas).

|  |
| --- |
| **FINANSAVIMO DYDIS** |

Dotacijos neviršija 60 % tinkamų finansuoti išlaidų.

Ypač didelės naudos atvejais Sąjungos įnašas gali siekti iki 80 % tinkamų finansuoti išlaidų. Aiškią Sąjungos pridėtinę vertę turinčių veiksmų atveju laikoma, kad gaunama ypač didelė nauda, inter alia, kai: a) bent 30 % siūlomam veiksmui skirtų biudžeto lėšų skiriama valstybėms narėms, kurių vienam gyventojui tenkančios BNP yra mažesnės nei 90 % Sąjungos vidurkio, arba b) vykdant veiksmą dalyvauja įstaigos iš mažiausiai 14 dalyvaujančių valstybių narių, tarp kurių yra bent keturios valstybės narės, kuriose vienam gyventojui tenkančios BNP yra mažesnės nei 90 % Sąjungos vidurkio.

Tiesioginių dotacijų atveju paramos intensyvumas gali siekti 100 proc. tinkamų išlaidų:

1. Pagal Programą tiesioginės dotacijos neskelbiant kvietimo teikti pasiūlymus skiriamos ERCT (Europos referencijos centrų tinklai). Tiesioginės dotacijos taip pat gali būti skiriamos kitiems tarptautiniams tinklams, sukurtiems pagal Sąjungos teisę.

2. Pagal Programą tiesioginės dotacijos neskelbiant kvietimo teikti pasiūlymus gali būti skiriamos PSO veiksmams finansuoti, kai finansinė parama būtina norint įgyvendinti vieną ar daugiau konkrečių Programos tikslų ir to įgyvendinimo veiksmai turi Sąjungos pridėtinę vertę, aiškiai numatytą metinėse darbo programose.

|  |
| --- |
| **IŠLAIDŲ PRADŽIOS TERMINAS** |

Susijusios išlaidos gali būti laikomos tinkamomis finansuoti nuo 2021 m. sausio 1 d., net jei ta veikla buvo įgyvendinta ir tos išlaidos patirtos prieš pateikiant paraišką dotacijai gauti. Tokiu atveju, pareiškėjas turi galėti įrodyti, jog veiksmą buvo būtina pradėti įgyvendinti prieš pasirašant susitarimą dėl dotacijos.

|  |
| --- |
| **GALIMI PAREIŠKĖJAI** |

Finansavimas skiriamas:

1. reikalavimus atitinkantiems teisės subjektams,
2. sveikatos priežiūros organizacijoms,
3. ES šalių nevyriausybinėms organizacijoms,
4. programos asocijuotosioms ES nepriklausančioms šalims.

Didžiojoje dalyje kvietimų reikalaujama partnerystės su kitų šalių institucijomis, nurodyti minimalūs reikalavimai: mažiausiai 3 dalyviai iš 3 skirtingų šalių. Tačiau partnerystės privalomumą apsprendžia konkretus kvietimas, būna tokių, kuriuose partnerystė nereikalaujama, paraišką gali teikti vienas pareiškėjas, pvz. antro kvietimo (Call: EU4H-2021-PJ-02) temoje Topic EU4H-2021-PJ-08, Topic EU4H-2021-PJ-09; Topic EU4H-2021-PJ-10 nurodytas spec. reikalavimas: Applications by either a sole applicant or by a consortium are acceptable“.

|  |
| --- |
| **LIETUVOS PATIRTIS DIRBANT SU PROGRAMA** |

Tarp sveikatos sektoriaus įstaigų ši programa Lietuvoje žinoma. 2021 m. pradėta įgyvendinti 4-oji programa, kuri didžiausios vertės. Prieš tai buvusiose 3-jose programose (2003-2007; 2008-2013 - 321 mln. Eur; 2014-2020 – 452 mln. Eur) Lietuvoje 143 institucijos dalyvavo kaip partneriai (85 - Vilniaus regione, kaip Psichikos sveikatos centras, Greitosios pagalbos ligoninė, Romerio universitetas, Priklausomybės ligų centras, SAM, Onkologijos institutas, 53 - Kauno regione, kaip Sveikatos mokslų universitetas, 4 - Klaipėdos ir Šiaulių regione.

2015-2020 m. periodu šios programos dalyvavimo statistika sekanti (Šaltinis: <https://webgate.ec.europa.eu/chafea_pdb/health/partners>).

Investicijų vertė eurais neskelbiama, kitais kanalais šios informacijos gauti taip pat nepavyko.

Prieš tai buvusių programų biudžetas nebuvo didelis, tačiau 2021-2027 patvirtinus 5 mlrd. Eur. Lietuvos įsitraukimas gali būti ir aktyvesnis.

Pastebėtos galimos **silpnybės**:

1. **Pajėgumų trūkumas**: tarptautinės partnerystės reikalavimas ir su tuo susiję vadybiniai/derybiniai iššūkiai. Lietuva iš esmės nebūna (SAM paminėjo tik 2 atvejus, kada LT buvo, vieną kartą pati SAM, o kitą – Santarų klinikos) vedančioji partnerė. Šioje programoje labai aktyvios Vokietija, Italija, Ispanija. Lietuva nelinkusi dalyvauti kaip vedančioji partnerė teikiant jungtinius projektus, kadangi šios programos projektai yra iš esmės tinkliniai, reikalaujama partnerystė tarp šalių ir kuo ji gausesnė, tuo skiriamas didesnis finansavimas. Pavyzdžiui, paskutiniame kvietime buvo reikalavimas: pasiūlymus turi pateikti konsorciumas, kurį sudaro ne mažiau kaip 3 pareiškėjai (naudos gavėjai; nesusiję subjektai), atitinkantys šias sąlygas: mažiausiai 3 subjektai iš 3 skirtingų reikalavimus atitinkančių šalių. Aukštesnis balas skiriamas, kai projekte dalyvauja mažiausiai 14 šalių. Negalima sakyti, kad sunku rasti partneres, reikia pažinčių, aktyvaus įsitraukimo, nes partnerystės paieškai priemonės sukurtos: HADEA portale projektuose pageidaujanti dalyvauti konkrečios temos kvietime institucija gali suvesti savo duomenis, ją dominančią temą, tuomet šią instituciją mato kiti ir gali pakviesti dalyvauti projekte kaip vedantysis partneris arba tiesiog partneris.

2. **Nevykdoma centralizuota aktyvi kvietimų stebėsena**, todėl sunku daryti paties proceso išvadas: 2021.07.29-2021.09.15 buvo paskelbtas 19 mln. Eur. kvietimas 5 temoms. Lietuva neturi informacijos, ar LT institucijos dalyvavo šiuose kvietimuose. Institucijos savarankiškai domisi šių kvietimų pasiūla. SAM teigimu, nepasiteisino tas procesas, kuomet paskelbus kvietimą ji el.paštu parašydavo susijusiai institucijai apie galimybes - pasak jų, stipriosios institucijos ir taip tiesiogiai stebi kvietimus, o kitos nesureaguodavo į el. laišką. Atsižvelgiant į tai, kad 2021-2027 reikšmingai didėja lėšų kiekis, tai siūlymas vienai LT institucijai užsiimti kvietimų reklama, koordinavimu, tiesioginiu kontaktavimu su potencialiomis dalyvėmis, o joms nedalyvaujant aktyvesne to priežasčių analize ir atitinkamai - jų šalinimu.

3. **Tiesioginio įsitraukimo trūkumas**: programos koordinavime proaktyvumas įmanomas, kadangi ganėtinai aiškus galimų pareiškėjų ratas. Tačiau SAM aktyviai tarpininkauja atrenkant institucijas dalyvauti tik tam tikrose veiklose – t.y. bendruose veiksmuose (pastarąjį kartą Europos Komisija paprašė iki 2021 m. rugpjūčio 31 d. Lietuvos Respublikos sveikatos apsaugos ministerijos nominuoti kompetentingas institucijas, kurios galėtų dalyvauti Bendrųjų veiksmų įgyvendinime).

4. **Finansinio įnašo klausimas**: programa gali finansuoti tik 60 proc. tinkamų finansuoti išlaidų, o tai gali būti rimta priežastis institucijai nedalyvauti paraiškos teikime. Siūlymas pasinaudoti kitų finansavimo šaltinių priemonių patirtimi, pvz. Kūrybiška Europa, Life – kuomet taikomas nacionalinio prisidėjimo prie dalies įnašo padengimo (bendrafinansavimas) modelis.

|  |
| --- |
| TEISINIS PAGRINDAS |

Reglamentas (ES) 2021/522: <https://eur-lex.europa.eu/legal-content/LT/TXT/?uri=CELEX:32021R0522>

|  |
| --- |
| **KAIMYNYSTĖS, VYSTYMOSI IR TARPTAUTINIO BENDRADARBIAVIMO PRIEMONĖ "GLOBALI EUROPA"/****NEIGHBOURHOOD, DEVELOPMENT AND INTERNATIONAL COOPERATION FACILITY "GLOBAL EUROPE"****NDICI**2021-2027 |

|  |
| --- |
| **TIKSLAS/APRAŠYMAS** |

Ši priemonė yra pagrindinė ES tarptautinio bendradarbiavimo finansinė priemonė 2021-2027 periodu, skirta bendradarbiavimui su trečiosiomis šalimis už Europos Sajungos ribų. Ja siekiama padidinti ES išorės politikos veiksmingumą ir matomumą. Tai apima ir pagalbą ES partneriams kovoti su COVID-19 sukeltais padariniais sveikatai ir jo socialiniu bei ekonominiu poveikiu.

Priemonės finansavimas skirstomas pagal 3 taikymo sritis:

1. Pagal geografinį komponentą bus skatinamos partnerystės vykdant bendradarbiavimą su šalimis partnerėmis šiuose regionuose: Europos kaimynystės, Užsachario Afrikos, Azijos ir Ramiojo vandenyno ir Šiaurės ir Pietų Amerikos ir Karibų jūros regionuose. Vykdant geografinį bendradarbiavimą ypač daug dėmesio skiriama geram valdymui, integraciniam augimui, klimato ir aplinkos tikslams, skurdo panaikinimui, kovai su nelygybe, atsparumui, konfliktų prevencijai ir žmogaus socialinei raidai. Be to, Europos kaimynystės priemonėje dalyvaujančioms šalims bus naudingas tvirtesnis politinis bendradarbiavimas ir parama siekiant pagerinti regioninį bendradarbiavimą ir paskatinti integraciją į ES vidaus rinką.

2. Pagal teminį komponentą daugiausia dėmesio bus skiriama žmogaus teisėms ir demokratijai, pilietinei visuomenei, stabilumui ir taikai, taip pat pasauliniams iššūkiams, pavyzdžiui, sveikatos, švietimo ir mokymo srityse, moterims ir vaikams, darbui, socialinei apsaugai, kultūrai, migracijai ir klimato kaitai.

3. Pagal greitojo reagavimo komponentą daugiausia dėmesio skiriama greitojo reagavimo pajėgumams krizių valdymo, konfliktų prevencijos ir taikos kūrimo srityse finansuoti.

4. Papildomas "Lankstumo rezervas" leis įgyvendinti ES kylančius naujus uždavinius ir prioritetus ir skirtas nenumatytiems įvykiams, pavyzdžiui, krizėms ir pokrizinėms situacijoms arba migracijos spaudimui.

|  |
| --- |
| **BIUDŽETAS** |

 79,5 mlrd. Eur, iš jų:

1. 60,4 mlrd. Eur skirta geografinei sričiai finansuoti:
	1. Kaimyninės šalys: (ne mažiau kaip 19,32 mlrd. EUR).
	2. Užsachario Afrika (ne mažiau kaip 29,18 mlrd. EUR).
	3. Azijos ir Ramiojo vandenyno valstybės (8,49 mlrd. EUR).
	4. Šiaurės ir Pietų Amerika ir Karibų šalys (3,39 mlrd. EUR).
2. 6,4 mlrd. Eur skirta teminei sričiai finansuoti:
	1. Žmogaus teisėms ir demokratija (1,36 mlrd. EUR);
	2. Pilietinės visuomenės organizacijomis (1,36 mlrd. EUR).
	3. Taikai, stabilumui ir konfliktų prevencijai (0,91 mlrd. EUR): .
	4. Pasauliniais uždaviniais (2,73 mlrd. EUR).
3. 3,2 mlrd. Eur skirta greitojo reagavimo sričiai finansuoti.
4. 9,5 mlrd Eur skirta lankstumo rezervui - nenumatytiems įvykiams, pvz. krizėms, migracijos spaudimui.

Palyginti su ankstesniu 2014–2020 m. ilgalaikiu biudžetu, ši suma padidejo 12 proc.

Metinis biudžeto paskirstymas:

|  |  |  |  |  |  |  |
| --- | --- | --- | --- | --- | --- | --- |
| 2021 m. | 2022 m | 2023 m. | 2024 m. | 2025 m. | 2026 m. | 2027 m. |
| 12 mlrd. Eur | 12 mlrd. Eur | 12 mlrd. Eur | 11 mlrd. Eur | 11 mlrd. Eur | 10 mlrd. Eur | 11 mlrd. Eur |

|  |
| --- |
| **VYKDOMI PROJEKTAI/REMIAMOS SRITYS** |

Komisija priima metinius arba daugiamečius veiksmų planus ir priemones. Jose nustatomi konkretūs tikslai ir rezultatai, kuriais siekiama padėti panaikinti skurdą ir skatinti darnų vystymąsi, gerovę, taiką ir stabilumą.

Greitojo reagavimo veiksmai nėra programuojami.

|  |
| --- |
| **FINANSUOJAMŲ VEIKSMŲ DETALIZACIJA** |

Veiklos, skirtos bendradarbiavimui su trečiosiomis valstybėmis (detalesni veiksmai išvardinti Reglamento II priede):

1. geras valdymas, demokratija, teisinė valstybė ir žmogaus teisės, įskaitant lyčių lygybę;

2. skurdo panaikinimas, kova su nelygybe ir diskriminacija ir žmogaus socialinės raidos skatinimas;

3. migracija, priverstinis persikėlimas ir judumas;

4. aplinka ir klimato kaita;

5.integracinis ir tvarus ekonomikos augimas ir deramas darbas;

6. taika, stabilumas ir konfliktų prevencija;

7. partnerystė.

Konkrečiai kaimynystės regionui (Alžyras, Armėnija, Azerbaidžanas, Baltarusija, Egiptas, Gruzija, Izraelis, Jordanija, Libanas, Libija, Moldova, Marokas, Palestina, Sirija, Tunisas, Ukraina) išskirti konkretūs tikslai:

1. skatinti tvirtesnį politinį bendradarbiavimą, stiprinti demokratiją, stabilumą, gerą valdymą, teisinę valstybę ir pagarbą žmogaus teisėms;

2. remti asociacijos susitarimų, darbotvarkių ir partnerystės prioritetų įgyvendinimą, be kita ko, vykdant institucinį bendradarbiavimą ir pajėgumų stiprinimą;

3. skatinti glaudesnius Sąjungos ir šalių partnerių visuomenių partnerystės ryšius;

4. stiprinti regioninį ir tarpvalstybinį bendradarbiavimą, visų pirma pagal Rytų partnerystę, Viduržemio jūros šalių sąjungą, Europos kaimynystės masto bendradarbiavimą, taip pat regioninį bendradarbiavimą Juodosios jūros regione, bendradarbiavimą Arkties klausimais, Šiaurės dimensiją, be kita ko, energetikos ir saugumo srityse;

5. siekti laipsniškos integracijos į Sąjungos vidaus rinką , be kita ko, vykdant teisės aktų derinimą, taip pat suteikiant geresnes galimybes patekti į rinką, be kita ko, kuriant išsamias ir visapusiškas laisvosios prekybos erdves, stiprinant susijusias institucijas ir investicijas;

6. stiprinti partnerystes siekiant gerai valdomos ir saugios migracijos, remti esamų bevizių režimų įgyvendinimą;

7. remti pasitikėjimo stiprinimo ir kitas priemones, kuriomis būtų prisidedama prie saugumo, konfliktų prevencijos ir sprendimo, įskaitant paramą nukentėjusiems gyventojams ir atstatymą.

Teminės sritys, susiję su (detalesni veiksmai išvardinti Reglamento III priede):

1. Žmogaus teisėmis ir demokratija: propaguoti pagrindines demokratijos vertybes, teisinę valstybę, nediskriminavimą, žmogaus teises.

2 Pilietinės visuomenės organizacijomis: įtrauki ir nepriklausoma pilietinė visuomenė; atviras dialogas su pilietinės visuomenės subjektais.

3. Taika, stabilumu ir konfliktų prevencija: parama konfliktų prevencijos, taikos kūrimo ir pasirengimo krizėms veiksmams; parama skirta pasaulinėms ir tarpregioninėms grėsmėms šalinti.

4. Pasauliniais uždaviniais, pvz., tokie klausimai kaip sveikata, švietimas, moterų ir vaiku igalėjimas, migracija ir priverstinis gyventoju perkėlimas, integracinis augimas, deramas darbas, socialinė apsauga, maisto sauga ir vietos valdžios institucijos.

Greitojo reagavimo veiklos (detalesni veiksmai išvardinti Reglamento IV priede):

1. užtikrinti stabilumą ir konfliktų prevenciją esant krizei;

2. didinti atsparumą ir geriau susieti humanitarinę pagalbą ir vystymosi veiksmus;

3. atsižvelgti į ES užsienio politikos poreikius ir prioritetus.

Gali būti vykdomas karinių subjektų pajėgumų stiprinimas remiant vystymąsi ir saugumą vystymosi labui apimant mokymus, mentorystę ir rekomendacijas, taip pat įrangos tiekimą, infrastruktūros gerinimą ir tiesiogiai su ta parama susijusių paslaugų teikimą.

|  |
| --- |
| **TINKAMOS FINANSUOTI IŠLAIDOS** |

Nurodomos konkrečiame kvietime. Paprastai tinkamos tos išlaidos, kurios tiesiogiai siejamos su kvietimo tikslu. Finansuojami darbai, paslaugos, prekės, konsultacijos ir pan.

|  |
| --- |
| **FINANSAVIMO FORMA** |

Programai taikomos įvairios finansavimo priemonės:

1. Parama biudžetui, kuri apima tiesioginius finansinius pervedimus į šalių, vykdančių reformas, nacionalinį iždą. Šie pervedimai priklauso nuo politinio dialogo, veiklos rezultatų vertinimo ir gebėjimų stiprinimo.

2. Dotacija:

2.1 Veiksmo dotacija - finansuoja konkrečius veiksmus siekiant vieno iš ES politikos tikslo;

2.2 Veiklos dotacija - finansuoja organizacijos, kuri siekia tikslo remti ES politiką, veiklos išlaidas.

3. Konkursai dėl viešojo pirkimo sutarčių, kai reikia pirkti paslaugas (techninė pagalba, tyrimai); darbus (infrastruktūra, inžineriniai darbai); atsargas (įranga, medžiagos).

4. Garantijos, kai dalinamasi rizika, susijusia su investavimu ir skolinimu besivystančiose šalyse, siekiant, kad privatūs investuotojai ar bankai finansuotų verslininkus, plėtros projektus. Nesėkmės atveju ES prisiima tam tikros dalies nuostolių padengimą.

5. Kitos finansinės priemonės (patikos fondai: skirti veiksmams ekstremaliųjų situacijų atveju, veiksmams po ekstremaliųjų situacijų arba teminiams veiksmams (pavyzdžiui, migracijos srityje).

|  |
| --- |
| **ADMINISTRUOJANČIOS INSTITUCIJOS** |

Finansavimą vykdo arba tiesiogiai – Komisija, Sąjungos delegacijos ar vykdomosios įstaigos, arba netiesiogiai – per bet kurį iš Finansinio reglamento 2018/1046 reglamento 62 straipsnio 1 dalies c punkte išvardytų subjektų (tarptautinės organizacijos ar jų agentūros, EIB, viešos teisės reglamentuojamos įstaigos, trečioms valstybėms ar jų apskirtiems organams ir pan.)

Finansavimas pagal Priemonę taip pat gali būti teikiamas per įnašus į tarptautinius, regioninius arba nacionalinius fondus, pvz., kuriuos įsteigė arba valdo EIB, valstybės narės, šalys partnerės ir regionai partneriai, tarptautinės organizacijos arba kiti paramos teikėjai.

Informacija apie kvietimus skelbiama Finansavimo ir konkursų portale: https://ec.europa.eu/info/funding-tenders/opportunities/portal/screen/home

https://webgate.ec.europa.eu/europeaid/prospect/external/publishedcalls.htm

Pagrindinės šios priemonės įgyvendinimo tarnybos yra EK Tarptautinės partnerystės generalinis direktoratas (INTPA GD); EK Kaimynystės politikos ir plėtros derybų generalinis direktoratas (NEAR GD); EK Užsienio politikos priemonių tarnyba (FPI).

|  |
| --- |
| **KOORDINUOJA LIETUVOJE** |

Oficialiai nepaskelbta. Pagal teminę sritį koordinuoja LR Užsienio reikalų ministerija (Vystomojo bendradarbiavimo departamentas).

|  |
| --- |
| **FINANSAVIMO DYDIS** |

Reglamente nenurodytas.

|  |
| --- |
| **IŠLAIDŲ PRADŽIOS TERMINAS** |

Veiksmai ir išlaidos tinkami finansuoti nuo 2021 m. sausio 1 d., net jei tie veiksmai buvo vykdomi ir tos išlaidos patirtos prieš pateikiant dotacijos paraišką ir pareiškėjas gali įrodyti, kad veiksmą buvo būtina pradėti įgyvendinti prieš pasirašant susitarimą dėl dotacijos.

|  |
| --- |
| **GALIMI PAREIŠKĖJAI** |

Pirmenybė teikiama šalims, kurioms labiausiai reikia paramos, visu pirma mažiausiai išsivysčiusioms šalims, mažas pajamas gaunančioms šalims, kuriose nestabili padėtis ir vyksta konfliktai.

Lietuvos atveju, ši priemonė aktuali tuo, kad stebėdama kvietimus arba viešųjų pirkimų konkursus ji galėtų siųsti savo ekspertus, o įmonės galėtų laimėti konkursus tam tikroje teminėje srityje pagal konkretaus kvietimo informaciją.

Jei apibendrintai (Reglamentas, 28 str.), tai tinkami visi teisės subjektai, įskaitant pilietines organizacijas iš valstybių narių, kaimynystės šalių, besivystančių šalių, EBPO šalys narės, kai sutartys įgyvendinamos mažiausiai išsivysčiusioje šalyje arba labai įsiskolinusioje neturtingoje šalyje.

Tinkami pareiškėjai nurodomi konkrečiame kvietime, pvz. vadovaujančiu pareiškėju gali būti legalus juridinis asmuo, nesiekiantis pelno ir nurodant organizacijos tipą - pvz. nevyriausybinė organizacija, viešojo sektoriaus operatorius, vietinės valdžios institucija ir būti įsteigtas ES šalyje naryje

|  |
| --- |
| **LIETUVOS PATIRTIS DIRBANT SU PROGRAMA** |

Nors NDICI yra nauja konsoliduota finansavimo programa ir jos panaudojimo patirties neturime, visgi ankstesniuose laikotarpiuose buvo keli panašios paskirties tarptautinio ir vystomojo bendradarbiavimo finansiniai fondai. Duomenų apie Lietuvos dalyvavimą rasti nepavyko, nei viena institucija nevykdė stebėsenos, neatliko analizės kiek LT įstaigų dalyvavo ankstesnėse tarptautinio bendradarbiavimo programose, kokios priežastys, jei dalyvavimas buvo minimalus, kokie būtų siūlymai nedalyvavimo priežastims šalinti.

Pasak verslo atstovo, kuris dalyvauja tarptautinio bendradarbiavimo iniciatyvose, yra nemažai sunkumų:

1. **Trūksta informacijos ir koordinavimo**: norint aktyviai dalyvauti ES finansuojamose vystomojo bendradarbiavimo veiklose yra ypač svarbu gauti prieigą prie informacijos apie šias galimybes ir kaip galima kandidatuoti į kvietimus įgyvendinti projektus, ir tai yra neįmanoma be šalies institucijų įsitraukimo sekant kvietimus ir atitinkamas iniciatyvas/informaciją komitetuose Briuselyje, dalyvaujant NDICI-Global Europe programavimo pratimuose Europos Sąjungos delegacijose partnerėse šalyse, ir dalinantis surinkta informacija ir svarbiais kontaktais su institucijomis ir organizacijomis kurios galėtų kandidatuoti į jų įgyvendinimą, įskaitant ir privatų sektorių. Taip pat, nors NDICI Globali Europa fondas reklamuojamas ir įmonės seka informaciją, tačiau labai trūksta praktinės informacijos apie dalyvavimą, kad efektyviai įsitraukti į procesus.

Kaip vienas šios situacijos pavyzdžių, buvo iliustruotas atvejis kai įmonė sužinojo apie Europos Komisijos kuriamą privataus sektoriaus grupę D4D (Digital4Development) platformoje, kurios viena iš šalių narių yra Lietuva. Kaip paaiškėjo, ši platforma šiuo metu kviečia verslo atstovus jungtis į patariamąją grupę, kurioje jie galės konsultuotis kartu su ES atstovais apie skaitmenizacijos iniciatyvas besivystančiuose kraštuose ir kartu koordinuoti savo veiklas. Apie šią naujovę įmonė išgirdo ne iš Lietuvos institucijų, bet pavėluotai per papildomus kontaktus, kurie turi informacijos prieigą prie šios platformos. Tai gerai simbolizuoja **pagrindinį iššūkį, kuris trukdo aktyviai dalyvauti ES vystomojo bendradarbiavimo iniciatyvose – įgaliotos valdžios institucijos palaikymą sekant tokių instrumentų kaip NDICI-Global Europe galimybes ir dalinantis aktualia informacija su verslo atstovais, kurie domisi ir gali įgyvendinti ES projektus besivystančiose** **šalyse**.

2. **Nėra bendradarbiavimo su verslu modelio**. Tai yra tiesiogiai susiję su sistemine problema Lietuvos vystomojo bendradarbiavimo ekosistemoje – šalies institucijos nėra nusistačiusios, pagal kokius principus Lietuvos verslo atstovai gali bendradarbiauti su viešojo sektoriaus institucijomis įgyvendinant vystomojo bendradarbiavimo veiklas ir dalinantis informacija apie tokius klausimus kaip NDICI-Global Europe fondo galimybės. Tokiems principams neegzistuojant yra ypač sunku įsitraukti ir reprezentuoti Lietuvą ES finansuojamų vystamojo bendradarbiavimo veiklų įgyvendinime, įskaitant dalinimąsi inovacijomis, technologijomis, ir sukaupta patirtimi. Nors Lietuvos viešajame sektoriuje turime daug geros patirties ir galėtume pasirodyti ne blogiau nei estai, pozicionuoti savo šalį kaip skaitmenizacijos kelrodę – bet, kaip ir estų pavyzdys rodo, tai įmanoma tik turint aiškų ir tvirtą viešojo sektoriaus ir verslo bendradarbiavimo mechanizmą (institucijos užmezga kontaktus ir bendradarbiauja su verslu, kuris ir diegia sprendimus tose šalyse, atitinkamai, gauna iš to pajamas, moka mokesčius bei kuria pažangios savo šalies įvaizdį tarptautinėje erdvėje).

Atlikus šio finansavimo šaltinio analizę, papildomai pažymėtini šie sunkumai:

1. **Nėra aišku, kas Lietuvoje koordinuoja** Globali Europa finansavimo šaltinį. URM tinklapyje nėra tuo klausimu jokios praktinės informacijos, neaišku, koks departamentas dirba šiuo klausimu, kur kreiptis, pateiktas tik bendras departamento adresas.

2. **Trūksta praktinės susistemintos informacijos** net apie tai, kur ieškoti atvirų kvietimų, buvo rasti keli tinklapiai, kuriuose pateikti tarptautinio bendradarbiavimo kvietimai, tačiau NDICI fondo jame nėra.

Su tuo susiję siūlymai yra: aktyvus koordinavimas; aiškūs kontaktai, aiški praktinė informacija apie kvietimus: kur, kada, kaip aplikuoti, aiškiai apibrėžtas potencialių dalyvių ratas, bendradarbiavimas su asociacijomis, tinklo formavimas ir aiškus mechanizmas, kaip institucijos gauna informaciją ir kaip joms palengvinamas ėjimas su vystomojo bendradarbiavimo iniciatyvomis į besivystančias šalis.

|  |
| --- |
| TEISINIS PAGRINDAS |

Reglamentas (ES) 2021/947 <https://eur-lex.europa.eu/legal-content/ES/ALL/?uri=CELEX:32021R0947>

|  |
| --- |
| **SKAITMENINĖS EUROPOS PROGRAMA****DIGITAL EUROPE PROGRAMME/ DIGITAL**2021-2027 |

|  |
| --- |
| **TIKSLAS/APRAŠYMAS** |

Bendrasis programos tikslas – remti ir paspartinti Europos ekonomikos, pramonės ir visuomenės skaitmeninę transformaciją, siekiant užtikrinti, kad ji duotų naudos piliečiams, viešojo administravimo institucijoms ir įmonėms visoje Sąjungoje, taip pat didinti Europos konkurencingumą pasaulio skaitmeninėje ekonomikoje. Programa siekiama panaikinti atotrūkį tarp skaitmeninių technologijų mokslinių tyrimų ir jų diegimo rinkoje.

Tikslai:

1. Didinti savo mokslinį potencialą ir pramonės konkurencingumą, kad Europa taptų pasaulinio masto pažangiosios kompiuterijos lydere;
2. Skatinti dirbtiniu intelektu grindžiamų sprendimų diegimą ypač tokiose kritinėse srityse kaip klimato kaita ar sveikata;
3. Investuoti į kibernetinį saugumą, kad būtų užtikrintas Europos ypatingos svarbos tinklų, infrastruktūros objektų ir paslaugų atsparumas, patikimumas;
4. Skatinti pažangius skaitmeninius įgūdžius pagrindinėse programoje įdiegtose technologijose;
5. Išplėsti skaitmeninių technologijų naudojimą siekiant Europos konkurencingumo.

Teikiamas finansavimas taip pat padėtų įgyvendinti viešojo administravimo institucijų skaitmeninę transformaciją ir sustiprinti viešųjų paslaugų sąveikumą ES mastu. Pavyzdžiui, ES užsibrėžė tikslą, kad iki 2030 metų visos ES viešosios paslaugos būtų prieinamos internete, ir nori užtikrinti, kad iki šio termino visi ES piliečiai turėtų skaitmeninę medicininę kortelę.

|  |
| --- |
| **BIUDŽETAS** |

 7,6 mlrd. Eur.

|  |  |  |  |  |  |  |
| --- | --- | --- | --- | --- | --- | --- |
| 2021 m. | 2022 m | 2023 m. | 2024 m. | 2025 m. | 2026 m. | 2027 m. |
| 1,1 mlrd.Eur | 1,2 mlrd. Eur | 1,3 mlrd.Eur | 962 mln.Eur | 981 mln.Eur | 1 mlrd.Eur | 1 mlrd.Eur |

|  |
| --- |
| **VYKDOMI PROJEKTAI/REMIAMOS SRITYS** |

Remiamos sritys :

1. Našioji kompiuterija (2,2mlrd. EUR);
2. Dirbtinis intelektas (2,1 mlrd. EUR);
3. Kibernetinis saugumas ir pasitikėjimas (1,6 mlrd. EUR);
4. Aukšto lygio skaitmeniniai įgūdžiai (577 mln. EUR);
5. Plataus skaitmeninių technologijų naudojimo visoje ekonomikoje ir visuomenėje užtikrinimas (1,1 mlrd. EUR).

Tikslai, apimtis, rodikliai, lėšos kiekvienai sričiai yra aprašomos metinėse darbo programose. Pirmus 2 metus Skaitmeninės Europos programa bus įgyvendinama per 4 programas:

1. Skaitmeninės Europos darbo programa 2021-2022;
2. 2021-2023 programa, skirta Europos skaitmeninių inovacijų tinklui;
3. Kibernetinio saugumo darbo programa 2021-2022;
4. Našiosios kompiuterijos darbo programa.

|  |
| --- |
| **FINANSUOJAMŲ VEIKSMŲ DETALIZACIJA** |

Pagal 1 konkretų tikslą **„Našioji kompiuterija“** finansuojamos veiklos, siekiančios šių tikslų:

1. diegti, Sąjungos lygmeniu koordinuoti ir eksploatuoti superkompiuterijos ir duomenų infrastruktūrą, kuri turi būti lengvai prieinama viešiesiems ir privatiesiems naudotojams, visų pirma MVĮ, nepriklausomai nuo to, kurioje valstybėje narėje jie yra, ir taip pat lengvai prieinama mokslinių tyrimų reikmėms;

2. diegti iš mokslinių tyrimų ir inovacijų gaunamas parengtas naudoti veikiančias technologijas siekiant sukurti integruotą Sąjungos našiosios kompiuterijos ekosistemą, kuri apimtų įvairius mokslinės ir pramoninės vertės grandinės segmentų aspektus, įskaitant aparatinę įrangą, programinę įrangą, taikomąsias programas, paslaugas, tarpusavio jungtis ir skaitmeninius įgūdžius, užtikrinant aukštą saugumo ir duomenų apsaugos lygį;

3. diegti ir eksploatuoti kompiuterijos mokslo mokslinių tyrimų infrastruktūrą bei skatinti Sąjungoje kurti tokiam diegimui būtiną aparatinę ir programinę įrangą.

Pagal 2 konkretų tikslą „**Dirbtinis intelektas“** finansuojamos veiklos, siekiančios šių tikslų:

1. kurti ir didinti pagrindinius dirbtinio intelekto pajėgumus ir žinias Sąjungoje, įskaitant kurti ir stiprinti kokybiškus duomenų išteklius ir atitinkamus keitimosi mechanizmus bei algoritmų bibliotekas;

2. prieigą prie viršuje nurodytų dirbtinio intelekto pajėgumų suteikti įmonėms, visų pirma MVĮ ir startuoliams, taip pat pilietinei visuomenei, ne pelno organizacijoms, mokslinių tyrimų institucijoms, universitetams, ir viešojo administravimo institucijoms, siekiant jų naudos Europos visuomenei ir ekonomikai didinimo;

3. sustiprinti ir sujungti į tinklą valstybėse narėse esančias dirbtinio intelekto bandymų ir eksperimentavimo priemones;

4. kurti novatoriškus verslo modelius bei trumpinti perėjimo nuo inovacijų prie komercinio panaudojimo trukmę; taip pat skatinti įsisavinti dirbtiniu intelektu pagrįstus sprendimus viešojo intereso srityse ir visuomenėje.

Pagal 3 konkretų tikslą **„Kibernetinis saugumas ir pasitikėjimas“** finansuojamos veiklos, siekiančios šių tikslų:

1. remti pažangios kibernetinio saugumo įrangos, priemonių ir duomenų infrastruktūrų kūrimą;

2. remti su kibernetiniu saugumu susijusių Europos žinių, pajėgumų ir įgūdžių kūrimą ir kuo geresnį panaudojimą, taip pat dalijimąsi geriausios praktikos pavyzdžiais ir jų integravimą;

3. užtikrinti, kad visose Europos ekonomikos srityse būtų plačiai diegiami veiksmingi pažangiausi kibernetinio saugumo sprendimai, ypatingą dėmesį skiriant viešosios valdžios institucijoms ir MVĮ;

4. didinti atsparumą kibernetiniams išpuoliams, prisidėti gerinant kibernetinio saugumo procesų rizikos suvokimą ir žinias apie šiuos procesus, remti viešąsias ir privačiąsias organizacijas joms siekiant užtikrinti bazinį kibernetinio saugumo lygį, pavyzdžiui, diegiant ištisinį duomenų šifravimą ir programinės įrangos naujinimus;

Pagal 4 konkretų tikslą **„Aukšto lygio skaitmeniniai įgūdžiai“** finansuojamos veiklos, siekiančios šių tikslų:

1. remti aukštos kokybės ilgalaikių mokymų ir kursų rengimą ir teikimą studentams ir darbo jėgai;

2. remti aukštos kokybės trumpalaikių mokymų ir kursų rengimą ir teikimą darbo jėgai, visų pirma MVĮ ir viešajame sektoriuje;

3. remti aukštos kokybės studentų ir darbo jėgos, visų pirma MVĮ ir viešajame sektoriuje, mokymąsi darbo vietoje ir mokomąsias praktikas, įskaitant stažuotes.

Remiamas aukšto lygio skaitmeninių įgūdžių ugdymas srityse, visų pirma kiek tai susiję su našiąja kompiuterija ir debesijos kompiuterija, didžiųjų duomenų analize, kibernetiniu saugumu, paskirstytojo registro technologijomis (pvz., blokų grandinės), kvantinėmis technologijomis, robotika ir dirbtiniu intelektu.

Pagal 5 konkretų tikslą „**Skaitmeninio pajėgumo ir sąveikumo diegimas ir geriausias panaudojimas“** finansuojamos veiklos, siekiančios šių tikslų:

1. remti viešąjį sektorių ir viešojo intereso sritis, tokias kaip sveikatos ir priežiūros, švietimo, teismų, muitinės, transporto, judumo, energetikos, aplinkos, kultūros ir kūrybos sektoriai, įskaitant atitinkamas Sąjungoje įsteigtas įmones, kad jie galėtų veiksmingai diegti pažangiausias skaitmenines technologijas, tokias kaip našioji kompiuterija, dirbtinis intelektas ir kibernetinio saugumo technologijos, ir turėtų prieigą prie jų;

2.papildant nacionalinio ir regioninio lygmens veiksmus diegti, eksploatuoti ir techniškai prižiūrėti transeuropinę sąveikią pažangiausią skaitmeninių paslaugų infrastruktūrą visoje Sąjungoje, įskaitant susijusias paslaugas;

3. remti transeuropinės skaitmeninių paslaugų infrastruktūros ir sutartų Europos skaitmeninių standartų integravimą ir naudojimą viešajame sektoriuje ir viešojo intereso srityse;

4. sudaryti palankesnes sąlygas viešojo administravimo institucijoms, įmonėms ir piliečiams kurti, naujinti ir naudoti sprendimus ir sistemas, įskaitant atvirąja programine įranga grįstus sprendimus, ir pakartotinį sąveikumo sprendimų ir sistemų panaudojimą;

5. viešajam sektoriui ir Sąjungos pramonei, visų pirma MVĮ, suteikti lengvą prieigą prie skaitmeninių technologijų bandymų ir bandomojo naudojimo ir didinti jų naudojimo mastą, įskaitant jų tarpvalstybinį naudojimą;

6. remti pažangių skaitmeninių ir susijusių technologijų, visų pirma įskaitant našiąją kompiuteriją, dirbtinį intelektą, kibernetinį saugumą, kitas pažangiąsias ir ateities technologijas, tokias kaip paskirstytųjų registrų technologijos (pvz., blokų grandinės), įsisavinimą viešajame sektoriuje ir Sąjungos pramonėje, ypač MVĮ ir startuoliuose;

7. remti sąveikių skaitmeninių sprendimų, įskaitant skaitmeninės valdžios sprendimus, kūrimą, bandymus, įgyvendinimą, diegimą ir techninę priežiūrą Sąjungos lygmens viešosiose paslaugose, kurios yra teikiamos naudojant duomenimis grindžiamų pakartotinai naudojamų sprendimų platformą, kuria siekiama skatinti inovacijas ir kurti bendras sistemas, kad būtų galima išnaudoti visą viešojo administravimo institucijų teikiamų paslaugų piliečiams ir įmonėms potencialą;

8. stebėti ir analizuoti sparčiai kintančias skaitmenines tendencijas ir prie jų prisitaikyti, taip pat dalintis geriausios praktikos pavyzdžiais ir juos integruoti;

9. remti bendradarbiavimą Europos patikimų dalijimosi duomenimis ir skaitmeninių infrastruktūrų, naudojančių, be kita ko, paskirstytojo registro technologijomis (pvz., blokų grandine) grindžiamas paslaugas ir taikomąsias programas, ekosistemai sukurti, įskaitant paramą sąveikumui ir standartizavimui bei tarpvalstybinių Sąjungos taikomųjų programų diegimo skatinimą, grindžiamą pritaikytąja apsauga ir privatumu, kartu laikantis vartotojų ir duomenų apsaugos teisės aktų;

10.kurti ir stiprinti Europos skaitmeninių inovacijų centrus ir jų tinklą.

|  |
| --- |
| **TINKAMOS FINANSUOTI IŠLAIDOS** |

Tinkamos išlaidos apibrėžiamos konkrečiame kvietime. Paprastai tai yra darbo užmokestis, kelionių kaštai, įranga, paslaugos, darbai, netiesioginės išlaidos (7 proc. nuo tiesioginių).

Europos skaitmeninių inovacijų centrų (ESIC) išlaidų rūšys, kurios galės būti finansuojamos iš Skaitmeninės Europos programos lėšų:

1. Patalpų ir įrangos, tiek techninės, tiek programinės, įsigijimo ir/arba nusidėvėjimo išlaidos;
2. Kvalifikuoto ESIC personalo darbo užmokesčio, teikiančio skaitmeninio transformavimo paslaugas MVĮ ir/ar viešojo administravimo institucijoms, įskaitant specialistų paslaugų pirkimą pagal subrangos sutartis;
3. Kelionių išlaidos ESIC personalui.

|  |
| --- |
| **FINANSAVIMO FORMA** |

Viešieji pirkimai, kaip pagrindinė forma, dotacija, apdovanojimai.

|  |
| --- |
| **ADMINISTRUOJANČIOS INSTITUCIJOS** |

Programa įgyvendinama taikant tiesioginį EK valdymą, padedant HADEA (Executive Agency for Health and Digitalisation), išskyrus 1 ir 3 tikslų įgyvendinimo atvejais.

Komisijai padeda Skaitmeninės Europos programos koordinavimo komitetas. Komitetą sudaro valstybių narių atstovai. Lietuvai atstovauja EIMIN atstovai Aušra Kumetaitienė, el.p. ausra.kumetaitiene@eimin.lt ir Arūnas Cijūnaitis, el.p.arunas.cijunaitis@eimin.lt .

Kvietimai skelbiami:

<https://hadea.ec.europa.eu/calls-proposals_en>

arba: <https://ec.europa.eu/info/funding-tenders/opportunities/portal/screen/programmes/digital>

1 ir 3 tikslų įgyvendinimo atvejais įgyvendinama taikant netiesioginį valdymą pavedant tam tikras vykdymo užduotis įstaigoms (Europos našiosios kompiuterijos bendroji įmonė; Europos kibernetinio saugumo pramonės, technologijų ir mokslinių tyrimų kompetencijos centras ir Nacionalinių koordinavimo centrų tinklas).

|  |
| --- |
| **KOORDINUOJA LIETUVOJE** |

Ekonomikos ir inovacijų ministerija.

Reglamentas, 16 str:

Pradinis Europos skaitmeninių inovacijų centrų tinklas įsteigiamas pirmaisiais Programos įgyvendinimo metais. Tą pradinį tinklą sudaro bent po vieną centrą iš kiekvienos valstybės narės, nebent atitinkamoje valstybėje narėje nėra kandidato.

2020 m. pabaigoje Lietuva Europos Komisijai pateikė 3 kandidatų į ESIC sąrašą (Saulėtekio slėnio mokslo ir technologijų parkas, Lietuvos inovacijų centras, Kauno technologijos universitetas). Šie MITA atrinkti kandidatai į ESIC bus pakviesti dalyvauti uždarame Europos Komisijos konkurse, kurį planuojama paskelbti 2021 m. lapkričio 17 d. Planuojama, kad kontraktai su laimėtojais bus pasirašyti 2022 m. rugsėjo mėn. Jei po šio proceso ESIC tinklo aprėptis vis dar bus nepilna, užbaigti tinklo plėtrą ketinama atvirais Europos Komisijos konkursais.

ES tinklapyje pateikti kontaktiniai asmenys dėl Europos skaitmeninių centrų konkrečioje šalyje. LT atveju šie asmenys: kestutis.sabaliauskas@eimin.lt ; ilona.golovaciova@eimin.lt .

Europos skaitmeninių inovacijų centrai atlieka toliau nurodytą veiklą:

1. didina informuotumą ir teikia skaitmeninės transformacijos ekspertines žinias, praktinę patirtį ir paslaugas, įskaitant bandymų ir eksperimentavimo priemones, arba užtikrina prieigą prie jų;

2. remia įmones, visų pirma MVĮ ir startuolius, organizacijas ir viešojo administravimo institucijas, kad jos taptų konkurencingesnės ir patobulintų savo verslo modelius, naudodamosi naujomis technologijomis, kurioms taikoma Programa;

3. sudaro palankesnes sąlygas perduoti ekspertines žinias ir praktinę patirtį tarp regionų, visų pirma suvedant viename regione įsisteigusias MVĮ, startuolius ir vidutinės kapitalizacijos įmones ir kituose regionuose esančius Europos skaitmeninių inovacijų centrus, kurie yra tinkamiausi teikti atitinkamas paslaugas; skatina įgūdžių ir žinių, jungtinių iniciatyvų ir gerosios praktikos pavyzdžių mainus;

4. teikia temines paslaugas, visų pirma paslaugas, susijusias su dirbtiniu intelektu, našiąja kompiuterija ir kibernetiniu saugumu bei pasitikėjimu, arba užtikrina prieigą prie jų viešo administravimo institucijoms, viešojo sektoriaus organizacijoms, MVĮ arba vidutinės kapitalizacijos įmonėms.

Europos skaitmeninių inovacijų centras gauna finansavimą pagal šią programą dotacijų forma.

 Europos skaitmeninių inovacijų centrų tinklas turėtų užtikrinti, kad centrai geografiškai būtų plačiai išsidėstę visoje Europoje, ir turėtų prisidėti prie atokiausių regionų dalyvavimo bendrojoje skaitmeninėje rinkoje.

|  |
| --- |
| **FINANSAVIMO DYDIS** |

Dotacijomis pagal programą gali būti padengiama nuo 50 % iki 100 % tinkamų finansuoti išlaidų.

Taip pat skiriama suma (trims metams) Europos skaitmeninių inovacijų centrų veiklai Lietuvai (nepriklausomai nuo to, kiek centrų LT veiks): 4, 857 mln. Eur. Suma per metus: 1, 619 mln. Eur

|  |
| --- |
| **IŠLAIDŲ PRADŽIOS TERMINAS** |

Tik tinkamai pagrįstais atvejais veikla ir išlaidos tinkamos finansuoti nuo 2021 m. sausio 1 d., net jei veikla buvo vykdoma ir išlaidos patirtos prieš pateikiant dotacijos paraišką.

Finansavimo sutarties pasirašymas užtrunka iki 9 mėn. skaičiuojant nuo konkurso pabaigos datos.

|  |
| --- |
| **GALIMI PAREIŠKĖJAI** |

Bendruoju atveju legalus juridinis asmuo (privatus arba viešas), įsteigtas ES narės, kandidatės, Europos ekonominės erdvės šalyje.

Kai veiksmo tikslui pasiekti reikalingi novatoriškų prekių ir paslaugų viešieji pirkimai, dotacijos skiriamos tik tiems naudos gavėjams, kurie yra perkančiosios organizacijos arba perkantieji subjektai.

Veiksmus pagal 1 konkretų tikslą visų pirma įgyvendina Europos našiosios kompiuterijos bendroji įmonė, įsteigta Reglamentu (ES) 2018/1488. Bendrosios įmonės užduotis – Sąjungoje plėtoti, įrengti, plėsti ir palaikyti integruotą pasaulinio lygio superkompiuterių ir duomenų infrastruktūrą ir plėtoti bei remti itin konkurencingą ir naujovišką našiosios kompiuterijos ekosistemą. Įmonės buveinė Liuksemburge.

Veiksmai pagal 3 konkretų tikslą įgyvendinami pirmiausia pasitelkiant Europos kibernetinio saugumo pramonės, technologijų ir mokslinių tyrimų kompetencijos centrą ir Nacionalinių koordinavimo centrų tinklą.

Fiziniai asmenys laikomi neatitinkančiais reikalavimų dalyvauti Programoje, nebent būtų teikiamos dotacijos pagal 4 konkretų tikslą.

|  |
| --- |
| **LIETUVOS PATIRTIS DIRBANT SU PROGRAMA** |

Tai pirmoji finansavimo programa, skirta tik ES skaitmeninei transformacijai remti.

Pagal buvusią 2014–2020 m. laikotarpio daugiametę finansinę programą prie investicijų į skaitmenines infrastruktūras ir paslaugas skirtingais technologinės plėtros etapais buvo prisidedama įgyvendinant kelias ES programas, didžiąją šių lėšų dalį paskirstant ES SF 2014-2020 programai, "Horizontas 2020" ir pan.

Tačiau taikliausia prieš ją buvusi ankstesnė programa buvo ISA programa ( Europos viešojo administravimo institucijų sąveikumo rėmimas), kurios vertė 2014-2020 m periodu buvo 132 mln. Eur. Paremti 54 projektai. Nacionalinio išskaidymo pagal šalis nėra, pagrinde dėl to, kad ISA įgyvendino sprendimus, taikytinus visoms šalims narėms, o ne konkrečiai vienai šaliai. Kaip rezultatai, sukurtos tokios platformos kaip e-TrustEx (Trusted Document Exchange), statistinių duomenų mainai Europos statistikos sistemoje, įvairios bendros europinės platformos pirkimams, Europos piliečių iniciatyvoms, įvairiems stebėsenos mechanizmams, EUSurvey ir pan. Susisiekus su EIMIN nepavyko surasti atsakingų asmenų, kurie būtų dirbę su ankstesne ISA programa ir dalyvavę komiteto posėdžiuose, atitinkamai, galėtų pasidalinti įgyvendinimo patirtimi.

Remiantis ES skaitmeninės ekonomikos ir visuomenės indeksu, kurį skelbia EK, Lietuva šiemet užima 14-tą vietą, todėl šios programos galimybės galėtų suteikti Lietuvai proveržį keliose srityse. 2021 m. DESI duomenimis, Lietuva, surinkusi 51,8 balo, užima 14-ą vietą tarp 27 ES valstybių narių. Estija šiais metais DESI indekse - 7, Latvija – 17 tarp ES valstybių narių.



*Source: DESI 2021, European Commission.*

**Sunkumai, susiję su šios programos įgyvendinimu**:

1. **Nacionaliniu lygmeniu nėra jokios informacijos** apie šią programą, praktinę informaciją kur kreiptis, kokie asmenys atsakingi, atitinkamai, informacijos apie planuojamus kvietimus. Kalbant apie Europos skaitmeninių centrų veiklą, kuriems pavestos svarbios užduotys ir nuo Lietuvos pateikti 3 kandidatai, taip pat nėra informacijos, kas jie tokie. EIMIN atsiuntė bendrą europinę nuorodą apie inovacijos centrus, kuriame nurodyti ir kandidatai, bet tokia informacija yra labai nišinė ir mažos įmonės, į kurias labai orientuojamasi šiame periode, gali tiesiog nežinoti kur ieškoti. EIMIN centralizuotai jų neviešina, nurodė, kad patys centrai reklamavosi per savo puslapius ir renginius, o įmonės skaitmeninius inovacijos centrus suranda renginiuose.

2. **Nėra aktyvaus koordinavimo**. Artimiausi kvietimai pagal daugelį sričių ("Dirbtinio intelekto"; „Skaitmeninio raštingumo“) tikslą labai aktualūs, o Lietuva turi stiprias IT įmones, galinčias tinkamai atstovauti Lietuvą skaitmeninių sprendimų diegime. Analogiškai, viešos institucijos turi plačiai naudojamas viešąsias el. paslaugas, kurios galėtų būti tobulinamos europiniame kontekste. „Skaitmeninio raštingumo“ srityje Lietuvai kvietimai gali būti aktualūs, siekiant spartesnio proveržio šioje srityje, kadangi pagal žmogiškąjį kapitalą, t. y. naudojimosi skaitmeninėmis technologijomis įgūdžius, 46,1 balo įvertinta Lietuva yra 17 tarp ES valstybių.

3. **Nėra aiškios vizijos ir konkretumo dėl įsitraukimo**: susisiekus su EIMIN dėl programos koordinavimo ir viešinimo buvo trumpai pakomentuota, kad šiuo metu svarstoma dėl suinteresuotų institucijų kontaktų tinklo ar darbo grupės Skaitmeninės Europos programos klausimu. Taip pat galvojama dėl šio darbu pavedimo inovacijų agentūrai, ar pan., kuri sektų šaukimus ir viešintų suinteresuotoms šalims.

4. **Nėra kvietimų viešinimo**. 2021.11.17 buvo paskelbta net 28 kvietimai, tačiau [www.eimin.lt](http://www.eimin.lt) puslapyje jokia informacija (tikrinta 11.29) nebuvo pasidalinta.

5. **Partnerystės reikalaujantys projektai**. EK viešina būsimų kvietimų planus, rengia informacinius renginius ir atsako į klausimus: pvz. 2021 m. lapkričio 29 d. numatomas EK informacinis renginys dėl didelio projekto (vertė 40-60 mln. sektoriui), kurio įgyvendinimui bus būtinas konsorciumas. Siekiant padėti suformuoti šį konsorciumą EK ne tik numato rengti informacinį renginį, tačiau po jo planuojama surengti 2 dienas trunkančius tarpininkavimo renginius ir tuo tikslu 3 mėn. veikiančią platformą. Lietuvoje ši informacija nėra viešinama, nors tai būtų adekvati pagalba įmonėms partnerių tinklo paieškoje.

Naudinga tai, kad Europos komisija yra sukūrusi galimybes partnerystės paieškoms: potencialių partnerių paieškai yra sukurta speciali svetainė: <https://ec.europa.eu/info/funding-tenders/opportunities/portal/screen/how-to-participate/partner-search>

Kvietimų tinklapyje suteiktos galimybės partnerių paieškai:



Siūlymai:

1. Aktyvus koordinavimas;
2. Aiškūs kontaktai, aiški praktinė informacija apie kvietimus: kur, kada, kaip aplikuoti.
3. Potencialių dalyvių nustatymas/tinklo formavimas/bendradarbiavimas su asociacijomis.
4. Pasinaudoti kitų finansavimo šaltinių priemonių patirtimi, pvz. Kūrybiška Europa, Life – kuomet taikomas nacionalinio prisidėjimo prie dalies įnašo padengimo (bendrafinansavimas) modelis – galimas ribotas teikimas, pvz. pirmam kartui/pagal tematikos svarbą ir pan.

|  |
| --- |
| TEISINIS PAGRINDAS |

Reglamentas 2021/694, kuriuo nustatoma Skaitmeninės Europos programa: <https://eur-lex.europa.eu/legal-content/EN/TXT/?uri=CELEX%3A32021R0694&qid=1623079930214>

|  |
| --- |
| **ERASMUS PLIUS / ERASMUS PLUS****ERASMUS+** 2021-2027 |

|  |
| --- |
| **TIKSLAS/APRAŠYMAS** |

Bendrasis Programos tikslas – pasitelkiant mokymąsi visą gyvenimą remti žmonių edukacinį, profesinį ir asmeninį tobulėjimą švietimo bei mokymo, jaunimo ir sporto srityse Europoje ir už jos ribų, taip prisidedant prie tvaraus ekonomikos augimo, kokybiškų darbo vietų kūrimo ir socialinės sanglaudos, prie inovacijų skatinimo ir europinės tapatybės bei aktyvaus pilietiškumo stiprinimo.

Konkretūs tikslai:

1. Siūlyti mobilumo ir bendradarbiavimo galimybių tokiose srityse kaip aukštasis mokslas, profesinis mokymas, suaugusiųjų ir mokyklinis ugdymas (įskaitant ikimokyklinį ugdymą ir priežiūrą), su jaunimu dirbantys asmenys ir sporto darbuotojai.

2. Daug dėmesio skirti socialinei įtraukčiai, žaliajai ir skaitmeninei pertvarkai, taip pat jaunimo dalyvavimo demokratiniame gyvenime skatinimui.

3. Pateikti visiems tinkamą programą, kuri būtų įtraukesnė mažiau galimybių turintiems asmenims ir prieinamesnė mažoms organizacijoms.

4. Investuoti į perspektyvias studijų sritis, pavyzdžiui, kovos su klimato kaita, skaitmeninių įgūdžių, švarios energijos, dirbtinio intelekto, sveikatos mokslų ir t. t.

5. Remti pavyzdines iniciatyvas, tokias kaip Europos universitetai, Profesinės kompetencijos centrai, ir „DiscoverEU“.

6. Skatinti sveiką gyvenseną remiant mėgėjiško sporto projektus.

7. Užtikrinti organizacijų bendradarbiavimą, gebėjimų stiprinimą, mainus, tinklų kūrimą ir politinę paramą, taip pat švietimo, mokymo, jaunimo ir sporto reformas.

8. Plėsti mobilumo ir bendradarbiavimo galimybes už Europos ribų.

Besimokančių asmenų ir darbuotojų mobilumas yra pagrindinė programos „Erasmus+“ veikla. Programos įgyvendinimo laikotarpiu mobilumo veikloje užsienyje turėtų dalyvauti apie 10 mln. asmenų, įskaitant studentus, besimokančius asmenis, profesorius, mokytojus ir instruktorius visuose sektoriuose.

|  |
| --- |
| **BIUDŽETAS** |

 25 mlrd. Eur.

Bendro biudžeto paskirstymas sekantis:

20,4 mlrd. Eur. švietimo ir mokymo srities veiksmams:

1. bent 7 mlrd. skiriama aukštojo mokslo sričiai;
2. bent 4 mlrd. Eur. skiriama profesinio rengimo sričiai;
3. bent 3 mlrd. Eur skiriama bendrojo ugdymo sričiai;
4. likę - kitiems susisijusiems veiksmams, horizontaliems klausimams.

2,5 mlrd. Eur. skiriama jaunimo srities veiksmams.

0,5 mlrd.Eur. - sporto srities veiksmams.

apie 1 mlrd. Eur - nacionalinių agentūrų įnašui padengti.

|  |  |  |  |  |  |  |
| --- | --- | --- | --- | --- | --- | --- |
| 2021 m. | 2022 m | 2023 m. | 2024 m. | 2025 m. | 2026 m. | 2027 m. |
| 2,7 mlrd.Eur |  3,4mlrd.Eur | 3,3 mlrd.Eur | 3,5 mlrd.Eur | 3,7 mlrd.Eur | 3,9 mlrd.Eur |  4,5 mlrd.Eur |

|  |
| --- |
| **VYKDOMI PROJEKTAI/REMIAMOS SRITYS** |

Programos tikslų siekiama įgyvendinant šiuos tris pagrindinius veiksmus, kurie daugiausia yra arba tarpvalstybinio, arba tarptautinio pobūdžio:

 1. **Mobilumas mokymosi tikslais** (1 pagrindinis veiksmas). Programa galima remti bet kurią studijų sritį. Mobilumo mokymosi tikslais galimybės gali būti tokių įvairių formų kaip stažuotės, pameistrystės programos, jaunimo mainai, bendrojo ugdymo įstaigų mainai, mokymas ar dalyvavimas profesinio tobulėjimo veikloje, ir turėtų būti grindžiamos konkrečiais įvairių sektorių poreikiais.

2. **Organizacijų ir institucijų bendradarbiavimas** (2 pagrindinis veiksmas). Remiami bendradarbiavimo projektai, kuomet dalyvaujančios organizacijos (pvz. aukštosios mokyklos, profesinių kompetencijų centrai) įgyja tarptautinio bendradarbiavimo patirties, stiprina savo gebėjimus, rengia novatoriškus metodus, kurie galėtų tapti prieinami visiems ir padėti tobulinti švietimo ir mokymo sistemas, keičiasi gerąja patirtimi ir užsiima tinklaveika;

3. **Politikos plėtotės ir bendradarbiavimo rėmimas** (3 pagrindinis veiksmas). Prisidedama prie nacionalinių reformų ir modernizavimo švietimo, mokymo, jaunimo ir sporto srityse. Šių tikslų siekiama, be kita ko, vykdant tarpusavio mokymąsi ir mainus, analitinį darbą, apklausas, tyrimus ir bendradarbiavimą su kitomis tarptautinėmis organizacijomis.

Didžioji dalis lėšų (70 proc.) skiriama mobilumo mokymosi tikslais veiksmams. Likę 30 proc. investuojama į bendradarbiavimo projektus ir politikos plėtojimo veiklą.

|  |
| --- |
| **FINANSUOJAMŲ VEIKSMŲ DETALIZACIJA** |

**Švietimo ir mokymo srityje pagal Programos 1 pagrindinį veiksmą remiami tokie veiksmai**:

1. aukštųjų mokyklų studentų ir darbuotojų mobilumas mokymosi tikslais;

2. profesinio rengimo ir mokymo įstaigų mokinių ir darbuotojų mobilumas mokymosi tikslais;

3. bendrojo ugdymo įstaigų mokinių ir darbuotojų mobilumas mokymosi tikslais;

4. besimokančių suaugusiųjų švietimo ir suaugusiųjų švietimo darbuotojų mobilumas mokymosi tikslais.

Mobilumą mokymosi tikslais gali papildyti virtualusis mokymasis ir tokios priemonės kaip lingvistinė pagalba, parengiamieji vizitai, mokymai ir virtualusis bendradarbiavimas.

**Jaunimo srityje pagal Programos 1 pagrindinį veiksmą remiami tokie veiksmai**:

1. jaunimo mobilumas mokymosi tikslais;

2. jaunimo dalyvavimo veikla (pvz. vietos ir tarptautinės iniciatyvos, kuriomis siekiama užtikrinti dalyvavimą pilietinėje visuomenėje);

3. „Discover EU“ veikla (savaiminio mokymosi ir neformaliojo švietimo veikla, kurią sudaro mokymosi patirtis ir kelionės po Europą, siekiant puoselėti priklausymo Sąjungai jausmą ir sudaryti sąlygas dalyviams atrasti Europos kultūrų ir kalbų įvairovę);

4. su jaunimu dirbančių asmenų mobilumas mokymosi tikslais;

**Sporto srityje** pagal Programos 1 pagrindinį veiksmą remiamas sporto darbuotojų mobilumas mokymosi tikslais.

**Švietimo ir mokymo srityje** pagal Programos 2 pagrindinį veiksmą remiami tokie veiksmai:

1. bendradarbiavimo ir patirties mainų partnerystės, kuriomis skatinamos platesnės galimybės dalyvauti Programoje;

2. partnerystės, kuriomis siekiama meistriškumo, visų pirma, Europos universitetai, profesinio meistriškumo centrų platformos ir „Erasmus Mundus“ jungtinės magistrantūros studijų programos;

3. inovacijų partnerystės, kuriomis didinamas Europos inovacinis pajėgumas;

4. patogios naudoti interneto platformos ir virtualiojo bendradarbiavimo priemonės, įskaitant paramos tarnybas, skirtas „eTwinning“ ir Europos suaugusiųjų mokymosi elektroninei platformai, ir mobilumo mokymosi tikslais skatinimo priemonės, įskaitant Europos studento pažymėjimo iniciatyvą.

**Jaunimo srityje** pagal Programos 2 pagrindinį veiksmą remiami tokie veiksmai:

1. bendradarbiavimo ir patirties mainų partnerystės, įskaitant nedidelio masto partnerystes, kuriomis skatinamos platesnės ir įtraukesnės galimybės dalyvauti Programoje;

2. inovacijų partnerystės, kuriomis didinamas Europos inovacinis pajėgumas;

3. patogios naudoti interneto platformos ir virtualiojo bendradarbiavimo priemonės.

**Sporto srityje** pagal Programos 2 pagrindinį veiksmą remiami tokie veiksmai:

1. bendradarbiavimo ir patirties mainų partnerystės;

2. pelno nesiekiantys sporto renginiai, kuriais siekiama toliau plėtoti europinį sporto aspektą ir kelti mėgėjiškam sportui aktualius klausimus.

**Švietimo bei mokymo** srityje pagal Programos 3 pagrindinį veiksmą remiami tokie veiksmai:

1. Sąjungos bendros ir sektorinės politikos darbotvarkių rengimas ir įgyvendinimas švietimo bei mokymo srityse;

2. Sąjungos priemonių, kuriomis skatinama kompetencijų, įgūdžių ir kvalifikacijos kokybė, skaidrumas ir pripažinimas;

3. politinis dialogas ir bendradarbiavimas, pvz. per konferencijas ir kt. renginius, su atitinkamais suinteresuotaisiais subjektais, įskaitant švietimo bei mokymo srities Sąjungos masto tinklus, Europos ir tarptautines organizacijas;

4. priemonės, kuriomis prisidedama prie aukštos kokybės ir įtraukaus Programos įgyvendinimo;

5. bendradarbiavimas su kitomis Sąjungos priemonėmis;

6. informacijos skleidimo ir informuotumo apie Europos politikos rezultatus ir prioritetus ir apie Programą didinimo veikla.

**Jaunimo srityje** pagal Programos 3 pagrindinį veiksmą remiami tokie veiksmai:

1. Sąjungos jaunimo politikos darbotvarkės rengimas ir įgyvendinimas;

2. Sąjungos priemonės, kuriomis skatinama kompetencijų ir įgūdžių kokybė, skaidrumas ir pripažinimas, visų pirma naudojant „Youthpass“;

3. dialogas politikos klausimais ir bendradarbiavimas su atitinkamais suinteresuotaisiais subjektais, įskaitant jaunimo srities Europos masto tinklus, Europos ir tarptautines organizacijas;

4. priemonės, kuriomis prisidedama prie aukštos kokybės ir įtraukaus Programos įgyvendinimo, įskaitant paramą tinklui „Eurodesk“;

5. bendradarbiavimas su kitomis Sąjungos priemonėmis;

6. informacijos skleidimo ir informuotumo apie Europos politikos rezultatus ir prioritetus ir apie Programą didinimo veikla.

**Sporto srityje** pagal Programos 3 pagrindinį veiksmą remiami tokie veiksmai:

1. Sąjungos sporto ir fizinio aktyvumo politikos darbotvarkės rengimas ir įgyvendinimas;

2. dialogas politikos klausimais ir bendradarbiavimas su atitinkamais suinteresuotaisiais subjektais, įskaitant sporto srities Europos ir tarptautines organizacijas;

3. priemonės, kuriomis prisidedama prie aukštos kokybės ir įtraukaus Programos įgyvendinimo;

4. bendradarbiavimas su kitomis Sąjungos priemonėmis;

5. informacijos skleidimo ir informuotumo apie Europos politikos rezultatus ir prioritetus ir apie Programą didinimo veikla.

**Erasmus + dotacijos** gali būti skiriamos:

1. studentų, stažuotojų, mokytojų ir kito švietimo srities darbuotojų, jaunimo mainuose dalyvaujančių jaunuolių, su jaunimu dirbančių asmenų ir savanorių mobilumo galimybėms skatinti;
2. švietimo, mokymo ir jaunimo įstaigų bei organizacijų ir įmonių partnerystei kurti ir gerinti;
3. dialogui remti ir surinkti informacijai, reikalingai, kad būtų reformuotos švietimo, mokymo ir jaunimo sistemos;
4. Europos studijų programų rengimui, moksliniams tyrimams Europos studijų srityje, akademinio bendradarbiavimo tinklų kūrimui;
5. visuomenės skatinimui sportuoti, sporto valdymo gerinimui, informacijos sklaidai apie sveikinamąją fizinės veiklos svarbą, kovai su diskriminacija bei netolerancija sporto srityje, ne pelno siekiantiems sporto renginiams.

|  |
| --- |
| **TINKAMOS FINANSUOTI IŠLAIDOS** |

Nurodomos kvietime teikti pasiūlymus.

Paprastai: projekto valdymas (suma mėnesiui); tarpvalstybiniai projekto susitikimai (suma vienam dalyviui vienam susitikimui); projekto rezultatai: mokymo programa, pedagoginė ar darbo su jaunimu medžiaga, IT priemonės, analizės, tyrimai, atvirieji švietimo ištekliai ir pan. (skiriama DU vadovui, tyrėjams, mokytojams, techniniam personalui. DU dydis dienai numatytas); sklaidos renginiai (skiriama suma renginiui arba dalyviui); įtraukties rėmimas (papildomos išlaidos, tiesiogiai susijusios su mažiau galimybių turinčiais dalyviais ir juos lydinčiais asmenimis (įskaitant pagrįstas kelionės ir pragyvenimo išlaidas); išimtinės išlaidos (Parama realiosioms išlaidoms, susijusioms su subranga ar prekių ir paslaugų pirkimu. Išlaidos, susijusios su finansinės garantijos suteikimu, kai to prašo nacionalinė agentūra. Išlaidos brangioms dalyvių kelionėms, įskaitant keliones, kurioms naudojamos ekologiškesnės, mažesnio išmetamų kiekio transporto priemonės). Taip pat finansuojamos kelionės išlaidos nuo kilmės iki veiklos vietos, su pragyvenimu susijusios išlaidos, išlaidos kalbinei paramai.

|  |
| --- |
| **FINANSAVIMO FORMA** |

Dotacijos, apdovanojimai ir viešieji pirkimai.

|  |
| --- |
| **ADMINISTRUOJANČIOS INSTITUCIJOS** |

Programa įgyvendinama tiek tiesiogiai, tiek taikant netiesioginio valdymo principą.

Didžioji dalis (75 % ) Programos biudžeto lėšų vykdomos nacionalinių agentūrų taikant netiesioginį valdymą. Tai apima tokius veiksmus kaip mobilumas mokymosi tikslais visose švietimo bei mokymo, jaunimo ir sporto srityse bei bendradarbiavimo partnerystes, įskaitant nedidelio masto partnerystes švietimo bei mokymo ir jaunimo srityse.

Taip pat nustatyta speciali tvarka tiesioginiam valdymui ir taikytina veiksmams, apimantiems Sąjungos masto tinklus ir Europos organizacijas pagal dalies 2 veiksmų grupės (pvz. mokytojų akademijų iniciatyva, jungtinė magistrantūros programa, profesinių kompetencijų centrai, Inovacijų partnerystės, sporto renginiai) ir visas 3 veiksmų grupes, išskyrus nedidelio masto partnerystes.

Centralizuotai valdomas programas administruoja Europos Komisijos Europos švietimo ir kultūros vykdomoji įstaiga (EACEA). EACEA veiklos kryptys apibrėžtos čia: <https://www.eacea.ec.europa.eu/grants/2021-2027/erasmus_en>

|  |
| --- |
| **KOORDINUOJA LIETUVOJE** |

 Švietimo ir mokymo programos sritį (remia su formaliojo švietimo sritimis (aukštasis mokslas, profesinis mokymas, bendrasis ugdymas ir suaugusiųjų švietimas) susijusias veiklas) administruoja ir į visus su ja susijusius klausimus atsako Švietimo mainų paramos fondas: https://www.smpf.lt/lt/administruojamos-programos/

Jaunimo programos sritį (remia su neformaliuoju ugdymu susijusias veiklas) administruoja ir į visus su ja susijusius klausimus atsako Jaunimo reikalų departamentas prie SADM (nauja el. svetainė startuos nuo 2022 m. pradžios.)

Informacija apie kvietimus skelbiama Finansavimo ir konkursų portale: <https://ec.europa.eu/info/funding-tenders/opportunities/portal/screen/home> .

|  |
| --- |
| **FINANSAVIMO DYDIS** |

Nustatomas kvietimo teikti paraiškas dokumentuose. Paprastai 100 proc., tačiau yra kvietimų, kuriuose nurodyti įnašo reikalavimai: ES finansinis įnašas negali viršyti 80 proc. visų tinkamų finansuoti projekto išlaidų. Tačiau toks įnašo reikalavimas taikomas tik tam tikroms biudžeto eilutėms, kurios nėra kritiškai reikšmingos ir lėšų pagal jas gali būti net neprašoma (pvz. ilgos kelionės kaštai), o ne visai prašomai sumai ir nesudaro lemiamo vaidmens.

|  |
| --- |
| **IŠLAIDŲ PRADŽIOS TERMINAS** |

Tik tinkamai pagrįstais atvejais veikla ir išlaidos tinkamos finansuoti nuo 2021 m. sausio 1 d., net jei veikla buvo vykdoma ir išlaidos patirtos prieš pateikiant dotacijos paraišką.

Kai 1 pagrindinio veiksmo projektus administruoja „Erasmus+“ nacionalinės agentūros, apie sprendimą skirti dotaciją ir dotacijos sutarties pasirašymą bus pranešta po pateikimo termino praėjus maždaug 4 mėnesiams.

Kai 2 pagrindinio veiksmo projektus administruoja „Erasmus+“ nacionalinės agentūros, apie sprendimą skirti dotaciją ir dotacijos sutarties pasirašymą bus pranešta po pateikimo termino praėjus maždaug 5 mėnesiams.

Kai 2 ir 3 pagrindinio veiksmo projektus administruoja vykdomoji įstaiga, apie sprendimą skirti dotaciją bus pranešta po pateikimo termino praėjus maždaug 6 mėnesiams, o dotacijos sutartis bus pasirašoma po pateikimo termino praėjus maždaug 9 mėnesiams.

|  |
| --- |
| **GALIMI PAREIŠKĖJAI** |

Tinkami pareiškėjai yra viešieji ir privatūs teisės subjektai, veikiantys švietimo bei mokymo, jaunimo ir sporto srityse. Gali veikti ES narėse, kandidatėse ar ekonominės erdvės šalyse.

Konkretūs tinkamumo reikalavimai nurodomi kvietime: (1) gali būti aukštojo mokslo ir studijų institucija (aukštojo mokslo ir studijų institucijų studentai ir darbuotojai negali patys tiesiogiai teikti dotacijos paraiškos).Įgyvendinant mobilumo projektą turi dalyvauti bent dvi organizacijos (bent viena siunčiančioji ir bent viena priimančioji organizacija) iš skirtingų Programos šalių.

Nepriklausomai nuo projekto srities, bendradarbiavimo partnerystės projektuose (2) gali dalyvauti visų tipų (viešos ir privačios) organizacijos, veikiančios bet kuriame švietimo, mokymo ir jaunimo sektoriuje arba kituose socialiniuose ir ekonomikos sektoriuose, taip pat organizacijos, vykdančios veiklą, kuri yra susijusi su įvairiomis sritimis (pavyzdžiui, vietos, regioninės ir nacionalinės valdžios institucijos, rezultatų pripažinimo ir patvirtinimo centrai, prekybos rūmai, prekybos organizacijos, profesinio orientavimo centrai, kultūros ir sporto organizacijos).

Švietimo ir įmonių aljansų projektams reikalaujama tarptautinės partnerystės: pvz. šie aljansai turi apimti bent 4 šalis ir bent 8 partnerius. Į partnerystę kaip partneriai turi būti įtraukti bent 3 darbo rinkos dalyviai (įmonės,

bendrovės arba atstovaujamosios organizacijos tarpininkės, pavyzdžiui, rūmai, profesinės sąjungos arba profesinės asociacijos) ir bent 3 švietimo ir mokymo paslaugų teikėjai (profesinio mokymo ir (arba) aukštojo mokslo ir studijų institucijos). Į kiekvieną pasiūlymą kaip visateisė partnerė turėtų būti įtraukta bent viena aukštojo mokslo ir studijų institucija ir bent vienas profesinio mokymo paslaugų teikėjas.

|  |
| --- |
| **LIETUVOS PATIRTIS DIRBANT SU PROGRAMA** |

Programa „Erasmus+“ apima buvusias ES švietimo, profesinio mokymo, jaunimo ir sporto finansavimo programas: Mokymosi visą gyvenimą programą, programą „Veiklus jaunimas“ ir kitas tarptautines bendradarbiavimo programas („Erasmus Mundus“, „Tempus“, „Alfa“, „Edulink“ ir bendradarbiavimo su pramoninėmis šalimis programą).

Tinklapyje <https://ec.europa.eu/programmes/erasmus-plus/projects_lt> pateikti Lietuvos dalyvavimo ankstesnėse programose rezultatai.

Vertinant artimiausią 2018-2020 m. laikotarpį matyti, kad Lietuva, panašiai kaip artimiausios kaimynės Latvija ir Estija, tolygiai dalyvavo Erasmus+ veiklose:

 O 2019-2020 m. laikotarpiu apie pusė šių šalių projektų buvo įgyvendinami vienos šalies be partnerių.

**Stiprybės**:

1. **Koordinavimas**: šie duomenys parodo, kad programos, kurios administruojamos netiesiogiai, per šalyje veikiančias agentūras, Lietuvoje yra plačiai žinomos, jų galimybėmis naudojamasi, nepaisant kalbos ar partnerystės barjero. Koordinuojančios institucijos buvimas, galimybė tiesiogiai užduoti klausimus, gauti savalaikę informaciją apie kvietimus yra tiesioginis veiksnys, lemiantis naudojimąsi tam tikru finansavimo šaltiniu.
2. **Informacijos sklaida**: puslapyje adresu: https://erasmus-plius.lt/paraisku-teikimo-terminai/ pateikti visi planuojami 2021 m. kvietimai pagal 3 pagrindinius veiksmus, metinės darbo programos, aprašyti veiksmai įvairiais etapais (prieš pateikiant paraišką, teikiant paraišką, pateiktus paraišką, gavus finansavimą). Net tuo atveju, kai kvietimai administruojami tiesiogiai EACEA, pateikiama informacija apie informacinius renginius dėl konkrečių šios EK institucijos administruojamų kvietimų (pvz. dėl inovacijų aljansų).

|  |
| --- |
| TEISINIS PAGRINDAS |

Reglamentas 2021/817, kuriuo nustatoma Sąjungos švietimo bei mokymo, jaunimo ir sporto programa „Erasmus+“: <https://eur-lex.europa.eu/eli/reg/2021/817/>

|  |
| --- |
| **KŪRYBIŠKA EUROPA****CREATIVE EUROPE PROGRAMME (CRE)** 2021-2027 |

|  |
| --- |
| **TIKSLAS/APRAŠYMAS** |

Skirta Europos kultūrai, kinui, televizijai, muzikai, literatūrai, scenos menui, paveldui ir kitoms susijusioms sritims remti.

Siekiama 2 pagrindinių tikslų:

1. Apsaugoti, plėtoti ir skatinti Europos kultūros bei kalbų įvairovę ir paveldą.

2. Didinti kultūros ir kūrybos sektorių, visų pirma audiovizualinio sektoriaus, konkurencingumą ir ekonominį potencialą.

Sudaro 3 paprogramės:

„KULTŪRA“ - Europos kultūros ir kūrybos sektoriams skatinti. Apima visus kultūros ir kūrybos sektorius (išskyrus audiovizualinį ir kino sektorius);

"MEDIA" - Europos audiovizualinio ir kino sektoriaus konkurencingumui, inovacijoms skatinti;

"TARPSEKTORINĖ paprogramė" inovatyviems veiksmams ir bendradarbiavimui tarp audiovizualinio ir kultūrinio sektoriaus, taip pat apima naujienų žiniasklaidos sektorių.

|  |
| --- |
| **BIUDŽETAS** |

2,44 mlrd. EUR.

2021 m. metinėje programoje paskelbta 2021-2023 ES finansinis įnašas: 999,6 mln. Eur.
**KULTŪRA sričiai** numatyta bent 33 proc. nuo biudžeto (805 mln. Eur); **MEDIA sričiai** - bent 58 proc. (1,4 mlrd. Eur); **TARPSEKTORINEI** - iki 9 proc. (220 mln. Eur.)

|  |
| --- |
| **VYKDOMI PROJEKTAI/REMIAMOS SRITYS** |

**KULTŪROS** paprogramėje remiami:

1. Kultūros bendradarbiavimo projektai, profesinių organizacijų tinklai ir Europos menininkų ir kūrinių populiarinimo platformos, individualios judumo programos, pritaikytos specialiai menininkams ir specialistams.

2. Konkretiems sektoriams skirta parama, kuria papildomi horizontalieji veiksmai muzikos, knygų ir leidybos, kultūros paveldo ir architektūros srityse, taip pat kituose sektoriuose.

3. Specialūs veiksmai kuriais siekiama apdovanoti ir skatinti kompetenciją ir kūrybiškumą, pavyzdžiui, literatūros, muzikos, architektūros ir kultūros paveldo, apdovanojimai, Europos kultūros sostinių, iniciatyva, ir Europos paveldo ženklas.

**MEDIA** papogramėje remiama:

1. ES kino ir audiovizualinių kūrinių industrija, skatinant tokių kūrinių gamybą, platinimą ir jų žinomumo didinimą tiek ES tiek pasauliniu mastu.
2. Talentų ugdymas.

**TARPSEKTORINĖJE** papogramėje remiamas tarpvalstybinis bendradarbiavimas programos žinomumui skatinti, keitimasis patirtimi ir žiniomis, kūrybos inovacijų laboratorijos, žiniasklaidos priemonių kokybė. Remiamas Programos centrų steigimas dalyvaujančiose valstybėse bei Programos centrų veikla. Lietuvoje tokie programos centrai yra Kultūros institutas ir Lietuvos kino centras.

|  |
| --- |
| **FINANSUOJAMŲ VEIKSMŲ DETALIZACIJA** |

**Kultūros ir kūrybos sektoriams priklauso** architektūra, archyvai, bibliotekos ir muziejai, dailieji amatai, audiovizualinė kūryba (įskaitant filmus, televiziją, vaizdo žaidimus ir multimediją), materialusis ir nematerialusis kultūros paveldas, dizainas (įskaitant mados dizainą), festivaliai, muzika, literatūra, scenos menai (įskaitant teatrą ir šokį), knygos ir leidyba, radijas ir vaizduojamieji menai.

Programa įgyvendinama vykdant metines darbo programas. Jose nurodomos kiekvienam veiksmui skirtos sumos, taip pat pateikiamas preliminarus įgyvendinimo tvarkaraštis.

**Remiama:**
1. **bendradarbiavimo projektai**, visų pirma nedidelio masto projektai, atsižvelgiant į kultūros ir kūrybos sektorių ypatumus;

2. kūrybinių **bendruomenių tinklaveika ir tarpvalstybinis bei daugiadalykis bendradarbiavimas** naudojant įvairius įgūdžių (tokių kaip meniniai, kūrybiniai, skaitmeniniai ir technologiniai įgūdžiai) rinkinius;
3. menininkų ir kultūros **darbuotojų mobilumas** siekiant plėtoti tarptautinį bendradarbiavimą ir bendrus kūrinius, taip prisidedant prie jų profesinio tobulėjimo ir karjeros tarptautiškumo;
4. literatūros **kūrinių vertimas** ir platinimas ES rinkoje;

5. **bendradarbiavimo platformų kūrimas**, keičiantis duomenimis apie populiarius bei naujus aktorius, atlikėjus, kultūros veikėjus;

6. audiovizualinio sektoriaus darbuotojų **kvalifikacijos** kėlimo mokymai;

7. **kino filmų, animacijos, dokumentikos, video žaidimų kūrimas**, pardavimo ir distribucijos kanalų stiprinimas;

8. **Europos kultūros sostinės** bei Europos kultūros paveldo prekinių ženklų ir renginių skatinimas (2022 m. Kaunas).
9. piliečių **kritinio mąstymo plėtojimas**, propaguojant žiniasklaidos priemonių naudojimo raštingumą;
10. **kultūros subjektų rėmimas**, pavyzdžiui, orkestrų, kurių tikslas – suteikti mokymo, profesionalumo ir atlikimo galimybes jauniems, labai talentingiems menininkams. Atrinkti kultūros subjektai suteiks jauniesiems menininkams galimybę reguliariai koncertuoti, o konkretus tikslas – pasiekti jaunąją auditoriją gyvais pasirodymais ir skaitmeninėmis priemonėmis.

11. taip pat skiriama **4 premijos kultūrinei įvairovei** skatinti, Europos kūrybiškumui pabrėžti ir naujų talentų matomumui Europoje ir už jos ribų užtikrinti:

11.1. „Music Moves Europe Talent Awards“: apdovanojant jaunus menininkus iš visos Europos, pasiekusius žiūrovus už savo šalių ribų.

11.2. Europos paveldo apdovanojimai.

11.3. Europos Sąjungos literatūros premija: premija suteikia matomumo besiformuojantiems Europos rašytojams, finansiškai remia jų kūrinių vertimą.

11.4. ES šiuolaikinės architektūros premija – ši premija skirta išskirtiniams architektūros darbams, pastatytiems visoje Europoje. Jaunųjų talentų architektūros apdovanojimu bus apdovanoti geriausi Europos architektūros, miestų planavimo ir kraštovaizdžio mokyklų absolventų projektai.

|  |
| --- |
| **TINKAMOS FINANSUOTI IŠLAIDOS** |

Detalizuojamos konkrečiame kvietime ir labai priklauso nuo temos. Paprastai tai pirkimo išlaidos (paslaugos, įranga), darbo užmokesčio kaštai, kelionės išlaidos, susitikimų, renginių organizavimas. Pavyzdžiui, MEDIA srities kvietime "Europos bendrasis vystymasis" tinkamos išlaidos animaciniai ir kūrybiniai dokumentiniai filmai, skirti kinematografijai, fantastikos filmai ar animacijos ar kūrybinės dokumentikos projektai (pvz., pasakojamosios virtualios realybės projektai).

Mobilumo projektų atveju remiami individualūs artistai trumpo periodo užsienio kelionei (7-60 dienų), maksimali parama 3000 eur.

Metinėje programoje nurodytos maksimalios galimos projektų vertės. Kai kuriose temose projektų vertės skirstomos pagal projektų dydžius. Pavyzdžiui, tarptautinio bendradarbiavimo projektų atveju dotacijos vertė apibrėžta priklausomai nuo projekto dydžio: mažam projektui 200.000 Eur; vidutiniam projektui 1 mln. Eur; dideliam projektui 2 mln. Eur.

Bendradarbiavimo platformų atveju vienam projektui skiriama dotacija negali viršyti 2 100 000 EU, tarptautinių tinklų kūrimo atveju - 825.000 Eur.

|  |
| --- |
| **FINANSAVIMO FORMA** |

Dotacija, Viešieji pirkimai , Apdovanojimai.

|  |
| --- |
| **ADMINISTRUOJANČIOS INSTITUCIJOS** |

EK Švietimo, garso ir vaizdo bei kultūros vykdomoji įstaiga (EACEA). Taip pat atskirus kvietimus gali įgyvendinti EK Švietimo, jaunimo, sporto ir kultūros generalinis direktoratas – DG EAC ir Ryšių tinklų, turinio ir technologijų generalinis direktoratas – DG CNECT.

Kvietimai skelbiami:

<https://ec.europa.eu/info/funding-tenders/opportunities/portal/screen/programmes/crea2027>

Nuoroda į kvietimus patalpinta ir Lietuvos tinklapyje:

<https://www.kurybiskaeuropa.lt/>

|  |
| --- |
| **KOORDINUOJA LIETUVOJE** |

Lietuvos kultūros institutas kartu su Lietuvos kino centru.

Programos „Kūrybiška Europa“ centrai dalyvaujančiose šalyse teikia informaciją apie programą, palengvina bendradarbiavimą su kitų šalių organizacijomis ir padeda pareiškėjams parengti savo projektą. Lietuvoje veikia „Kūrybiškos Europos“ biuras. Info adresu: [www.kurybiskaeuropa.eu](http://www.kurybiskaeuropa.eu)

Kūrybiškos Europos biuro KULTŪRA skyrius, įsikūręs Lietuvos kultūros institute, yra atsakingas už paprogramės „Kultūra“ viešinimą **ir nemokamas konsultacijas teikiantiems paraiškas.** Programos vadovė Lietuvoje ir paprogramės KULTŪRA koordinatorė Dileta Nenėnė, Tel. +370 672 04 732, dileta@kurybiskaeuropa.eu

„Kūrybiškos Europos“ biuro MEDIA skyrius, įsikūręs Lietuvos kino centre, konsultuoja Lietuvos audiovizualinės industrijos atstovus ir įmones apie dalyvavimą programoje bei jos remiamose iniciatyvose, skatina tinklaveiką ir bendradarbiavimą su kitų programoje dalyvaujančių šalių industrijomis.
MEDIA paprogramės koordinatorė: Austėja Milvydaitė, Tel.: +370 5 213 0643, +370 694 231 25
media@kurybiskaeuropa.eu

|  |
| --- |
| **FINANSAVIMO DYDIS** |

40-90 proc. priklausomai nuo temos ir projekto dydžio.

Pavyzdžiui, tarptautinio bendradarbiavimo projektų atveju 60-80 proc tinkamų finansuoti projekto išlaidų, priklausomai nuo kultūrinio ir kūrybinio projekto dydžio (80 proc. mažai; 70 proc. vidutinei; 60 proc. didelei organizacijai).
**Mažas projektas:** min. partnerių skaičius - 3 iš 3 skirtingų valstybių; maksimalus dotacijos dydis 200.000 Eur;
**Vidutinis projektas**: min. partnerių skaičius - 5 iš 5 skirtingų valstybių; maksimalus dotacijos dydis 1 mln. Eur;
**Didelis projekta**s: min. partnerių skaičius - 10; iš 10 skirtingų valstybių, maksimalus dotacijos dydis 2 mln. Eur.

Bendradarbiavimo platformų, tarptautinių tinklų atveju vienam projektui skiriama dotacija negali viršyti 80% visų tinkamų finansuoti išlaidų bendro finansavimo normos.

40 proc. dotacija skiriama orkestrams, kurie suteiktų galimybes jauniems menininkams mokytis ir atlikti kūrinius.

|  |
| --- |
| **IŠLAIDŲ PRADŽIOS TERMINAS** |

Tik tinkamai pagrįstais atvejais veikla ir išlaidos tinkamos finansuoti nuo 2021 m. sausio 1 d., net jei veikla buvo vykdoma ir išlaidos patirtos prieš pateikiant dotacijos paraišką.

|  |
| --- |
| **GALIMI PAREIŠKĖJAI** |

Kultūros ir kūrybos sektoriaus juridiniai asmenys iš ES narių, Europos ekonominės erdvės, ES kandidačių, Europos kaimynystės politikos šalių, taip pat tarptautinės organizacijos.

Fiziniai asmenys, išskyrus savarankiškai dirbančius asmenis (t. y. vienintelius "prekiautojus", kai bendrovė neturi juridinio asmens, atskirto nuo fizinio asmens, statuso) paprastai netinkami.

Koordinuojantis subjektas, kai reikalaujama partnerystės, turi veikti ne trumpiau kaip 2 metus nuo paraiškos pateikimo termino.

Mobilumo projektų, literatūros kūrinių vertimo/platinimo atveju remiami ir individualūs asmenys.

|  |
| --- |
| **LIETUVOS PATIRTIS DIRBANT SU PROGRAMA** |

Programa toliau tęsia programos „Kūrybiška Europa 2014-2020 m. veiklą, kuriai buvo skirta 1,47 mlrd. Eur, bei remiasi anksčiau veikusių programų „Kultūra” ir MEDIA gerąja patirtimi, pagal kurias jau beveik 30 metų buvo remiami Europos kultūros ir audiovizualinis sektoriai.

2014 –2020 m. programoje buvo numatyta daugiau kaip 13 000 dotacijų. Ji taip pat bendrai finansavo daugiau kaip 16 000 specialistų mokymą, 647 kultūrinio bendradarbiavimo projektus tarp 3 760 organizacijų visoje Europoje, daugiau kaip 5 000 filmų kūrimą ir (arba) platinimą, 1 144 kino teatrų veiklą ir 3 500 knygų vertimas visoje Europoje.

Lietuvos ir kitų šalių dalyvavimo statistika:

Nors programa nauja, tačiau Lietuva jau gaus 1,5 mln. EUR piniginį prizą (Melina Mercouri premija), kadangi Kaunas buvo paskelbtas Europos kultūros sostine 2022 m.

**Stiprybės:**

1.**Tikslinės grupės apimtis**: Nėra labai platus pareiškėjų ratas – Kultūros/kūrybos sektoriaus dalies rinka ganėtinai pažįstama, stiprūs tiesioginiai kontaktai.

2. **Koordinavimas Lietuvoje**: EK agentūra EACEA rengia metinių kvietimų rezultatų apibendrinimą, kuriame matyti, kokios šalys laimi konkursus. Tačiau ji nesiūlo nacionalinių konkrečių priemonių šaliai, kurios galėtų padėti skatinant dalyvavimą. Būtent Kūrybiškos Europos biuro funkcija suprasti analizės rezultatus, daryti išvadas, ieškoti atsakymų ir veikti ta linkme, kas ir yra daroma. Paskelbus naujus kvietimus, jie viešinami Lietuvoje – renginių, mokymų pavidalu, taip pat skelbiant informaciją Lietuvos tinklapyje. Taip pat, pateiktos MEDIA sričiai naudingos nuorodos dėl finansavimo gavimo, kurios nukreipia tiesiogiai į EK puslapį. Nevengiama asmeninio kontakto. Šiuo metu naujoje perspektyvoje pasipildė nauja tiksline grupe – žiniasklaida, todėl planuojama spaudos konferencija naujai tikslinei grupei.

3.**Biuro aktyvumas:** aktyviai dirba Facebook socialiniame tinkle, čia jį seka visos susijusios organizacijos, transliuojami renginiai, kurie labai populiarūs, dalyvauja nuo 100 iki 500 dalyvių. Taip pat info teikiama naujienlaiškiuose.
4.Nors dažnai KULTŪRA sektoriuje reikalaujama partnerystės (MEDIA daugumoje konkursų nėra koordinatoriaus-partnerio santykio, o paraišką teikia tiesiog viena įmonė), tačiau **partnerių tinklas yra išplėtotas** ir jų paieška nėra problema, kuri trukdytų dalyvavimui. Paprastai kultūros organizacijos priklauso tam tikrai tarptautinei asociacijai, jau per tai turi suformavę partnerystės tinklus, kadangi vyrauja sritiniai partnerystės projektai. Dažnai dėl partnerių paieškos potencialūs pareiškėjai tiesiogiai rašo į biurą. Kino, serialų prodiuseriai potencialių partnerių savo projektams ieško per įvairius projektų pristatymo renginius (pitching forums), bendros gamybos forumus, dalyvaudami įvairiose tinklaveikos iniciatyvose, projektų vystymo mokymuose. Kino festivalių organizatoriai, kino teatrai ir dauguma kitų audiovizualinio sektoriaus atstovų, jeigu jiems reikalingi partneriai, juos sutinka taip pat dalyvaudami įvairiuose tarptautiniuose renginiuose, priklausydami įvairioms tarptautinėms organizacijoms, pvz. Europa Cinemas (kino teatrų tinklas), Europa Distribution (kino platintojų tinklas). Kartu su kitais MEDIA skyriais Lietuvos skyrius yra organizavęs partnerių paieškos-projektų pristatymo renginius, skirtus pilotiniams Europos Komisijos kvietimams, tad kaip vietiniai biurai stengiasi proaktyviai pagelbėti su partnerių paieška. Būdami mažos industrijos dalimi, Lietuvoje biuras pakankamai gerai informuotas apie vystomus projektus ir būdami biurų tinklo dalimi gali padėti juos tiesiogiai sujungti su kitoje šalyje esančiais partneriais.
5. **Kofinansavimo schema**. ES įnašas sudaro 40-90 proc. priklausomai nuo temos ir projekto dydžio. Lietuvoje KULTŪRA dalyje sukurtas ir sėkmingai veikia modelis, kad likusios dalies projekto vertės (60-10 proc.) indėlį, kurį turi sumokėti pareiškėjas dengia ne pats pareiškėjas, o padeda padengti Lietuvos Kultūros taryba, kuri padengia 60 proc. nustatyto projekto indėlio ir tik 40 proc. indėlio dalį turi padengti pats pareiškėjas. Tai yra sėkmingai veikiantis realus skatinimo pavyzdys, skirtas kultūros propagavimui. **Toks modelis galėtų būti pritaikomas ir kitose programose.**

6. **Santykis su EACEA ir kitais Europos biurais:** keitimasis geriausiomis praktikomis vyksta palaikant nuolatinį virtualų ryšį tarp biurų visoje Europoje ir programą administruojančios EACEA agentūros bei Europos Komisijos. Turi reguliarius formalius ir neformalius susitikimus, dalinasi savo vykdomomis patirtimis, veiklomis. Šalių biurai tarpusavyje bendrauja, pvz. MEDIA skyriai/biurai kartu organizuoja įvairius renginius ir veiklas audiovizualinio sektoriaus atstovams, turi kasmėnesinį neformalų MEDIA skyrių susitikimą, kur pasidalina aktualiais klausimais, idėjomis. Dalinasi medžiaga, kurią teikia audiovizualinio sektoriaus profesionalams ir pan. Atsižvelgiant į nuolatinį Lietuvos biuro kontaktą su EACEA ir Europos Komisija esame informuojami apie jų planus, susijusius su konkursų, kvietimų paskelbimu. Juos paskelbus viešai, turi uždaras informacines sesijas su kvietimų (konkursų) koordinatoriais Europos institucijose, pasibaigus konkursams per susirinkimus taip pat kartu analizuoja duomenis. Kartais gauna informaciją ne taip greitai (ar ne pernelyg iš anksto), kaip norėtųsi, nes tai tikrai padėtų geriau planuoti viešinimo kampanijas, ar viešas bei individualias konsultacijas, tačiau tai yra darbo su ES institucijomis niuansai.
7. **Prestižas.** Kiek tenka MEDIA biurui pastebėti konsultuojant, jei tik šios industrijos atstovai atitinka keliamus reikalavimus – jie teiks paraišką į MEDIA, nes tai yra ir tam tikras kokybės, prestižo ženklas. Reiktų pasidžiaugti, kad lietuviai gana aktyviai dalyvauja MEDIA paremtose projektų vystymo programose, kurios taip pat padidina galimybes vėliau gauti finansavimą, nes teikiami stipresni projektai, užmezgama daugiau partnerysčių. KULTŪRA programos atstovams dalyvavimas taip pat sietinas dažnu atveju su prestižu.
8. **Politinis atstovavimas.** Kartu su kitų mažo gamybinio pajėgumo šalių atstovais (low capacity countries) pavyko pasiekti, kad iš naujos programos steigiamųjų dokumentų ir gairių nebūtų išbraukta sąvoka „level playing field“ ir ją užtikrinančios priemonės. Taip pat, iš nesenų veiksmų kino festivaliams Europoje pavyko pasiekti, kad naujoje programoje nedingtų individualus finansavimas (įsitraukė kultūros ministras), kuris yra labai reikalingas (norėta kino festivalius skatinti burtis į tinklus ir remti juos tik kaip tinklo narius, o tai nėra natūralu kino festivalių veikimo specifikoje). Taip pat, naujajame programos etape yra atsižvelgta į ribotesnius mažesnių šalių pajėgumus ir sukurti nauji konkursai „draugiškesni“ mūsų dydžio rinkoms.
9. **Mokymų programa**. Lietuviai gana aktyviai dalyvauja MEDIA paremtose projektų vystymo (dažniausiai – filmų, serialų) programose, kurios taip pat padidina galimybes vėliau gauti finansavimą, nes teikiami stipresni projektai, užmezgama daugiau partnerysčių. MEDIA turi vieną kvietimą, kuris anksčiau vadinosi „Support to Training“, dabar „Talent&Skills”, per kurį teikiamą paramą mokymų organizavimui. Mokymai gali būti įvairių krypčių, bet dauguma yra „project development“, tai reiškia, kad filmų/serialų parengiamųjų (vystymo) darbų etape dalyvauja kūrėjų komandos ir toliau vysto savo kino projektus (pavyzdžiai paremtų mokymų: <https://www.creative-europe-media.eu/trainings/courses> ). Yra ir prodiuseriams, režisieriams, scenaristams, kino festivaliams ir t.t. Lietuvos kino centras turi edukacinių stipendijų šaukimą, tad atrinkti į mokymus industrijos atstovai gali kreiptis į LKC ir gauti finansavimą kelionei, mokymų mokesčiui.

**Sunkumai:**
1. **Anglų kalbos nemokėjimas** regionuose yra kliūtis dalyvavimui. Kaip siūlymas įtinklinti į bendruomenių narius, kurie moka kalbą, yra aktyvūs. Jau yra tokių pavyzdžių regionuose.

2. **Lietuviai nelinkę būti koordinatoriais** – t.y pagrindiniais pareiškėjais, kurie teikia paraišką, pasirašo susitarimą ir gauna lėšas tiek už savo, tiek už kitų šalių-partnerių dalį. Tai iš esmės susiję su finansiniu koordinatoriaus pajėgumo vertinimu. Nors Lietuvoje yra įstaigų, kurios pajėgios administruoti kompleksinius projektus, tačiau jos negauna teigiamo finansinio pajėgumo vertinimo, kuris vertinamas ne tik pagal institucijos individualius finansinius duomenis, bet ir pagal tam tikrus nacionalinius rodiklius, tarkime, šalies korupcijos lygį. Tai yra esminė priežastis, kodėl sąmoningai nesirenkama būti koordinatoriais. Buvo paminėtas pavyzdys, kur vienas steigėjas, dalyvaudamas kaip koordinatorius, laidavo asmeniniu butu. Tokiu atveju kiekviena organizacija atsiremia į steigėją. Buvo pateiktas Alytaus pavyzdys, kuomet Tarybos nariai nesuprato, kodėl jie turi laiduoti kad ir mažą sumą – 5000 Eur. projektui. Šiuo konkrečiu atveju tarpininkavo ir Lietuvos biuras, rašė apie dalyvavimo programoje svarbą ir prestižą. Kaip siūlymas spręsti šiai problemai būtų ieškoti tinkamų finansinio pajėgumo priemonių (pvz. neliečiamo kapitalo fondo steigimas). Tam būtų reikalinga suburti darbo grupę iš teisininkų ir valstybės finansų specialistų. Grupę galėtų steigti Kultūros ministerija. Ši priemonė būtų ypatinga pagalba biudžetinėms įstaigoms, kurios nesikreips į bankus dėl jų laidavimo teikiant koordinatoriaus paraišką.
3. **Duomenų apsaugos reikalavimai**: EACEA neteikia duomenų apie pareiškėjus, kurie nesėkmingai teikė paraišką ir negavo finansavimo, todėl Lietuvos biuras negali daryti išvadų, kodėl finansavimas nebuvo gautas. Siūlymas: gal galima šaliai inicijuoti nuasmenintų duomenų teikimą.
4. **Išorinės kliūtys**. Pvz. Media srityje per mažo finansavimo (bendras programos biudžetas tikrai neatspindi bendro Europos audiovizualinio sektoriaus poreikio.

5. **Šalies specifika**. Lietuvai sunkiai sekdavosi „Slate funding“ („Projektų rinkinių vystymo) schemoje, kur prodiuserinės kompanijos galėdavo pateikti 3-5 savo kuriamus filmus. Lietuviai šioje schemoje praktiškai nedalyvavo, nes kompanijos nepraeidavo keliamų kriterijų, kurių vienas buvo, kad kompanija turi pademonstruoti anksčiau sukurto filmo tarptautinio išplatinimo (3 užsienio teritorijos) įrodymus. Tai sustabdydavo lietuvius, nes daug filmų būdavo parodomi užsienio festivaliuose, tačiau nebūdavo ten įsigyjami platinimui (išleidimui į kino teatrų repertuarus). Lietuviams saugesnis variantas pasirodydavo teikti vieną projektą vystymui, kur reikia ir mažesnių operacinių pajėgumų kaip kompanijai (mūsų kompanijos neturi didelių žmogiškųjų resursų, dažniausiai būna vienas pagrindinis prodiuseris).

Taip pat, nacionalinio biudžeto pinigai, kurių kartais pakanka ir nėra poreikio vystyti projektinių idėjų.

|  |
| --- |
| TEISINIS PAGRINDAS |

Reglamentas 2021/818 (2021 gegužės 20), kuriuo nustatoma 2021–2027 m. programa „Kūrybiška Europa :
<https://eur-lex.europa.eu/legal-content/EN/TXT/?uri=CELEX%3A32021R0818>

|  |
| --- |
| **APLINKOS IR KLIMATO KAITOS PROGRAMA LIFE****LIFE PROGRAMME (LIFE)** 2021-2027 |

|  |
| --- |
| **TIKSLAS/APRAŠYMAS** |

Bendrasis programos LIFE tikslas – padėti pereiti prie tvarios, žiedinės, energiją efektyviai vartojančios, atsinaujinančiąja energija grindžiamos, neutralaus poveikio klimatui ir klimato kaitos poveikiui atsparios ekonomikos.

Programa LIFE siekiama šių konkrečių tikslų:

1. plėtoti naujoviškus būdus, požiūrius, kad būtų pasiekti tikslai, susiję su aplinka, įskaitant gamtą ir biologinę įvairovę, ir su klimato politikos veiksmais, įskaitant perėjimą prie atsinaujinančiosios energijos ir didesnio energijos vartojimo efektyvumo, be kita ko, remiamas tinklas „Natura 2000“;

2. padėti plėtoti, įgyvendinti atitinkamus Sąjungos teisės aktus, susijusius su aplinka, vykdyti jų stebėseną ir užtikrinti jų vykdymą.

|  |
| --- |
| **BIUDŽETAS** |

5,4 mlrd. Eur.

|  |  |  |  |  |  |  |
| --- | --- | --- | --- | --- | --- | --- |
| 2021 m. | 2022 m | 2023 m. | 2024 m. | 2025 m. | 2026 m. | 2027 m. |
| 739 mln. Eur | 708 mln. Eur | 728 mln. Eur | 755 mln. Eur | 788 mln. Eur | 830 mln. Eur | 876mln. Eur. |

|  |
| --- |
| **VYKDOMI PROJEKTAI/REMIAMOS SRITYS** |

Programą sudaro 4 paprogramės:

- Gamta ir biologinė įvairovė (2,14 mlrd. EUR);

- Žiedinė ekonomika ir gyvenimo kokybė (1,35 mlrd. EUR);

- Klimato kaitos švelninimas ir prisitaikymas (950 mln. EUR);

- Perėjimas prie švarios energijos (1 mlrd. EUR).

LIFE programa prisidės prie šių prioritetų:

1. ES politikos tikslų, susijusių su laukinių gyvūnų buveinių ir rūšių nykimo sustabdymu, įgyvendinimo skatinimas;

2. Perėjimo prie žiedinės ekonomikos rėmimas ir ES gamtos išteklių, įskaitant orą, dirvožemį ir vandenį, kokybę saugojimas ir gerinimas;

3. 2030 m. energetikos ir klimato politikos sistemos įgyvendinimo rėmimas, taip pat ES klimato neutralumo tikslo iki 2050 m.

4. Gebėjimų stiprinimas, investicijų skatinimas ir politikos įgyvendinimo rėmimas telkiant dėmesį į energijos vartojimo efektyvumą ir mažus atsinaujinančius energijos šaltinius.

 Dotacijomis galės būti finansuojami :

 (a) strateginiai gamtos projektai: projektai, kuriuos vykdant remiamas Sąjungos gamtos ir biologinės įvairovės tikslų siekimas, valstybėse narėse įgyvendinant nuoseklias veiksmų programas;

(b) strateginiai integruotieji projektai: projektai, kuriuos vykdant regioniniu, kelių regionų, nacionaliniu arba tarptautiniu mastu įgyvendinamos valstybių narių institucijų parengtos aplinkos arba klimato strategijos ar veiksmų planai;

(c) techninės pagalbos projektai: projektai, kuriais remiamas gebėjimų dalyvauti projektuose plėtojimas, strateginių gamtos projektų, integruotuojų projektų rengimas, pasirengimas naudotis kitomis Sąjungos finansinėmis priemonėmis arba kitomis priemonėmis;

(d) standartiniai veiksmų projektai: parodomieji, bandomieji ir informuotumo didinimo projektai bei veiklos dotacijos ne pelno subjektams;

(e) kiti veiksmai, reikalingi siekiant įgyvendinti nustatytus bendruosius tikslus:

1) koordinavimo ir paramos veiksmai, skirti pereiti prie atsinaujinančios energijos ir padidinti energijos vartojimo efektyvumą. Jomis siekiama panaikinti rinkos kliūtis, trukdančias socialiniam ir ekonominiam perėjimui prie atsinaujinančios energijos, įskaitant pajėgumų stiprinimą, informacijos ir žinių sklaidą bei informuotumo didinimą.

2) Mažos subsidijos priemonė biologinei įvairovei: bus skelbiami kvietimai teikti paraiškas dėl mažų dotacijų (maks. 100 000 EUR bendrojo ES finansavimo) skyrimo atokiausiuose regionuose ir užjūrio šalyse bei teritorijose biologinės įvairovės išsaugojimui.

3) Projektai, sukurti bendradarbiaujant su Europos inovacijų ir technologijų instituto žinių ir inovacijų bendruomenėmis

Pagal paprogramę „Gamta ir biologinė įvairovė“ įgyvendinamuose projektuose, susijusiuose su tinklo „Natura 2000“ teritorijų valdymu, atkūrimu ir stebėsena, atsižvelgiama į prioritetus, nustatytus gamtos ir biologinės įvairovės išsaugojimo srities nacionaliniuose bei regioniniuose planuose, strategijose ir politikoje, o taip pat, prioritetinių veiksmų programose.

Pagal techninės pagalbos projektus gebėjimų stiprinimo srityje, susijusius su valstybių narių institucijų veikla siekiant užtikrinti veiksmingesnį dalyvavimą programoje LIFE, remiama valstybių narių, kurių veiksmingo dalyvavimo lygis yra žemas, veikla, kad būtų gerinamos nacionalinių kontaktinių asmenų paslaugos visoje Sąjungoje ir gerinama bendra teikiamų pasiūlymų kokybė.

|  |
| --- |
| **FINANSUOJAMŲ VEIKSMŲ DETALIZACIJA** |

Konkretūs veiksmai detalizuoti Life 2021-2024 m. darbo programoje:

 **Gamta ir biologinė įvairovė:**

(1) priemonės, skirtos skatinti ir remti teritorijų išsaugojimą ir atkūrimą („erdvė gamtai“);

2) papildomos specialios priemonės, skirtos rūšims („mūsų rūšių apsauga“);

3) valdymas, kuriuo siekiama palengvinti elgesio pokyčius arba praktikas, dirvožemio, žemės ir

vandentvarkos valdyme, įskaitant jūrų rajonus, taip pat įtraukiant gamtos apsaugos išteklius, be kita ko, remiant Europos biologinės įvairovės įgyvendinimą. Taip pat gebėjimų stiprinimas visais lygmenimis ir žinių apie gamtą ir biologinę įvairovę, gerinimas, stebėsena.

**Žiedinė ekonomika ir gyvenimo kokybė**:

1.mažinti išteklių vartojimą ir sudaryti palankesnes sąlygas pereiti prie tvarios, žiedinės, energiją taupančios ir klimatui atsparios aplinkos;

2.žiedinės sistemos kūrimas, atsižvelgiant į naująjį žiedinės ekonomikos veiksmų planą ir atsižvelgiant į jo dėmesį tvariems produktams, daug medžiagų ir energijos naudojantiems sektoriams ir žiedinės ekonomikos modeliams, kad būtų išsaugota vertė. Ypatingas dėmesys bus skiriamas ES atokiausių regionų ir salų projektams.

3.mažinti atliekų susidarymą ir pavojingų atliekų kiekį.

4. gerinti atliekų tvarkymą, susijusį su atliekų surinkimu ir saugojimu.

5. teršalų išmetimo į orą ir jūras mažinimas ir švaraus oro ir jūrų užtikrinimas.

6.geros Sąjungos vandens telkinių būklės užtikrinimas ir išlaikymas.

7.mažinti pavojingų cheminių medžiagų gamybą, naudojimą ir išmetimą, taip pat mažinti žmonių ir aplinkos sąlytį su šiomis cheminėmis medžiagomis;

8.skatinti saugių ir tvarių medžiagų, produktų kūrimą, komercializavimą;

9. mažėjantis kenksmingo triukšmo lygis;

10. ES dirvožemio kokybės apsauga, dirvožemio degradacijos prevencija ir dirvožemio atsparumo klimato grėsmei didinimas, kova su dykumėjimu taikant tvarią dirvožemio ir žemės tvarkymo praktiką, dirvožemio taršos šalinimas ir vandens kokybės gerinimas mažinant nitratų nuotėkį ir išmetamų teršalų mažinimas anglies dioksido kaupimu.

**Klimato kaitos švelninimas ir prisitaikymas**:

1.Šiltnamio efektą sukeliančių dujų kiekio mažinimas;

2. Prekybos apyvartiniais taršos leidimais sistemos veikimo gerinimas;

3.Parama tvariai žemės, miško, dirvožemio, jūrų ir vandenynų valdymo praktikai, kuria mažinamas išmetamų teršalų kiekis arba išmetamas CO2 kiekis iš atmosferos;

4.Kurti ir skatinti sprendimus, kaip pašalinti CO2 iš atmosferos;

5. Remti su prisitaikymu susijusią politikos plėtrą ir tobulinti prisitaikymo strategijas bei planus visais lygmenimis ir visuose sektoriuose;

6.Remti perspektyvių gamta pagrįstų sprendimų žemės, pakrančių ir jūrų teritorijų valdymo srityje diegimą, be kita ko, atliekant vertinimus, gaires, stiprinant gebėjimus ir taikant tinkamus finansinius metodus bei produktus;

7.Miestų ir regionų prisitaikymo prie klimato kaitos metodai ir sprendimai;

8.Metodai ir sprendimai siekiant užtikrinti stabilų ir saugų aukštos kokybės gėlo vandens tiekimą, užkirsti kelią sausroms, sumažinti vandens naudojimą, apsaugoti ir atkurti pelkes ir užkirsti kelią potvyniams;

9.Klimato kaitos poveikiui atsparūs sprendimai ir infrastruktūros bei pastatų atsparumo didinimas;

10.Remti pasirengimą ekstremalioms oro sąlygoms, visų pirma vietos lygmeniu ir atokiausiuose regionuose;

11.Skatinti finansines priemones ir novatoriškus sprendimus, skirtus kovoti su klimato keliama rizika, ir viešojo ir privačiojo sektorių bendradarbiavimą siekiant sumažinti su klimatu susijusių nedraustų ekonominių nuostolių dalį, be kita ko, gerinant su klimatu susijusių ekonominių nuostolių duomenų rinkimą ir prieigą prie jų.

**Perėjimas prie švarios energijos:**

1.Nacionalinės, regioninės ir vietos politikos sistemos, kuria remiamas perėjimas prie švarios energijos, kūrimas;

2. Spartesnis technologijų diegimas, skaitmeninimas, naujos paslaugos ir verslo modeliai ir susijusių profesinių įgūdžių stiprinimas perėjimo prie švarios energijos rinkoje;

3.Privačių lėšų pritraukimas tvariai energetikai;

4. Įtraukti ir įgalinti piliečius pereiti prie švarios energijos: padėti jiems aktyviai dalyvauti pereinant prie švarios energijos, įskaitant tikslinę paramą kolektyviniams veiksmams, bendruomenės ir piliečių iniciatyvoms, naujų energetikos paslaugų ir socialinių inovacijų vystymui.

|  |
| --- |
| **TINKAMOS FINANSUOTI IŠLAIDOS** |

Apibrėžiamos konkrečiame kvietime.

Paprastai tai darbo užmokesčio išlaidos, pirkimo išlaidos (įranga, prekės, paslaugos, ranga), kelionės išlaidos, viešinimas, techniniai projektai, netiesioginės išlaidos (7 proc. tiesioginių), marketingo planai, skirti reklamuoti pvz. naują įrangą.

Gali būti nefinansuojami moksliniai tyrimai (tam skirta Horizon programa), iki paraiškos teikimo įsigyti įrenginiai.

Kai kuriais atvejais gali būti tinkamos žemės pirkimo išlaidos, jei įvykdomos tam tikros sąlygos (prisidedama prie tinklo „Natura 2000“vientisumo padidinimo, išsaugojimo ir atkūrimo, be kita ko, gerinant tinklo jungtis – kuriant koridorius, jungiamąsias grandis arba kitus žaliosios infrastruktūros elementus; žemės įsigijimas yra vienintelis arba ekonomiškai efektyviausias būdas pasiekti norimą išsaugojimo rezultatą).

|  |
| --- |
| **FINANSAVIMO FORMA** |

Dotacija;

Apdovanojimai (finansinis įnašas, įteikiamas kaip apdovanojimas po konkurso, pvz. „Žaliosios sostinės apdovanojimai“, „Europos verslo apdovanojimas“, „Natura 2000“ apdovanojimas);

Viešieji pirkimai (pvz. informuotumo didinimo kampanijos, ryšiai su žiniasklaida, leidiniai, informacinė medžiaga, vertimai, konsultacijos su suinteresuotosiomis šalimis; mokslinė, teisinė, techninė parama politikų vystymui, vertinimui, gebėjimų stiprinimui.)

|  |
| --- |
| **ADMINISTRUOJANČIOS INSTITUCIJOS** |

Europos klimato, infrastruktūros ir aplinkos vykdančioji agentūra (CINEA). Oficiali kvietimų svetainė:

<https://cinea.ec.europa.eu/life/life-calls-proposals_en>

|  |
| --- |
| **KOORDINUOJA LIETUVOJE** |

Aplinkos projektų valdymo agentūra (APVA), LR Aplinkos ministerija.

Komisijai padeda programos LIFE komitetas. LT atstovauja Sigita Alčauskienė, Life nacionalinis kontaktinis asmuo, Aplinkos ministerija.

|  |
| --- |
| **FINANSAVIMO DYDIS** |

Paprastai numatomas iki 60% LIFE programos finansavimo intensyvumas (kai kuriems projektams iki 75%).

Didžiausia bendrojo finansavimo norma „Kiti veiksmai“ atveju yra 95 % tinkamų finansuoti išlaidų, išskyrus mažas dotacijas biologinei įvairovei, kai ES bendras finansavimas sudaro 100 % reikalavimus atitinkančių išlaidų.

|  |
| --- |
| **IŠLAIDŲ PRADŽIOS TERMINAS** |

Reglamente atskirai neišskirta, tačiau remiantis Finansiniu reglamentu, tik tinkamai pagrįstais atvejais veikla ir išlaidos tinkamos finansuoti nuo 2021 m. sausio 1 d., net jei veikla buvo vykdoma ir išlaidos patirtos prieš pateikiant dotacijos paraišką.

|  |
| --- |
| **GALIMI PAREIŠKĖJAI** |

Teisės subjektai, įsisteigę ES narėse, kandidatėse ar LIFE asocijuotoje trečioje valstybėje.

Taip pat tinkamas bet kuris teisės subjektas, įsteigtas pagal Sąjungos teisę, arba bet kuri tarptautinė organizacija.

Fiziniai asmenys neatitinka reikalavimų.

Ne visų kvietimų atveju tarptautinė partnerystė yra privaloma: yra kvietimų, kuriuose šalis gali dalyvauti be partnerių, kaip ir kvietimų, kur partnerystė būtina: pvz. bent 3 pareiškėjai iš 3 skirtingų šalių. Šie reikalavimai priklauso nuo kvietimo. Pateikiami statistiniai duomenys, kad vidurkis yra 6 partneriai.

|  |
| --- |
| **LIETUVOS PATIRTIS DIRBANT SU PROGRAMA** |

**Stiprybės:**

**Aktyvus viešinimas.** Life programa Lietuvoje yra aktyviai viešinama: Aplinkos ministerijos, lifeprojektai.lt tinklapyje viešinama aktuali informacija pareiškėjams, talpinamos mokymų, kaip parengti paraišką naujai programai, skaidrės, viešinami informaciniai renginiai, rengiami informaciniai renginiai kartą per metus, kuriuose pateikiama informacija apie planuojamus kvietimus, pokyčius.

**Gebėjimų stiprinimo veiklos**. 2014-2020 m. periodu buvo vykdomas Life gebėjimų stiprinimo projektas, kurį vykdė APVA - projekto dėka buvo teikiamos konsultacijos dėl paraiškų rengimo, projekto išvystymo. Buvo parengtas paraiškos rengimo gidas.

**Nacionalinis prisidėjimas prie dalies įnašo padengimo (bendrafinansavimas):** Life srities projektai stambūs: gali būti ir nuo 1 mln. iki 13 mln. Eur vertės. Bendrojo finansavimo pareiškėjais gali būti Lietuvoje registruoti viešieji ir privatieji juridiniai asmenys. Paprastai bendrojo finansavimo lėšos skiriamos iki 30 proc. visų tinkamų išlaidų (iki 40 proc. valstybės biudžetinėms įstaigoms).

**Aiškus pareiškėjų ratas:** dažniausiai projektus teikia NVO (Baltijos aplinkos forumas, Lietuvos gamtos fondas, Ornitologų draugija, Lietuvos gamtos paveldo fondas).

**Silpnybės:**

**Ribotas savivaldybių dalyvavimas**: projektai nėra skirti vien tik specifinio regiono reikmėms (pvz. parko sutvarkymui), svarbus strateginis pobūdis, projektas turi būti įdomus ES mastu, kadangi konkuruojama tarp visų šalių. Tokio projekto parengimui reikia gilesnių ekspertinių žinių.

**Santykis su CINEA**. Atsižvelgiant į tai, kad tai centralizuoto EK valdymo programa, egzistuoja duomenų ir proaktyvaus bendradarbiavimo trūkumas, nacionaliniams kontaktiniams asmenims nepateikiama paraiškų atmetimo priežastys, nepristatomos silpnybės/stiprybės ar kito pobūdžio išvados, daug kur argumentuojama duomenų apsauga. Siūlymas: gal galima šaliai inicijuoti nuasmenintų duomenų teikimą.

**Didelė konkurencija**. AM minėjo, kad jei finansavimą gauna apie 100 projektų, tai paraiškų būna 1000. Stipresnės šalys – ispanai, italai (220 ir 205 projektų atitinkamai) - daug ekspertų samdosi, specializuojasi atitinkamoje srityje, prie projektų dirba grupės ekspertų, tuo tarpu mūsų pajėgumai kiti.

**Subjektyvaus pobūdžio vertinimo kriterijai**: sudėtinga atitikti kriterijus, būna, kad po 3 metus iš eilės teikia tuos pačius projektus, koreguoja pagal pastabas, kitais metais gauna dar kitokias pastabas, todėl iš to trūksta metodinio aiškumo, kas yra geras projektas, o kas ne.

**Gebėjimų palaikymo tęstinumas**. EK 2021-2027 m. periodu nefinansuos gebėjimų stiprinimo veiklų, todėl išlieka tikimybė, kad šios veiklos nesitęs įprasta apimtimi ir vertinant tai, kad Lietuva ir taip nėra aktyvi Life programos projektų teikime (teikiama 1-2 projektai per metus ir tik 2017 m buvo teikti 3 projektai), didesnio proveržio tikėtis sunku.

Siūlymai:

1. Identifikuoti, kokių konkrečiai pajėgumų trūksta ir kokie konkretūs veiksmai juos galėtų eliminuoti:

jei trūksta ekspertinių žinių, gali būti svarstytinas pirmos paraiškos parengimas – praktinė pagalba/finansavimas. Jei trūksta žmogiškųjų išteklių, gali būti svarstytinas prioritetų identifikavimas ir „šalies specializacija“ (vadovaujantis metinėse programose skelbiamais planais) ir pajėgumų koncentravimas tose keliose institucijose, kurios teiktų prioritetines paraiškas.

1. Siūlymas šaliai inicijuoti nuasmenintų duomenų teikimą. Siūlymą galėtų teikti ministerijos, kurių temines programas kuruoja CINEA.

**Lietuvos dalyvavimo statistika:**

Duomenys 2 svetainėse Life duomenų bazėje (LIFE programme 2014-2020 data hub <https://life.easme-web.eu/> ) ir Lietuvos LIFE projektų svetainėje <https://db.lifeprojektai.lt/#projects> iš esmės nesutampa:

Life duomenų bazėje (LIFE programme 2014-2020 data hub

https://life.easme-web.eu/ ) pateikti statistiniai duomenys rodo sekančią informaciją apie laimėjimus 2014-2020 periodu:

|  |  |  |  |  |  |
| --- | --- | --- | --- | --- | --- |
| Lietuva | Latvija | Estija | Suomija | Danija | Airija |
| 28 projektai | 45 projektai | 31 projektas | 70 projektų | 55 projektai | 16 projektų |

Lietuvos LIFE projektų svetainėje https://db.lifeprojektai.lt/#projects pateikiami kiti dalyvavimo duomenys:

|  |  |  |  |  |  |
| --- | --- | --- | --- | --- | --- |
| Lietuva | Latvija | Estija | Suomija | Danija | Airija |
| 8 projektai | 12 projektų | 9 projektai | 16 projektų | 14 projektų | 11 projektų |

Susisiekus su AM nutarta vadovautis Lietuvos Life svetainės duomenimis, kadangi duomenys čia tikslūs, Life Hub žemėlapyje buvo pastebėti kai kurių projektų dubliavimai, neaišku, kokiu kitokiu pjūviu yra skaičiuojamas projektų skaičius šaliai.

Kitų šalių projektų vertės nėra žinomos. Lietuvos stambiausias projektas yra 17 mln. ir 4 mln. Eur. Visuose likusiuose Lietuvos dalis projekte yra apie 1,6-1 mln. Eur. (nes projektai įgyvendinami su partneriai).

Pažymėtina, kad Lietuvos, kaip koordinatoriaus pozicijos buvo kuklios, tarkime 2015 m. - 1-ame, 2016 m. kvietimų projektuose buvo koordinatorė tik 1 projekte, 2017 m. - 3-juose. Tokios tendencijos ir pas artimiausias kaimynes Latviją ir Estiją. Tačiau šie koordinavimo duomenys imami iš „LIFE programme 2014-2020 data hub“ ir gali būti netikslūs. Kadangi bendrai paėmus projektų kiekiai nedideli, tai koordinatoriaus vaidmens statistika nėra svarbi.

|  |
| --- |
| TEISINIS PAGRINDAS |

Reglamentas (ES) Nr. 2021/783, kuriuo nustatoma Aplinkos ir klimato politikos programa (LIFE): <https://eur-lex.europa.eu/legal-content/LT/TXT/?uri=CELEX:32021R0783>

|  |
| --- |
| **EUROPOS INFRASTRUKTŪROS TINKLŲ PRIEMONĖ (EITP)****CONNECTING EUROPE FACILITY (CEF)**2021-2027 |

|  |
| --- |
| **TIKSLAS/APRAŠYMAS** |

Bendrieji EITP tikslai – kurti, plėtoti, modernizuoti ir baigti kurti transeuropinius tinklus transporto, energetikos ir skaitmeniniame sektoriuose ir sudaryti palankesnes sąlygas tarpvalstybiniam bendradarbiavimui atsinaujinančiosios energijos srityje, atsižvelgiant į ilgalaikius priklausomybės nuo iškastinio kuro mažinimo įsipareigojimus ir tikslus stiprinti Europos konkurencingumą.

|  |
| --- |
| **BIUDŽETAS** |

33,7 mlrd. Eur.

|  |  |  |  |  |  |  |
| --- | --- | --- | --- | --- | --- | --- |
| 2021 m. | 2022 m | 2023 m. | 2024 m. | 2025 m. | 2026 m. | 2027 m. |
| 4,5 mlrd. Eur | 4,6 mlrd. Eur | 4,7 mlrd.Eur | 4,8mlrd. Eur | 4,9 mlrd. Eur | 5 mlrd. Eur | 5,2 mlrd. Eur |

Teminis paskirstymas sekantis:

1. transportui - 25,8 mlrd. Eur;

2. energetikai - 5,8 mlrd. Eur;

3. skaitmeniniam sektoriui - 2 mlrd. Eur.

|  |
| --- |
| **VYKDOMI PROJEKTAI/REMIAMOS SRITYS** |

**Transporto sektoriuje:**

1. padėti plėtoti bendro intereso projektus, susijusius su veiksmingais, sujungtais ir daugiarūšiais tinklais ir infrastruktūra pažangiam judumui užtikrinti;

2. pritaikyti TEN-T (transeuropiniai transporto tinklai) dalis dvejopam transporto infrastruktūros naudojimui siekiant pagerinti tiek civilinį, tiek karinį mobilumą.

**Energetikos sektoriuje:**

1. padėti plėtoti bendro intereso projektus, susijusius su tolesne energijos vidaus rinkos integracija, tinklų sąveikumu tarp valstybių ir sektorių, palankesnių sąlygų sudarymu mažinant ekonomikos priklausomybę nuo iškastinio kuro, energijos vartojimo efektyvumo skatinimu ir tiekimo saugumo užtikrinimu;

2. sudaryti palankesnes sąlygas tarpvalstybiniam bendradarbiavimui energetikos, įskaitant atsinaujinančiąją energiją, srityje;

**Skaitmeniniame sektoriuje**:

padėti rengti bendro intereso projektus, susijusius su saugių ir patikimų, itin didelio pralaidumo tinklų, įskaitant 5G sistemas, diegimu ir prieiga prie jų ir didesniu skaitmeninių magistralinių tinklų

atsparumu ir pajėgumu Sąjungos teritorijose, juos sujungiant su kaimyninėmis teritorijomis, taip pat transporto ir energetikos tinklų skaitmeninimu.

|  |
| --- |
| **FINANSUOJAMŲ VEIKSMŲ DETALIZACIJA** |

**Transporto sektoriuje:**

1. veiksmai, susiję su veiksmingais, sujungtais, sąveikiais ir daugiarūšiais tinklais geležinkelių, kelių, vidaus vandenų kelių ir jūrų infrastruktūros plėtojimui:

1.1 veiksmai, kuriais įgyvendinamas pagrindinis tinklas;

1.2 veiksmai, susiję su visuotinio tinklo tarpvalstybinėmis jungtimis;

1.3 veiksmai trūkstamų regioninių tarpvalstybinių geležinkelių jungčių TEN-T tinkle, kurios buvo apleistos ar išmontuotos, atkūrimui;

1.4 veiksmai, kuriais įgyvendinamos visuotinio tinklo atkarpos atokiausiuose regionuose;

1.5 veiksmai, kuriais remiami bendro intereso projektai siekiant sujungti transeuropinį tinklą su kaimyninių šalių infrastruktūros tinklais.

2. veiksmai, susiję su pažangiu, saugiu judumu:

2.1 veiksmai, kuriais remiami jūrų greitkeliai daugiausia dėmesio skiriant tarpvalstybinei trumpųjų nuotolių laivybai;

2.2 veiksmai, kuriais remiamos telematikos priemonių sistemos, skirtos atitinkamoms transporto rūšims:

* geležinkelių transporto sektoriuje – ERTMS;
* vidaus vandenų transporto sektoriuje – upių informacijos paslaugos (RIS);
* kelių transporto sektoriuje – intelektinės transporto sistemos (ITS);
* jūrų transporto sektoriuje – laivų eismo stebėsenos ir informacijos sistemos (VTMIS) ir e. jūrų laivybos paslaugos, įskaitant vieno langelio paslaugas, pavyzdžiui, jūrų sektoriaus vieno langelio sistemą, uostų bendruomenių sistemas ir susijusias muitinių informacines sistemas;
* oro transporto sektoriuje – oro eismo valdymo sistemos, visų pirma sukurtos pagal Bendro Europos dangaus oro eismo valdymo mokslinių tyrimų (SESAR) sistemą.

2.3 veiksmai, kuriais remiamos tvarios krovinių vežimo paslaugos ir veiksmai, kuriais mažinamas krovininio geležinkelių transporto keliamas triukšmas;

2.4 veiksmai, kuriais remiamos naujos technologijos ir inovacijos, įskaitant automatizavimą, geresnės kokybės transporto paslaugas, įvairių transporto rūšių integravimą ir alternatyviųjų degalų infrastruktūrą visoms transporto rūšims;

2.5 veiksmai, kuriais siekiama pašalinti sąveikos kliūtis, ypač kliūtis užtikrinant koridorių ir (arba) tinklų poveikį, įskaitant veiksmus siekiant skatinti krovinių vežimo geležinkelių transportu plėtrą ir automatinius vėžės pločio keitimo įrenginius;

2.6 veiksmai, kuriais siekiama pašalinti sąveikos kliūtis, visų pirma miestų transporto mazguose;

2.7 veiksmai, kuriais įgyvendinama saugi ir patikima infrastruktūra ir judumas, įskaitant kelių eismo saugumą;

2.8 veiksmai, kuriais didinamas transporto infrastruktūros atsparumas, ypač jos atsparumas klimato kaitai bei gaivalinėms nelaimėms ir grėsmėms kibernetiniam saugumui;

2.9 veiksmai, kuriais gerinamas transporto infrastruktūros prieinamumas visų transporto rūšių atveju ir visiems naudotojams, ypač riboto judumo naudotojams;

2.10 veiksmai, kuriais gerinamas transporto infrastruktūros prieinamumas ir galimumas naudoti saugumo ir civilinės saugos tikslais, ir veiksmai, kuriais transporto infrastruktūra pritaikoma Sąjungos išorės sienų patikrinimų tikslais, siekiant palengvinti eismo srautus;

3. Veiksmai arba konkreti su veiksmu susijusi veikla, kuriais remiamos naujos arba esamos TEN-T dalys, tinkamos kariniam transportui, siekiant pritaikyti TEN-T dvejopo naudojimo infrastruktūros reikalavimams.

**Energetikos sektoriuje:**

1. veiksmai, susiję su bendro intereso projektais;
2. veiksmai, kuriais remiami tarpvalstybiniai atsinaujinančiosios energijos srities projektai, įskaitant inovacinius sprendimus ir atsinaujinančiosios energijos kaupimą, ir jų sukūrimas.

**Skaitmeniniame sektoriuje:**

1. veiksmai, kuriais remiamas itin didelio pralaidumo tinklų, įskaitant 5G sistemas, kuriais gali būti užtikrintas gigabitinis junglumas teritorijose, kuriose yra socialinę ir ekonominę pažangą skatinančių subjektų, diegimas ir prieiga prie jų;
2. veiksmai, kuriais remiamas nemokamo itin aukštos kokybės vietos belaidžio ryšio teikimas vietos bendruomenėse nediskriminacinėmis sąlygomis;
3. veiksmai, kuriais užtikrinama nepertraukiama visų pagrindinių transporto kelių, įskaitant TEN-T, aprėptis 5G sistemomis;
4. veiksmai, kuriais remiamas naujų magistralinių tinklų diegimas arba reikšmingas esamų magistralinių tinklų modernizavimas, taip pat naudojant jūrinius kabelius, valstybėse narėse ir tarp jų ir tarp Sąjungos ir trečiųjų valstybių;
5. veiksmai, kuriais įgyvendinami skaitmeninio ryšio infrastruktūros reikalavimai, susiję su tarpvalstybiniais transporto arba energetikos srities projektais, arba veiksmai, kuriais remiamos skaitmeninės veiklos platformos, tiesiogiai susijusios su transporto arba energetikos infrastruktūromis, arba abu.

|  |
| --- |
| **TINKAMOS FINANSUOTI IŠLAIDOS** |

Nurodomos konkrečiame kvietime.

Tinkamos finansuoti yra visos su įranga, įrenginiais ir infrastruktūra susijusios išlaidos, kurias paramos gavėjas laiko kapitalo išlaidomis. Taip pat tinkamos studijų parengimo išlaidos, rangos darbai, IT paslaugos.

Su žemės pirkimu susijusios išlaidos nėra tinkamos finansuoti išlaidos.

Į tinkamas finansuoti išlaidas pridėtinės vertės mokestis neįtraukiamas.

Tinkamos finansuoti yra tik valstybėse narėse patirtos išlaidos, išskyrus atvejus, kai bendro intereso projektas arba tarpvalstybiniai atsinaujinančiosios energijos srities projektai apima vienos ar daugiau trečiųjų valstybių teritorijas arba tarptautinius vandenis, ir jeigu veiksmas yra būtinas atitinkamo projekto tikslams pasiekti.

|  |
| --- |
| **FINANSAVIMO FORMA** |

Dotacija; Viešieji pirkimai.

|  |
| --- |
| **ADMINISTRUOJANČIOS INSTITUCIJOS** |

Tiesiogiai valdoma EK. Programa įgyvendinama per vykdančiąsias agentūras: Europos klimato, infrastruktūros ir aplinkos vykdančioji agentūra (CINEA), kuri administruoja transporto ir energetikos dalį. Digital Executive Agency (HaDEA) administruoja skaitmeninio sektoriaus dalį.

Kvietimai skelbiami:

<https://ec.europa.eu/info/funding-tenders/opportunities/portal/screen/programmes/cef>

<https://cinea.ec.europa.eu/calls-proposals_en>

|  |
| --- |
| **KOORDINUOJA LIETUVOJE** |

LR Susisiekimo ministerija, LR Energetikos ministerija, Centrinė projektų valdymo agentūra (CPVA).

Dotacijos sutartis pasirašoma tiesiogiai tarp CINEA ir projekto vykdytojo.

Komisijai padeda EITP koordinavimo komitetas. Lietuvai jame atstovauja SM ES investicijų koordinavimo sk. patarėjas Simonas Babianskas. Energetikos ministerijai atstovauja Energetinio saugumo grupės vyresnysis patarėjas Gediminas Karalius.

Kaip kontaktiniai asmenys Lietuvai transporto klausimais CINEA tinklapyje nurodyti SUMIN atstovai Saulius Kerza saulius.kerza@sumin.lt ir Danutė Čepienė danute.cepiene@sumin.lt

|  |
| --- |
| **FINANSAVIMO DYDIS** |

Paprastai 30-85 proc. priklausomai nuo srities.

1. Tyrimams skiriama Sąjungos finansinė parama neviršija 50 % visų tinkamų finansuoti išlaidų.

2. Vykdant transporto sektoriaus veiklas Sąjungos finansinės paramos suma neviršija 30 % visų tinkamų finansuoti išlaidų, tačiau bendro finansavimo normos gali būti padidintos iki ne daugiau kaip 50 %, jei parama skiriama veiksmams:

i) kurie yra susiję su tarpvalstybinėmis jungtimis atsižvelgiant į tam tikras reglamentines sąlygas sąlygomis;

ii) kuriais remiamos kitos telematikos priemonių sistemos;

iii) kuriais remiami vidaus vandenų keliai arba geležinkelio sąveikumas;

iv) kuriais remiamos naujos technologijos ir inovacijos;

v) kuriais remiami infrastruktūros patobulinimai saugos tikslais ir

vi) kuriais transporto infrastruktūra pritaikoma Sąjungos išorės sienų patikrinimų tikslais laikantis atitinkamos Sąjungos teisės.

3. Vykdant transporto srities dvejopos infrastruktūros (civilinės ir karinės) veiklas Sąjungos finansinės paramos suma neviršija 50 % visų tinkamų finansuoti išlaidų; tačiau bendro finansavimo normos gali būti padidintos iki ne daugiau kaip 85 %.

4. Vykdant darbus energetikos sektoriuje:

Sąjungos finansinės paramos suma neviršija 50 % visų tinkamų finansuoti išlaidų. Bendro finansavimo normos gali būti padidintos iki ne daugiau kaip 75 % visų tinkamų finansuoti išlaidų veiksmams, kuriais padedama plėtoti bendro intereso projektus.

5. Vykdant darbus skaitmeniniame sektoriuje Sąjungos finansinės paramos suma neviršija 30 % visų tinkamų finansuoti išlaidų.

Bendro finansavimo normas galima padidinti:

a) iki 50 % – veiksmams, kuriems būdingas svarbus tarpvalstybinis aspektas, kaip nepertraukiama aprėptis 5G sistemomis pagrindiniuose transporto keliuose arba magistralinių tinklų diegimas tarp valstybių narių ir tarp Sąjungos ir trečiųjų valstybių ir

b) iki 75 % – veiksmams, kuriais įgyvendinamas socialinę ir ekonominę pažangą skatinančių subjektų gigabitinis junglumas.

c) vietos belaidžio ryšio teikimo vietos bendruomenėse veiksmai, kai jie įgyvendinami pasitelkiant nedidelės vertės dotacijas, gali būti finansuojami teikiant Sąjungos finansinę paramą, siekiančią iki 100 % tinkamų finansuoti išlaidų.

6. Kiekviename sektoriuje – transporto, energetikos ir skaitmeniniame – darbams, atliekamiems atokiausiuose regionuose, taikoma speciali didžiausia 70 % bendro finansavimo norma.

|  |
| --- |
| **IŠLAIDŲ PRADŽIOS TERMINAS** |

Veiksmai ir išlaidos tinkami finansuoti nuo 2021 m. sausio 1 d., net jei tie veiksmai buvo vykdomi ir tos išlaidos patirtos prieš pateikiant dotacijos paraišką ir pareiškėjas gali įrodyti, kad veiksmą buvo būtina pradėti įgyvendinti prieš pasirašant susitarimą dėl dotacijos.

|  |
| --- |
| **GALIMI PAREIŠKĖJAI** |

Teisės subjektai, kurie įsisteigę: valstybėje narėje; asocijuotoje EITP trečioje valstybėje arba užjūrio šalyje.

|  |
| --- |
| **LIETUVOS PATIRTIS DIRBANT SU PROGRAMA** |

2014-2020 m. finansavimo programa apėmė 30 mlrd. Eur investicijas, iš kurių 28 mlrd. Eur buvo skiriami dotacijų pagrindu.

Remiantis SM, EM ir CPVA pateikta informacija Lietuvos vadinamoji "voko" dalis 2014-2020 m. periodu transporto sektoriui sudarė 365 mln. Eur. (bendrai su įnašu ir nacionaliniu bendrafinansavimu), o konkursų metu buvo pasirašyta sutarčių už ~ 140 mln. Eur (šią sumą sudaro 64 mln.Eur, laimėti konkursuose, o taip pat Sanglaudos konkursiniai pinigai (nepanaudoti voko) ~ 76 mln). Telekomunikacijų srityje Lietuva konkursuose laimėjo projektų už ~ 8,2 mln. Eur. Energetikos srityje vadinamosios ""voko"" sistemos nėra, 2014-2020 m. periodu Lietuva įgyvendino 13 projektų už 825 mln. Eur. (bendrai su įnašu ir nacionaliniu bendrafinansavimu). Šie projektai buvo finansuoti pagal Bendro intereso projektų sąrašus (nuo valstybės narės teikiami siūlomi projektai, kurie būtų įtraukti į šį sąrašą, o EK priima galutinį sprendimą dėl šio sąrašo patvirtinimo). Projektų pasiskirstymas pavaizduotas paveikslėlyje:

Vadinamoji „voko“ sistema buvo tik transporto sektoriuje, tačiau „voko“ lėšos savaime neužtikrino šaliai numatytųjų lėšų, kadangi projektai vistiek konkuravo tarpusavyje su kitomis šalimis ir finansavimą galėjo gauti tik geriausiai vertinimo kriterijus atitinkantys projektai. Toks lėšų pasiskirstymas pavaizduotas sekančiai:

2021-2027 m. periodui Lietuvai "voko" dalis sudaro 437 mln. Eur. (susisiekimo dalis), kai Latvijai - 320 mln. Eur, o Estijai 253 mln. Eur.

Remiantis 2019 m. birželio mėn. EK pristatyta pasiektų rezultatų analize, kurioje aptariamos investicijos 5-ių metų laikotarpiu (paskirstant 92 proc viso biudžeto, kas sudaro 26,4 mlrd. Eur) pateikti investicijų per šalis nares dydžiai. EK statistika atvaizduota sekančiai:

|  |  |  |  |  |  |  |
| --- | --- | --- | --- | --- | --- | --- |
| Lietuva | Latvija | Estija | Suomija | Danija | Airija | Lenkija |
| 632,6 mln. Eur | 510 mln. Eur | 533 mln. Eur | 284 mln. Eur | 866 mln. Eur | 130 mln. Eur | **4,8 mlrd. Eur** |

|  |  |  |  |  |  |  |
| --- | --- | --- | --- | --- | --- | --- |
| Lietuva | Latvija | Estija | Suomija | Danija | Airija | Lenkija |
| 389 mln. Eur | 271 mln. Eur | 220 mln. Eur | 179 mln. Eur | 824 mln. Eur | 103 mln. Eur | **4,2 mlrd. Eur.** |

|  |  |  |  |  |  |  |
| --- | --- | --- | --- | --- | --- | --- |
| Lietuva | Latvija | Estija | Suomija | Danija | Airija | Lenkija |
| 238 mln. Eur | 233 mln. Eur | 309 mln. Eur | 95 mln. Eur | 119 mln. Eur | 361 mln. Eur |  524 mln. Eur |

|  |  |  |  |  |  |  |
| --- | --- | --- | --- | --- | --- | --- |
| Lietuva | Latvija | Estija | Suomija | Danija | Airija | Lenkija |
| 5,8 mln. Eur | 7,6 mln. Eur | 5,8 mln. Eur | 9 mln. Eur | 6,8 mln. Eur |  10,3 mln. Eur | 11,5 mln. Eur |

**Stiprybės**:

1. **Programos žinomumas**. SM atstovų teigimu Lietuva šios programos konkursuose dalyvauja sėkmingai - prie to labai prisideda ir koordinuotas požiūris, nors tai tiesioginio valdymo EK programa, tačiau SM tinklapyje yra skelbiama informacija apie kvietimus - ji pastoviai sekama ir išviešinama.

2. **Peržiūra prieš paraiškos pateikimą**. Administruojanti institucija (CPVA) peržiūri paraišką prieš jos pateikimą, sužiūri atitikimo kriterijus. To pasekoje sumažėjo atmetamų paraiškų kiekis. Nesėkmė dažnai siejama su tuo, kad tiesiog dėl didelio konkurso neužtenka lėšų, nors esminių trūkumų nurodyta nebūna.

**Silpnybės:**

1. **Metodinės pagalbos trūkumas**: kadangi kvietimai skelbiami tiesiogiai EK agentūrose ir kvietimų turinys yra valdomas būtent jose, Lietuvoje konkrečių kvietimų konsultacijos aktyviai nėra teikiamos, nėra numatyta tokia funkcija teisės aktuose, atitinkamai, tokiai veiklai nėra pajėgumų ir tam skirto finansavimo (kadangi reikia aktyviai sekti reikalavimus, esant neaiškumams kontaktuoti su CINEA, toks darbo metodas užima laiko). Poreikių būna įvairių, vienos institucijos teikia paraiškas suderinimui su CPVA paskutinę paraiškos CINEA dieną, kitoms reikia metodinio išaiškinimo ir pagalbos.

2. **Programos koordinavimo specifika**: CINEA neturi atskiro santykio su Lietuvos administruojančiomis institucijomis, kaip tarkime, Kūrybiška Europa programos atveju, kur Lietuvos institucijos veikia kaip vietos nacionaliniai biurai ir su jais nuolat kontaktuojama, dalinamasi patirtimi, pozicijomis, statistika. CINEA santykis šiuo atveju labai pasyvus ir, tikėtina, toks jis ir išliks, kadangi valstybei narei kontrolės funkcijų nauju periodu nelikę.

3. **Proaktyvumo trūkumas**, šiai dienai (nuo 2021 m. rugsėjo 16 d. iki 2022 m. sausio 19 d.) energetikos sektoriuje yra paskelbtas kvietimas su daug potemių, tačiau atsakingose Lietuvos institucijose jis nėra išviešintas.

Pasiūlymas:

1. Atsižvelgiant į esamus Lietuvos pajėgumus ir didelį kvietimų kiekį programoje (2021.12.02 duomenimis, ES kvietimų portale buvo paskelbti 78 kvietimai) siūloma koncentruotis į kelias Lietuvai patrauklias temas (lėšų/pareiškėjų/tematikos) prasme ir proaktyviai su jomis dirbti: viešinti, daryti renginius, tiesiogiai susisiekti su potencialiais pareiškėjais, jiems siūlyti, konsultuoti, komunikuoti su EK agentūromis dėl neaiškumų. Tokiu būdu sukoncentravus pajėgumus sėkmė būtų užtikrintesnė.
2. Atsižvelgiant, kad ES įnašas nėra didelis (30-85 proc.) pasinaudoti kitų finansavimo šaltinių priemonių patirtimi, pvz. Kūrybiška Europa, Life – kuomet taikomas nacionalinio prisidėjimo prie dalies įnašo padengimo (bendrafinansavimas) modelis – galimas ribotas teikimas, pvz. pirmam kartui/pagal tematikos svarbą ir pan.

|  |
| --- |
| TEISINIS PAGRINDAS |

Reglamentas (ES) 2021/1153, kuriuo nustatoma Europos infrastruktūros tinklų priemonė: <https://eur-lex.europa.eu/legal-content/LT/TXT/?uri=CELEX:32021R1153&qid=1632218124697>

|  |
| --- |
| **PRIEGLOBSČIO, MIGRACIJOS IR INTEGRACIJOS FONDAS/ ASYLUM, MIGRATION AND INTEGRATION FUND****AMIF**2021-2027 |

|  |
| --- |
| **TIKSLAS/APRAŠYMAS** |

Bendrasis tikslas: prisidėti prie veiksmingo migracijos srautų valdymo ir bendros prieglobsčio politikos bei bendros imigracijos politikos įgyvendinimo, stiprinimo ir plėtojimo.

Konkretūs tikslai:

1. stiprinti ir plėtoti visus bendros Europos prieglobsčio sistemos aspektus, įskaitant jos išorės aspektą;

2. stiprinti ir plėtoti teisėtą migraciją į valstybes nares, taip pat skatinti veiksmingą trečiųjų valstybių piliečių integraciją;

3.prisidėti prie kovos su neteisėta migracija, stiprinant veiksmingą, saugų ir orumo nežeminantį grąžinimą ir readmisiją, ir skatinti bei prisidėti prie veiksmingos pradinės reintegracijos trečiosiose valstybėse;

4. didinti valstybių narių solidarumą ir užtikrinti teisingesnį jų dalijimąsi atsakomybe, visų pirma valstybių narių, kurioms migracijos ir prieglobsčio iššūkiai daro didžiausią poveikį, atžvilgiu, be kita ko, vykdant praktinį bendradarbiavimą.

|  |
| --- |
| **BIUDŽETAS** |

9,9 mlrd.

|  |  |  |  |  |  |  |
| --- | --- | --- | --- | --- | --- | --- |
| 2021 m. | 2022 m | 2023 m. | 2024 m. | 2025 m. | 2026 m. | 2027 m. |
| 873 mln. Eur | 1,1 mlrd. Eur | 1,3 mlrd.Eur | 1,4 mlrd.Eur | 1,7 mlrd.Eur | 1,7 mlrd.Eur | 1,8 mlrd.Eur |

Finansinis paketas naudojamas taip:

a) 6,3 mlrd. Eur skiriama valstybių narių programoms;

b) 3,6 mlrd. Eur skiriama teminei priemonei. Šios sumos dalis paskirstoma ir atvirų EK kvietimų būdu.

|  |
| --- |
| **VYKDOMI PROJEKTAI/REMIAMOS SRITYS** |

1. Remiami valstybių narių prieglobsčio sistemų pajėgumai, kiek tai susiję su infrastruktūros objektais ir paslaugomis.

2. Integracijos priemonių taikymas, skirtas trečiųjų valstybių piliečių socialinei ir ekonominei įtraukčiai, daugiausia dėmesio skiriant švietimui, kalbai, pilietiniam ugdymui bei apsaugos priemonės, skirtos pažeidžiamiems asmenims;

3. Savanoriškas grįžimas, šeimos narių paieška ir reintegracija;

4.Remiamas tarptautinės apsaugos prašytojų arba tarptautinės apsaugos gavėjų perkėlimas iš vienos valstybės narės į kitą;

5. Bendradarbiauti su trečiosiomis šalimis prieglobsčio, teisėtos migracijos ir kovos su neteisėta migracija bei veiksmingo grąžinimo ir readmisijos klausimais migracijos valdymo tikslais.

Skubūs ir konkretūs poreikiai ekstremaliųjų situacijų atvejais, kilusiais dėl šių priežasčių:

1. išimtinės migracijos padėties, kuriai būdingas didelis arba neproporcingas trečiųjų valstybių piliečių antplūdis vienoje ar daugiau valstybių narių, dėl kurio atsiranda didelių ir skubių poreikių, susijusių su tų valstybių narių priėmimo ir sulaikymo infrastruktūra ir su jų prieglobsčio ir migracijos valdymo sistemomis ir procedūromis;

2. esant masiniam perkeltųjų asmenų srautui.

|  |
| --- |
| **FINANSUOJAMŲ VEIKSMŲ DETALIZACIJA** |

Siekiant bendrojo tikslo:

1. Administracinių struktūrų, priemonių ir sistemų, įskaitant IRT sistemas, kūrimas;
2. Darbuotojų, vietos valdžios institucijų ir kitų atitinkamų suinteresuotųjų subjektų darbuotojų, mokymas;
3. Politikos priemonių ir procedūrų plėtojimas, stebėsena ir vertinimas, informacijos ir duomenų rinkimas, keitimasis jais ir jų analizė, migracijos ir tarptautinės apsaugos sričių kokybinių bei kiekybinių duomenų ir statistikos sklaida;
4. Studijos ir moksliniai tyrimai, bendrų veiksmų ir operacijų rengimas bei įgyvendinimas;

Siekiant Europos prieglobsčio sistemos plėtojimo:

1. Materialinės pagalbos, įskaitant pagalbą pasienyje, teikimas;
2. Prieglobsčio procedūrų vykdymas, įskaitant paramos paslaugų, pavyzdžiui, vertimo raštu ir žodžiu paslaugų, teisinės pagalbos, šeimos narių paieškos teikimą;
3. Prašytojų tapatybės nustatymas;
4. Specializuotų paslaugų, pavyzdžiui, kvalifikuotų psichosocialinių ir reabilitacijos paslaugų, teikimas;
5. Priėmimui skirtos apgyvendinimo infrastruktūros kūrimas arba tobulinimas;
6. Valstybių narių pajėgumų rinkti, analizuoti informaciją apie kilmės šalį ir išplatinti ją jų kompetentingoms institucijoms stiprinimas;

Siekiant teisėtos migracijos stiprinimo:

1. Informaciniai paketai ir kampanijos siekiant didinti informuotumą apie legalius migracijos į Sąjungą kanalus;
2. Trečiųjų valstybių ir valstybių narių įdarbinimo agentūrų, užimtumo tarnybų bei imigracijos tarnybų bendradarbiavimas;
3. Trečiojoje valstybėje įgytų įgūdžių ir kvalifikacijų vertinimas ir pripažinimas;
4. Pagalba, įskaitant teisinę pagalbą ir atstovavimą, susijusi su valstybėje narėje jau teisėtai gyvenančių trečiųjų valstybių piliečių statuso keitimu;
5. Integracijos programos, kuriomis daugiausia dėmesio skiriama konsultavimui, švietimui, skaitmeniniam raštingumui, kalbų ir kitam mokymui, pavyzdžiui, pilietinio orientavimo kursams ir profesiniam orientavimui;
6. Veiksmai, kuriais skatinamos vienodos trečiųjų valstybių piliečių galimybės naudotis viešosiomis ir privačiomis paslaugomis, gauti išsilavinimą, naudotis sveikatos priežiūros paslaugomis;
7. Integruotas Vyriausybinių ir nevyriausybinių organizacijų bendradarbiavimas, vieno langelio principu veikiantys centrai;

Siekiant kovos su neteisėta migracija:

1. Priėmimo ar sulaikymo infrastruktūros kūrimas arba tobulinimas;
2. Priverstinio grąžinimo stebėsenos sistemų diegimas ir stiprinimas;
3. Kova su neteisėtos migracijos paskatomis, įskaitant neteisėtų migrantų įdarbinimą, atliekant tikrinimus, mokant darbuotojus, vykdant informavimo kampanijas, siekiant informuoti darbdavius ir neteisėtus migrantus apie jų teises ir pareigas;
4. Pasirengimas grąžinimui, įskaitant priemones, kuriomis remiantis priimami sprendimai grąžinti, užtikrinamas trečiųjų valstybių piliečių tapatybės nustatymas, kelionės dokumentų išdavimas ir šeimos narių paieška;
5. Bendradarbiavimas su trečiųjų valstybių konsulinėmis įstaigomis ir imigracijos tarnybomis arba kitomis atitinkamomis institucijomis ir tarnybomis siekiant gauti kelionės dokumentus;
6. Išsiuntimo operacijos;
7. Infrastruktūra ir paramos paslaugos trečiosiose valstybėse, kuriomis užtikrinamas tinkamas laikinas atvykusių asmenų apgyvendinimas bei priėmimas;
8. Bendradarbiavimas su trečiosiomis valstybėmis kovojant su neteisėta migracija ir siekiant užtikrinti veiksmingą grąžinimą ir readmisiją;
9. Priemonės, kuriomis siekiama didinti informuotumą apie tinkamus legalius migracijos kanalus ir neteisėtos imigracijos keliamą riziką;

Siekiant valstybių solidarumo dėl migracijos iššūkių:

1. Tarptautinės apsaugos prašytojų savanoriško perkėlimo iš vienos valstybės narės į kitą įgyvendinimas;
2. Veiklos parama, susijusi su deleguotais darbuotojais arba finansine parama, kurią viena valstybė narė teikia kitai su migracijos iššūkiais susiduriančiai valstybei narei, įskaitant Europos prieglobsčio paramos biurui teikiamą paramą;
3. Savanoriškas nacionalinių perkėlimo į ES arba humanitarinio priėmimo programų įgyvendinimas;
4. Parama, kurią viena valstybė narė teikia kitai su migracijos iššūkiais susiduriančiai valstybei narei, kiek tai susiję su priėmimo infrastruktūros kūrimu arba tobulinimu

|  |
| --- |
| **TINKAMOS FINANSUOTI IŠLAIDOS** |

Visos, kurių reikia tikslo siekimui: įranga, prekės, paslaugos, infrastruktūros kūrimas/modernizavimas, darbo užmokestis, mokymai, užimtumo veiklos ir pan.

|  |
| --- |
| **FINANSAVIMO FORMA** |

Dotacijos, apdovanojimai ir viešieji pirkimai (pvz. studijos, poveikio vertinimai, konferencijos, ES imigracijos portalas, integracijos tinklapis, komunikacijos kampanijos ir pan.).

|  |
| --- |
| **ADMINISTRUOJANČIOS INSTITUCIJOS** |

EK Migracijos ir vidaus reikalų generalinis direktoratas (DG HOME).

EK tiesioginiai kvietimai skelbiami:

<https://ec.europa.eu/info/funding-tenders/opportunities/portal/screen/programmes/amif2027>

|  |
| --- |
| **KOORDINUOJA LIETUVOJE** |

Socialinės apsaugos ir darbo ministerija, Europos socialinio fondo agentūra (ESFA) lėšas, kurios skiriamos pagal daugiametę nacionalinę programą, kai jos paskirstomos pagal Lietuvoje veikiančią valdymo ir kontrolės sistemą.

Informacija skelbiama adresu: <https://www.pmif.lt/prieglobscio-migracijos-ir-integracijos-fondas-2014-2020m1>

|  |
| --- |
| **FINANSAVIMO DYDIS** |

75-100 proc. visų tinkamų finansuoti projekto išlaidų.

Pagalba ekstremalių situacijų metu gali būti finansuojama 100 proc. intensyvumu.

Valstybėms narėms už kiekvieną į ES perkeltą asmenį gali būti skirtas papildomas 6000-10 000 EUR įnašas. Tas įnašas skiriamas kaip finansavimas, nesusijęs su išlaidomis.

Daugiametės Lietuvos 21-27 programos įgyvendinimui bus skiriama 39 mln. (29,5 mln. Eur. sudaro ES įnašas ( 75 proc.))

|  |
| --- |
| **IŠLAIDŲ PRADŽIOS TERMINAS** |

Pagalba ekstremaliosios situacijos atveju gali būti skiriama išlaidoms, kurios buvo patirtos iki dotacijos paraiškos, jei tos išlaidos nebuvo patirtos anksčiau kaip 2021 m. sausio 1 d., padengti.

|  |
| --- |
| **GALIMI PAREIŠKĖJAI** |

Teisės subjektai, įsisteigę ES narėje, trečioje valstybėje, teisės subjektai, sukurti pagal Sąjungos teisę, arba bet kuri tarptautinė organizacija, svarbi siekiant Fondo tikslų.

Fiziniai asmenys teikti paraiškos negali.

|  |
| --- |
| **LIETUVOS PATIRTIS DIRBANT SU PROGRAMA** |

Tinklapyje nurodyta, kad 2014-2020 m. laikotarpiu buvo įgyvendinti 198 projektai.

(<https://ec.europa.eu/info/funding-tenders/opportunities/portal/screen/opportunities/projects-results;programCode=AMIF> )

2014-2020 m. Lietuvai buvo skirta 16 mln. eur įgyvendinimas (planavimo būdu skirta suma). 2014-20 m. Lietuva EK skelbiamuose šio fondo konkursuose nedalyvavo, nes tuo metu ir 16 mln, kurie buvo skirti nacionalinei programai užteko.

**Stiprybės**: ganėtinai siauras potencialių pareiškėjų, kuriems būtų aktuali ši tema, sąrašas (pvz. NVO Raudonasis kryžius, Maltos ordinas, Caritas), todėl esant aktualiam EK kvietimui, juos galima suorientuoti tiesioginio kontaktavimo būdu.

**Silpnybės**:

1. **Rinka**: nėra stiprios potencialios šios temos pareiškėjų bendruomenės, aktyvios rinkos. Tai susiję su tuo, kad iki krizės su Baltarusija pradžios Lietuvai ši tema nebuvo labai aktuali, o "planinis" ES finansavimas pagal buvusias daugiametes programas pilnai padengdavo esantį poreikį. Todėl papildomų paskatų, kurios skatintų ieškoti tiesioginio ES finansavimo iš EK, nebuvo. Taip pat, esančias NVO reikia skatinti, aktyviai viešinti kvietimus, nes proaktyvumo bendruomenei trūksta.

2. **Konkursų sklaidos trūkumas**: Anksčiau praktikos viešinti EK konkursus nebuvo. SADM vertinimu 2021-2027 m. perspektyvoje lėšų poreikis bus didesnis, negu skiriamas Lietuvos daugiametės programos įgyvendinimui, todėl planuoja centralizuotai per savo tinklapį viešinti EK skelbiamus konkursus. Tačiau nėra aiškaus išgryninto modelio kas/kiek/kaip bus viešinami tiesioginiai EK konkursai.

3. **Prioritetai**: iki krizės su Baltarusija mums labiausiai rūpėjo grįžtančių lietuvių integracija, o ne kitataučių integracijos klausimai. Tas labai aktualu net didžiausiose savivaldybėse, kur kitataučiai gyvena savo terpėje, nėra įtraukiami į visuomenės veiklas. EK yra pastebėjusi, kad visos Baltijos šalys šio fondo veikloje nėra aktyvios. Tuo tarpu, pvz. Nyderlandai su EK netgi suderėję tiesioginį kvietimą, kurio dėka galima skirti 1000 Eur. piliečiui, grįžtančiam į tėvynę (ypač aktualu Irako piliečiams, kurių šalis priimti nenori).

**Siūlymai**:

1. Formuoti potencialių pareiškėjų tinklą;
2. Viešinti konkursus;
3. Stebėti dalyvavimo konkursuose rezultatus, vertinti besiformuojančias tendencijas, veikti su kliūčių šalinimu.

|  |
| --- |
| TEISINIS PAGRINDAS |

Reglamentas (ES) 2021/1147 2021 m. liepos 7 d. kuriuo nustatomas Prieglobsčio, migracijos ir integracijos fondas:

<https://eur-lex.europa.eu/legal-content/LT/TXT/?uri=CELEX%3A32021R1147&qid=1626784185556>

|  |
| --- |
| **EUROPOS HORIZONTAS/** **HORIZON EUROPE****HORIZON**2021-2027 |

|  |
| --- |
| **TIKSLAS/APRAŠYMAS** |

Užtikrinti Europos Sąjungos mokslinių tyrimų ir inovacijų lyderystę pasaulyje.

Konkretūs Programos tikslai:

1. plėtoti mokslinę kompetenciją, padėti kurti ir skleisti kokybiškas naujas fundamentines ir taikomąsias žinias, įgūdžius, technologijas ir sprendimus, remti tyrėjų mokymą bei judumą, pritraukti talentingų darbuotojų visais lygmenimis ir prisidėti prie visapusiško Sąjungos talentingų specialistų rezervo dalyvavimo pagal Programą remiamuose veiksmuose;

2. kurti žinias, didinti mokslinių tyrimų ir inovacijų (MTI) poveikį Sąjungos politikos formavimui, rėmimui ir įgyvendinimui ir, siekiant spręsti pasaulinius uždavinius, be kita ko, susijusius su klimato kaita;

3. skatinti visų rūšių inovacijas, sudaryti palankesnes sąlygas technologinei plėtrai, parodomajai veiklai ir žinių bei technologijų perdavimui, stiprinti novatoriškų sprendimų diegimą ir naudojimą;

4. optimizuoti Programos rezultatus siekiant stiprinti Europos mokslinių tyrimų erdvės (EMTE) poveikį ir didinti jos patrauklumą, puoselėti kompetencija pagrįstą subjektų iš visų valstybių narių, įskaitant mažai rezultatų mokslinių tyrimų ir inovacijų srityje pasiekiančias šalis, dalyvavimą Programoje ir sudaryti palankesnes sąlygas užmegzti bendradarbiavimo ryšius Europos MTI srityje.

|  |
| --- |
| **BIUDŽETAS** |

 99,5 mlrd.Eur.

I veiklos sričiai „Pažangus mokslas“ 2021–2027 m. laikotarpiu skiriama 23,5 mlrd. EUR;

II veiklos sričiai „Pasauliniai uždaviniai ir Europos pramonės konkurencingumas“ skiriama 47,4 mlrd. Eur;

III veiklos sričiai „Novatoriška Europa“- 11,9 mlrd. Eur.

Programos daliai „Dalyvių skaičiaus didinimas ir EMTE stiprinimas“ 3,2 mlrd. Eur."

|  |
| --- |
| **VYKDOMI PROJEKTAI/REMIAMOS SRITYS** |

Programa sudaryta iš 3 veiklos sričių:

**I veiklos sritis „Pažangus mokslas“**, kurią sudaro šie elementai:

1. Europos mokslinių tyrimų taryba (EMTT) (15 mlrd. Eur);
2. programa „Marie Skłodowskos-Curie veiksmai“ (naujų žinių ir įgūdžių teikimas tyrėjams, sudarant jiems sąlygas judėti tarp valstybių, sektorių ir dalykų bei įgyti patirties)(6,3 mlrd. Eur);
3. mokslinių tyrimų infrastruktūra (2,2 mlrd. Eur).

**II veiklos sritis „Pasauliniai uždaviniai ir Europos pramonės konkurencingumas“**:

1. veiksmų grupė „Sveikata“ (6,9 mlrd. Eur);
2. veiksmų grupė „Kultūra, kūrybiškumas ir įtrauki visuomenė“ (1,4 mlrd. Eur);
3. veiksmų grupė „Civilinė visuomenės sauga“ (1,3 mlrd. Eur);
4. veiksmų grupė „Skaitmeninė ekonomika, pramonė ir kosmosas“ (13,5 mlrd. Eur);
5. veiksmų grupė „Klimatas, energetika ir judumas“ (13,5 mlrd. Eur);
6. veiksmų grupė „Maistas, bioekonomika, gamtos ištekliai, žemės ūkis ir aplinka“ (9 mlrd. Eur);
7. nebranduoliniai tiesioginiai JRC veiksmai (2 mlrd. Eur);

**III veiklos sritis „Novatoriška Europa“,** kurią sudaro:

1. Europos inovacijų taryba (EIC) (8,8 mlrd. Eur). EIC atvira visų rūšių novatoriams, įskaitant atskirus asmenis, universitetus, mokslinių tyrimų organizacijas ir bendroves (MVĮ, įskaitant startuolius, o išskirtiniais atvejais ir mažas vidutinės kapitalizacijos įmones), taip pat atskirus naudos gavėjus ir daugiadalykius konsorciumus). Bent 70 % EIC biudžeto skiriama MVĮ, įskaitant startuolius;
2. Europos inovacijų ekosistemos (459 mln. Eur.);
3. Europos inovacijos ir technologijos institutas (EIT) (2,7 mlrd.Eur);

Dalis „**Dalyvių skaičiaus didinimas ir EMTE stiprinimas**“, kurią sudaro šie elementai:

1. dalyvių skaičiaus didinimas ir kompetencijos skleidimas (2,8 mlrd.Eur);
2. Europos mokslinių tyrimų ir inovacijų sistemos reformavimas ir gerinimas (370 tūkst).

|  |
| --- |
| **FINANSUOJAMŲ VEIKSMŲ DETALIZACIJA** |

Kvietimų teikti pasiūlymus dėl visų veiksmų turinys pateikiamas darbo programoje.

Finansuotini veiksmai:

1. Naujų žinių ir technologijų kūrimas.
2. Europos aprūpinimas pasaulinio lygio tvariais mokslinių tyrimų infrastruktūros objektais, kurie būtų atviri ir prieinami geriausiems tyrėjams Europoje.
3. Naujų produktų, procesų ar paslaugų kūrimas arba sukurtų tobulinimas.
4. Mokslinės veiklos bei mokslo politikos strateginis koordinavimas.
5. Tyrėjų lavinimas, karjeros galimybės bei apsikeitimas žiniomis, skatinant tarptautinį ir tarpsektorinį tyrėjų judumą.
6. Parama mažai tirtų arba visai netirtų, taip pat rizikingų sričių moksliniams tyrimams.
7. Parama MVĮ produktų komercializavimui,
8. Apdovanojimai už pasiekimus ar paskatinimo prizai už iš anksto nustatyto tikslo pasiekimą.
9. Sveikata visą gyvenimą; aplinkos ir socialiniai sveikatą lemiantys veiksniai; neužkrečiamosios ir retosios ligos; infekcinės ligos, įskaitant su skurdu susijusias ligas ir apleistas ligas; sveikatos priežiūrai ir slaugai skirtos priemonės, technologijos ir skaitmeniniai sprendimai, įskaitant individualizuotąją mediciną; sveikatos priežiūros sistemos.
10. Kultūra, kūrybiškumas ir įtrauki visuomenė: demokratinių vertybių, įskaitant teisinės valstybės principą ir pagrindines teises stiprinimas, kultūros paveldo apsauga; kultūros ir kūrybos sektorių potencialo ištyrimas ir įtraukčiai bei ekonomikos augimui palankių socialinių bei ekonominių pokyčių skatinimas, įskaitant migracijos valdymą ir migrantų integraciją.
11. Reagavimas į iššūkius, kylančius dėl nuolatinės grėsmės saugumui, įskaitant kibernetinius nusikaltimus, taip pat į gaivalines ir žmogaus sukeltas nelaimes.
12. Gamybos technologijos; bazinės skaitmeninės technologijos, įskaitant kvantines technologijas; naujos didelio poveikio technologijos; pažangiosios medžiagos; dirbtinis intelektas ir robotika; naujos kartos internetas; pažangusis skaičiavimas ir didieji duomenys; žiedinė pramonė; mažo anglies dioksido kiekio ir švarios pramonės šakos; kosmosas, įskaitant Žemės stebėjimą.
13. Klimato mokslas ir sprendimai; energijos tiekimas; energetikos sistemos ir tinklai; pastatai ir pramonės objektai, susiję su energetikos pertvarka; bendruomenės ir miestai; pramonės konkurencingumas transporto sektoriuje; netaršus, saugus ir prieinamas transportas ir judumas; pažangus judumas; energijos kaupimas.
14. Aplinkos apsauga, gamtos ir biologinių žemės, vidaus vandenų ir jūros išteklių atkūrimas, tvarus valdymas ir tausus naudojimas siekiant sustabdyti biologinės įvairovės nykimą, užtikrinti aprūpinimą maistu ir mitybos saugumą visiems ir perėjimą prie mažo anglies dioksido kiekio technologijų, efektyvaus išteklių naudojimo ir žiedinės ekonomikos.
15. Europos inovacijos ir technologijos institutas: visos Europos tvarios inovacijų ekosistemos; inovacijų ir verslumo įgūdžiai mokymosi visą gyvenimą perspektyvoje, įskaitant visos Europos aukštojo mokslo institucijų pajėgumų stiprinimą; nauji rinkos sprendimai pasauliniams uždaviniams spręsti; veiklos, vykdomos pagal Programą, sinergija ir pridėtinė vertė.
16. Europos inovacijų taryba, pasitelkdama savo programas „Pathfinder“ir „Accelerator“ kurs ir diegs visų rūšių didelės rizikos inovacijas.
17. Pagal programą „Pathfinder“ dotacijos teikiamos konsorciumų arba pavienių naudos gavėjų įgyvendinamiems didelės rizikos pažangiesiems projektams, kuriais siekiama kurti radikalias inovacijas ir naujas rinkos galimybes. Pagal programą „Pathfinder“ remiami ankstyviausi mokslinių, technologinių ir giliųjų technologijų tyrimų ir plėtros etapai, įskaitant koncepcijos ir prototipų pagrindimą siekiant patvirtinti technologijas.
18. Programos „Accelerator“ tikslas – iš esmės remti rinkas kuriančias inovacijas. Pagal ją remiami tik pavieniai naudos gavėjai.

|  |
| --- |
| **TINKAMOS FINANSUOTI IŠLAIDOS** |

Visos, kurių reikia tikslų pasiekimui: DU, kelionių kaštai, prekės, paslaugos, darbai.

 Nefinansuojamos šios mokslinių tyrimų sritys:

a) veikla, skirta žmonių klonavimui reprodukcijos tikslais;

b) veikla, kuria siekiama keisti žmogaus genetinį paveldą, kai tokie pakeitimai galėtų tapti paveldimi;

c) veikla, kuria siekiama kurti žmogaus embrionus tik mokslinių tyrimų arba kamieninių ląstelių gavimo tikslais, be kita ko, perkeliant somatinių ląstelių branduolius.

|  |
| --- |
| **FINANSAVIMO FORMA** |

Pagrindinė teikiamos paramos forma yra dotacijos. Finansavimas pagal Programą taip pat gali būti teikiamas pasitelkiant apdovanojimus, viešuosius pirkimus.

|  |
| --- |
| **ADMINISTRUOJANČIOS INSTITUCIJOS** |

EK Mokslinių tyrimų ir inovacijų generalinis direktoratas.

Kvietimai skelbiami:

<https://ec.europa.eu/info/funding-tenders/opportunities/portal/screen/programmes/horizon>

|  |
| --- |
| **KOORDINUOJA LIETUVOJE** |

Lietuvos mokslo taryba

Kvietimai skelbiami: <https://www.lmt.lt/lt/europos-horizontas/europos-horizonto-kvietimai/3751>

Mokslo, inovacijų ir technologijų agentūra.

|  |
| --- |
| **FINANSAVIMO DYDIS** |

Gali būti kompensuojama iki 100 % visų tinkamų finansuoti veiksmo pagal Programą išlaidų, išskyrus:

1. inovacijų veiksmus, kurių atveju gali būti kompensuojama iki 70 % visų tinkamų finansuoti išlaidų, išskyrus ne pelno teisės subjektus, kurių atveju gali būti kompensuojama iki 100 % visų tinkamų finansuoti išlaidų;

2. programos bendro finansavimo veiksmus, kurių atveju gali būti kompensuojama bent 30 % visų tinkamų finansuoti išlaidų, o nustatytais ir tinkamai pagrįstais atvejais iki 70 % visų tinkamų finansuoti išlaidų.

Netiesioginės tinkamos finansuoti išlaidos nustatomos pritaikius 25 proc. fiksuotąją normą visoms tiesioginėms tinkamoms finansuoti išlaidoms.

|  |
| --- |
| **IŠLAIDŲ PRADŽIOS TERMINAS** |

Pagal Finansinį reglamentą veiksmai ir išlaidos tinkami finansuoti nuo 2021 m. sausio 1 d., net jei tie veiksmai buvo vykdomi ir tos išlaidos patirtos prieš pateikiant dotacijos paraišką ir pareiškėjas gali įrodyti, kad veiksmą buvo būtina pradėti įgyvendinti prieš pasirašant susitarimą dėl dotacijos.

Visi pareiškėjai apie jų paraiškų vertinimo rezultatus informuojami ne vėliau kaip per penkis mėnesius nuo galutinės išsamių pasiūlymų pateikimo dienos;

Susitarimai dėl dotacijos su pareiškėjais pasirašomi ne vėliau kaip per aštuonis mėnesius nuo galutinės išsamių pasiūlymų pateikimo dienos.

|  |
| --- |
| **GALIMI PAREIŠKĖJAI** |

Pagal Programą vykdomuose veiksmuose gali dalyvauti visi teisės subjektai, nepriklausomai nuo jų įsisteigimo vietos, įskaitant teisės subjektus iš neasocijuotųjų trečiųjų valstybių arba tarptautinių organizacijų su sąlyga, kad tenkinamos reglamente ir darbo programoje arba kvietime teikti pasiūlymus nustatytos sąlygos.

|  |
| --- |
| **LIETUVOS PATIRTIS DIRBANT SU PROGRAMA** |

Ši programa tęsia prieš tai buvusios Horizon2020 programos (2014-2020 m. periodas, 80 mlrd.Eur) tikslus.

Programos Horizontas 2020 statistikos portalo duomenimis (<https://ec.europa.eu/info/research-and-innovation/statistics/framework-programme-facts-and-figures/horizon-2020-country-profiles_en> )

(2021 m. gruodžio mėn.):

- 2014–2020 m. laikotarpiu iš programos „Horizontas 2020“ LT gavo 95,4 mln. EUR. Mažiau už LT gavo tik Malta (37 mln. EUR). Latvija gavo 116 mln. EUR, o Estija 272 mln. EUR.



Pagal dalyvavimų skaičių Lietuva reitinguojama 26-a, o pagal gautas lėšas – 27-a tarp buvusių ES 28 šalių (šaltinis: H2020 Country Profile). 2021 m. pabaigoje Lietuvos dalyviai įgyvendino 498 projektus.

Lietuvos Respublikos Prezidentas Gitanas Nausėda 2019 m. spalio mėn. inicijavo diskusijas su mokslo ir verslo atstovais, politologais ir viešojo administravimo ekspertais dėl mokslo ir inovacijų politikos prioritetų, veiklos krypčių, sprendimų priėmimo šioje srityje tobulinimo, taip pat dalyvavimo Europos Komisijos programoje „Europos horizontas“ skatinimo. Diskusijų metu buvo išskirti šie iššūkiai:

1. **Mokslo ir inovacijų politikos formavimo nuoseklumo**, **veiklos koordinavimo**, ryšio tarp mokslu ir inovacijomis paremto išankstinio sprendimų poveikio vertinimo ir sprendimų priėmimo **stoka**. **Strategijos**, nustatančios tarptautines mokslo ir inovacijų srities plėtros kryptis ir jų sinergiją su nacionalinėmis mokslo ir inovacijų programomis, trūkumas; **žemas bendradarbiavimo** tarp visuomenės grupių lygis; **ryšių su talentais** palaikymo poreikis.

2. **Žemas Lietuvos įsitraukimo lygis** į Europos Sąjungos institucijų, kitų tarptautinių organizacijų (pvz., Ekonominio bendradarbiavimo ir plėtros organizacijoje), mokslo ir inovacijų tinklų veiklą.

3. **Nacionalinių kontaktinių asmenų (NCP) tinklas yra išskaidytas per kelias įstaigas**. Kontaktiniai asmenys vykdo ir kitas, su programa „Horizontas 2020” nesusijusias veiklas, kuruoja po kelias programos „Horizontas 2020“ sritis, o tai trukdo kelti jų kompetenciją ir stiprinti specializaciją programos srityse. **Lietuvos dalyviams trūksta žinių ir įgūdžių**, reikalingų parengti kokybiškas paraiškas, tinkamai save pristatyti ir ieškoti tarptautinių partnerių.

4. Lietuvos mokslo ir studijų institucijose dirbančių **mokslininkų ir tyrėjų darbo užmokestis** yra ženkliai mažesnis lyginant su užmokesčiu, kurį gauna Šiaurės ir Vakarų Europos valstybių mokslininkai. Mažas darbo užmokesčio dydis priklauso nuo nacionalinės sistemos (žemo mokslo ir inovacijų sektoriaus finansavimo) ir mokslo ir studijų institucijose taikomos užmokesčio politikos.

5. **Lietuvos pasiekimai** ir galimybės mokslo ir inovacijų srityje tarptautinėje erdvėje yra žinomi sąlyginai mažai. Tai kliudo formuoti Lietuvos, kaip pažangios valstybės įvaizdį, ir prisijungti prie naujai formuojamų tarptautinių projektų konsorciumų.

**Kartu buvo pateiktos rekomendacijos,** dalį kurių planuojama įgyvendinti vykdant Ekonomikos gaivinimo ir atsparumo didinimo priemonės (RRF) reformas (toliau – RRF reforma):

1. **Didinti valstybės institucijų ir talentų įsitraukimą į mokslo ir inovacijų politikos formavimą ir programos „Europos horizontas“ įgyvendinimą**

1.1 **Įsteigti Vyriausiojo mokslo ir inovacijų pareigūno pareigybę ir sukurti už mokslą ir inovacijas atsakingų atstovų valstybės institucijose tinklą**. Tinklą turėtų sudaryti aukšto lygio institucijų atstovai, kuruojantys mokslo ir inovacijų srities klausimus. Siekiant mokslo ir inovacijų politikos formavimo nuoseklumo, Vyriausiojo mokslo ir inovacijų pareigūno ir tinklo narių veikla turėtų būti susieta su Mokslo, technologijų ir inovacijų tarybos veikla. Siekti, kad tinklo sukūrimas užtikrintų mokslu ir inovacijomis grįstų sprendimų priėmimą, geresnį veiksmų dėl mokslo ir inovacijų plėtros koordinavimą ir informacijos sklaidą. *RRF reformos ,,Bendros mokslo ir inovacijų misijos Sumaniosios specializacijos srityse “ metu planuojama sukurti mokslo pareigūnų ir NCP (nacionalinių kontaktinių asmenų) pozicijas*.

1.2 **Vyriausiajam mokslo ir inovacijų pareigūnui ne rečiau, kaip kartą per metus skelbti veiklos mokslo ir inovacijų srityje Lietuvoje apžvalgą**, pristatyti tendencijas pasaulyje, teikti įžvalgas dėl mokslo ir inovacijų politikos plėtros.

1.3 **Įvertinti atliktas ir, esant poreikiui, inicijuoti naujas sektorines analizes pagal ministerijų kuruojamas sritis**, nustatančias mokslui ir inovacijoms imlias sritis pagal Lietuvos mokslo ir inovacijų ekosistemos galimybes, aktualius programos „Europos horizontas“ prioritetus ir temas, potencialius dalyvius, ir jų pagrindu parengti dalyvavimo programoje „Europos horizontas“ skatinimo veiksmų planą. Veiksmingas ministerijų įsitraukimas ypač svarbus programos „Europos horizontas“ misijų ir partnerysčių atveju, nes dalyvavimui jose reikės finansinių išteklių ir aktyvaus įsitraukimo.

1.4 **Nacionalines mokslinių tyrimų ir inovacijų programas rengti atsižvelgiant į programos „Europos horizontas“ prioritetus ir temas**, įvertinus Lietuvos mokslo ir inovacijų ekosistemos galimybes tuose prioritetuose ir skatinant mokslinę veiklą nacionalinės reikšmės srityse (pvz., lituanistikoje).

2. **Didinti įsitraukimą į Europos Sąjungos institucijų, kitų tarptautinių organizacijų, mokslo ir inovacijų tinklų veiklą**

2.1. **Siekti, kad nacionalinius Lietuvos interesus Europos Sąjungos institucijose ir kitose tarptautinėse organizacijose atstovautų kompetentingi specialistai** ir ekspertai, įsigilinę į mokslo ir inovacijų tendencijas kuruojamoje srityje, vykdomas ir planuojamas iniciatyvas. Bendraudami su Lietuvos mokslo ir inovacijų ekosistemos atstovais, jie proaktyviai siektų daryti įtaką priimant Lietuvai palankius sprendimus, siūlymus dėl tarptautinių mokslo ir inovacijų srities klausimų teiktų jų svarstymo pradžioje, apie svarstomus klausimus operatyviai informuotų suinteresuotuosius asmenis.

2.2. Skatinti ir pagal galimybes remti Lietuvos mokslo ir studijų institucijų ir verslo organizacijų **aktyvų įsitraukimą į tarptautinius mokslo ir inovacijų tinklus**, didinti žinomumą apie įsitinklinimo naudą siekiant sėkmingo dalyvavimo programoje „Europos horizontas“. *Rekomendacija bus įgyvendinama* *RRF reformos „Bendros mokslo ir inovacijų misijos Sumaniosios specializacijos srityse“ metu, kurios galutinis tikslas ,,Finansuoti projektai ir konsultavimo paslaugos mokslo ir studijų institucijų (MSI) ir mažų ir vidutinių įmonių (MVĮ) potencialiems programos "Europos horizontas" pareiškėjams.“*

3. **Stiprinti kompetenciją dalyvauti programoje „Europos horizontas“ programoje**

3.1. Stiprinti programos nacionalinių kontaktinių asmenų (NCP) tinklą, sukuriant programos „Europos horizontas“ kompetencijų centrą. **Siekti, kad jį sudarytų specialistai, kuruojantys tik programos „Europos horizontas“ įgyvendinimą ir turintys mokslinių tyrimų ir inovacijų programų paraiškų rengimo ir (arba) projektų vykdymo patirties**. Kompetencijų centras taip pat turėtų telkti visus Lietuvos atstovus ir ekspertus Europos Komisijos komitetuose, Lietuvos mokslo ir inovacijų ryšių ir kompetencijos biurą Briuselyje LINO, bendradarbiauti su už mokslą ir inovacijas atsakingų atstovų valstybės institucijose tinklo nariais ir kitais Lietuvos mokslo ir inovacijų ekosistemos atstovais. Kompetencijų centras turėtų sistemingai ir koordinuotai teikti įvairias nemokamas paslaugas: organizuoti informacijos sklaidą, įvairius mokymus, atlikti išankstinį ekspertinį paraiškų vertinimą, padėti rengti programos paraiškas, ieškoti partnerių, vykdyti kitas potencialiems programos „Europos horizontas“ dalyviams aktualias veiklas.

3.2. **Stiprinti mokslo ir studijų institucijų vadybinius ir projektų administravimo gebėjimus**. Siekti, kad būtų užtikrinta mokslo ir studijų institucijų padalinių, atsakingų už tarptautinių mokslo ir inovacijų projektų įgyvendinimą bei technologijų ir inovacijų perdavimą, plėtra, būtų tobulinami jų specialistų įgūdžiai ir skatinamas bendradarbiavimas su programos „Europos horizontas“ kompetencijų centru.

*Šios rekomendacijos planuojamos įgyvendinti RRF reformos ,,Bendros mokslo ir inovacijų misijos Sumaniosios specializacijos srityse “ metu, kada planuojama sukurti mokslo pareigūnų ir NCP (nacionalinių kontaktinių asmenų tinklo) pozicijas*.

4. **Sukurti aktyvesnio mokslo ir studijų institucijų dalyvavimo programoje „Europos horizontas“ paskatas**

4.1. Didinti mokslo ir studijų institucijų mokslininkų ir tyrėjų darbo užmokestį, mokamą iš nacionalinių lėšų.

4.2. Atlikti finansavimo mokslo ir studijų institucijoms skyrimo principų, mokslo darbuotojų pareigybių minimalių kvalifikacinių reikalavimų ir kitus pakeitimus, siekiant skatinti dalyvavimą programoje „Europos horizontas“ tiek mokslo ir studijų institucijas, tiek mokslininkus ir tyrėjus,

4.3. Parengti gaires dėl didesnio darbo užmokesčio mokslo ir studijų institucijose taikymo vykdant programos „Europos horizontas“ projektus.

4.4.Įgyvendinti priemones, skatinančias mokslo ir studijų institucijų dalyvavimą programoje „Europos horizontas“: skiriant finansavimą rengti paraiškas, dalyvauti programos informacinėse dienose, tarptautiniuose partnerių paieškos renginiuose ir kitoms aktualioms veikloms. *Rekomendaciją planuojama įgyvendinti RRF reformos ,, Bendros mokslo ir inovacijų misijos Sumaniosios specializacijos srityse “ metu.*

5. **Didinti žinomumą apie Lietuvos pasiekimus ir galimybes mokslo ir inovacijų srityje**

5.1. Skatinti Lietuvos pasiekimų ir galimybių pristatymą tarptautiniuose renginiuose, užsienio leidiniuose ir forumuose, siekiant didinti Lietuvos matomumą, gerinti įvaizdį ir užmegzti naujas partnerystes būsimiems tarptautiniams projektų konsorciumams. Lietuvos įvaizdžio gerinimui svarbus įsitraukimas į įvairius tarptautinius tinklus ir organizacijas bei aktyvi veikla jose, dalyvavimas diskusijose, pranešimų pristatymas tiek Lietuvai, tiek visai tarptautinei bendruomenei aktualiais klausimais.

5.2. Skatinti ir palaikyti kompetentingų Lietuvos atstovų nominavimą į skelbiamas atviras pozicijas Europos Sąjungos institucijų ir kitų tarptautinių organizacijų struktūrose. Siekti, kad informacija apie tokius tarptautinius konkursus būtų aktyviai viešinama.

|  |
| --- |
| Finansų ministerija siūlė didinant dalyvavimo Horizonto programoje grąžą (*fiksuojamas neigiamas finansavimo balansas - Lietuvos įmoka 230 mln. Eur, o planuojama, kad bus gauta apie 130 mln. Eur, 1 įmokėtas Eur atneša tik 0,6 Eur* ir paraiškų srautą iš Lietuvos imtis šių priemonių:1. Apsispręsti nacionaliniu mastu dėl prioritetinių teminių sričių, kuriose bus koncentruojamos pastangos ir siekiama dalyvavimo proveržio;2. Parengti ir su suinteresuotomis institucijomis ir mokslininkų bendruomene suderinti veiksmų planą dėl dalyvavimo Horizonto programoje, kuris apimtų:* + - Lietuvos tikslus ir siekiamą dalyvavimo programoje rezultatą;
		- konkrečias užduotis atsakingoms institucijoms (LMT ir MITA) ir LINO biurui ir jų veiklos suaktyvinimą;
		- tikslinę ir efektyvesnę pagalbą projektų rengėjams ir koordinuojančioms institucijoms (mokymai ir patirties mainai pasitelkiant Horizonto programos paraiškas vertinančius ekspertus ir kt.);
		- nacionalinės projektų dalies finansavimą.

Dalis šių rekomendacijų numatyta įgyvendinti RRF reformų rėmuose, dalis – „Europos horizontas“ akceleravimo veiksmų plane, tačiau apibendrintai šalia šiuose veiksmuose numatytų priemonių Lietuvai siekiant aiškaus proveržio papildomai būtų svarbūs ir šie elementai: 1. Nustatyti ir išviešinti prioritetines temines sritis, kuriose būtų siekiama proveržio.2. Nustatyti konkrečias užduotis atsakingoms institucijoms (LMT, MITA), kurios siektų aiškaus apibrėžto rezultato ir identifikuoti atsakingus konkrečius asmenis. 3. Didinti tyrėjų darbo užmokestį LT, kadangi viena iš realių nedalyvavimo priežasčių - mažas tyrėjų darbo užmokestis LT (pagal programą „Horizontas 2020“ tyrėjams mokamas darbo užmokestis, atitinkantis nacionalinį darbo užmokestį).4. Sukurti kofinansavimo schemą, kada projekto vykdytojo indėlį dengia valstybė. |

|  |
| --- |
| TEISINIS PAGRINDAS |

Reglamentas 2021/695, kuriuo sukuriama bendroji mokslinių tyrimų ir inovacijų programa „Europos horizontas“: <https://eur-lex.europa.eu/eli/reg/2021/695/oj>

|  |
| --- |
| **ES KOSMOSO PROGRAMA/** **EU SPACE PROGRAMME/SpaceEU**2021-2027 |

|  |
| --- |
| **TIKSLAS/APRAŠYMAS** |

Programos tikslai:

1. teikti modernias, patikimas ir saugias padėties nustatymo, navigacijos ir laiko nustatymo paslaugas;

2. teikti tikslius ir patikimus Žemės stebėjimo duomenis, informaciją ir paslaugas;

3. stiprinti kosmoso stebėjimo ir sekimo (SST) pajėgumus tokiais tikslais kaip kosminių objektų ir kosminių nuolaužų stebėjimas ir kosminių orų paslaugų teikimas;

4. užtikrinti ilgalaikį patikimų, saugių ir ekonomiškai efektyvių palydovinio ryšio paslaugų prieinamumą;

5. remti savarankišką, saugią ir ekonomiškai efektyvią prieigą prie kosmoso;

6. skatinti stiprios Sąjungos kosmoso ekonomikos plėtrą stiprinant konkurencingumą, inovacijas, verslumą, įgūdžius ir gebėjimų ugdymą visose valstybėse narėse, visų pirma mažosioms ir vidutinėms įmonėms ir naujai įsteigtoms įmonėms.

|  |
| --- |
| **BIUDŽETAS** |

 14,9 mlrd. Eur

Suma skirstoma į šias išlaidų kategorijas:

a) „Galileo“ ir EGNOS (Palydovinė navigacija): 9,017 mlrd. EUR;

b) programa „Copernicus“ (Žemės stebėjimo programa): 5,421 mlrd. EUR;

c) SSA ir GOVSATCOM (Informuotumo apie padėtį kosmose ir Saugios vyriausybinės palydovinės komunikacijos programos): 0,442 mlrd. EUR.

|  |  |  |  |  |  |  |
| --- | --- | --- | --- | --- | --- | --- |
| 2021 m. | 2022 m | 2023 m. | 2024 m. | 2025 m. | 2026 m. | 2027 m. |
| 2 mlrd. Eur | 2 mlrd. Eur | 2,1 mlrd.Eur | 2,1 mlrd.Eur | 2,1 mlrd.Eur | 2,2 mlrd.Eur | 2,2 mlrd.Eur |

|  |
| --- |
| **VYKDOMI PROJEKTAI/REMIAMOS SRITYS** |

1. GALILEO ir EGNOS: teikti pačias moderniausias ir, kai tinkama, saugias padėties nustatymo, navigacijos ir laiko nustatymo paslaugas. „Galileo“ tikslas – sukurti ir eksploatuoti pirmąją pasaulinę konkrečiai civilinėms reikmėms pritaikytą palydovinės navigacijos ir padėties nustatymo infrastruktūrą, kurią gali naudoti įvairūs Europos ir pasaulio viešieji ir privatieji subjektai. „Galileo“ veikia nepriklausomai nuo kitų esamų arba galimų sistemų ir taip prisideda prie strateginio Sąjungos savarankiškumo. Antrosios kartos „Galileo“ turėtų būti palaipsniui įdiegta iki 2030 m. ir iš pradžių turėtų veikti sumažintu pajėgumu. EGNOS tikslas – gerinti veikiančių pasaulinės palydovinės navigacijos sistemų, visų pirma „Galileo“, siunčiamų atvirų signalų kokybę. EGNOS paslaugos pirmiausia turėtų ne vėliau kaip 2026 m. pabaigoje aprėpti tas valstybių narių teritorijas, kurios geografiniu požiūriu yra Europoje.

2. „Copernicus“: ilguoju laikotarpiu teikti tikslius ir patikimus Žemės stebėjimo duomenis ir informaciją, kuria remiamas Sąjungos ir jos valstybių narių aplinkos, klimato kaitos, žemės ūkio ir kaimo plėtros, civilinės saugos, saugos ir saugumo sričių politikos, taip pat skaitmeninės ekonomikos įgyvendinimas ir stebėsena;

3. informuotumas apie padėtį kosmose (SSA): stiprinti kosmoso stebėjimo ir sekimo pajėgumus stebėti, sekti ir identifikuoti kosminius objektus, stebėti kosmoso meteorologinius reiškinius ir planuoti bei jungti į tinklą valstybių narių su šalia Žemės skriejančiais objektais susijusius pajėgumus;

4. GOVSATCOM (vyriausybinis palydovinis ryšis): užtikrinti galimybę ilgą laiką naudotis patikimomis, saugiomis ir ekonomiškai efektyviomis palydovinio ryšio paslaugomis;

5. prisidėti teikiant savarankiškus, saugius ir ekonomiškai efektyvius prieigos prie kosmoso pajėgumus;

6. remti ir stiprinti Sąjungos aktyvių juridinių ir fizinių asmenų konkurencingumą, verslumą, įgūdžius ir pajėgumus kurti naujoves.

|  |
| --- |
| **FINANSUOJAMŲ VEIKSMŲ DETALIZACIJA** |

Pagal šią Programą remiama:

1. paleidimo paslaugų pagal Programos poreikius teikimas;

2. kosmoso paleidimo sistemų adaptacijos, įskaitant technologinę plėtrą, kurios yra būtinos palydovams paleisti, įskaitant alternatyvias technologijas ir novatoriškas sistemas prieigos prie kosmoso srityje, siekiant įgyvendinti Programos komponentus;

3. programos įgyvendinimui būtini kosmoso antžeminės infrastruktūros pakeitimai, įskaitant naujus pokyčius.

4. inovacijų veikla siekiant kuo geriau panaudoti kosmines technologijas, infrastruktūrą ar paslaugas, taip pat priemones, kuriomis siekiama sudaryti palankesnes sąlygas mokslinių tyrimų ir inovacijų veiklos rezultate gautų inovacinių sprendimų diegimui ir remti galutinės grandies sektoriaus plėtrą.

5. su kosmosu susijusios inovacijų partnerystės kūrimas siekiant kurti inovatyvius produktus ar paslaugas ir vėliau įsigyti sukurtus produktus ar paslaugas;

6. švietimo ir mokymo veiklos teikimas, visų pirma, specialistams, verslininkams, absolventams ir studentams.

|  |
| --- |
| **TINKAMOS FINANSUOTI IŠLAIDOS** |

Bendruoju atveju tinkamos visos išlaidos, jei jos būtinos Programos tikslų siekimui: rangos darbai, paslaugų/ įrangos/prekių pirkimas. Taip pat tinkama:

1. tyrimai ir ekspertų posėdžiai;

2. informavimo ir komunikacijos veikla

3. informacinių technologijų tinklai.

|  |
| --- |
| **FINANSAVIMO FORMA** |

Dotacija; Apdovanojimai; Viešieji pirkimai.

Komisija arba Europos Sąjungos kosmoso programos agentūra gali vykdyti bendrų viešųjų pirkimų procedūras kartu su Europos kosmoso agentūra ar kitomis tarptautinėmis organizacijomis, dalyvaujančiomis įgyvendinant Programos komponentus.

|  |
| --- |
| **ADMINISTRUOJANČIOS INSTITUCIJOS** |

Europos Sąjungos kosmoso programos agentūra (EUSPA). Šiai agentūrai pavestas EGNOS ir „Galileo“ valdymas bei eksploatavimas.

Administracinę valdybą sudaro po vieną kiekvienos valstybės narės atstovą. Lietuvą atstovauja EIMIN atstovai Edvinas Grikšas Edvinas.griksas@eimin.lt ir Ričardas Valančiauskas ricardas.valanciauskas@eimin.lt

Kiekvienais metais „EUSPA“ skelbia metinį dotacijų planą, kuriame pateikiama informacija apie dotacijas, kurios bus skiriamos per metus: tikslus, kvietimo teikti pasiūlymus tvarkaraštį su orientacine suma ir numatomus rezultatus bei skyrimo kriterijus, naudotinus pasiūlymams atrinkti.

Metinis 2021 m. Galileo ir EGNOS planas: <https://www.euspa.europa.eu/opportunities/grants#block-views-calls-for-proposals-block>

|  |
| --- |
| **KOORDINUOJA LIETUVOJE** |

Mokslo, inovacijų ir technologijų agentūroje (MITA) įsikūręs Lietuvos kosmoso biuras. Kosmoso biuras tiesiogiai kontaktuoja su Europos kosmoso agentūra (EKA), tačiau kadangi už kosmoso politiką Lietuvoje yra atsakinga Ekonomikos ir inovacijų ministerija, todėl lygiagrečiai dalyvauja ir EIMIN atstovas.

|  |
| --- |
| **FINANSAVIMO DYDIS** |

Iki 100 proc. tinkamų finansuoti išlaidų (dotacijų ir apdovanojimų atveju). Galimos netiesioginės išlaidos, sudarančios iki 25 proc. visų tinkamų finansuoti tiesioginių veiksmo išlaidų.

|  |
| --- |
| **IŠLAIDŲ PRADŽIOS TERMINAS** |

Reglamente atskirai neišskirta, tačiau remiantis Finansiniu reglamentu, tik tinkamai pagrįstais atvejais veikla ir išlaidos tinkamos finansuoti nuo 2021 m. sausio 1 d., net jei veikla buvo vykdoma ir išlaidos patirtos prieš pateikiant dotacijos paraišką.

|  |
| --- |
| **GALIMI PAREIŠKĖJAI** |

Teisės subjektas, kuris įsisteigęs valstybėje narėje. Taip pat tinkamos ES kandidatės, Europos ekonominės erdvės šalys, išskyrus dalyvavimą „Galileo“, EGNOS, GOVSATCOM ir SST pakomponentį.

|  |
| --- |
| **LIETUVOS PATIRTIS DIRBANT SU PROGRAMA** |

2014-2020 m, laikotarpiu ES Kosmoso programos dydis buvo 11 mlrd. Eur.

Viešai pateikiamuose duomenyse figūruoja 1 2019 m. Lietuvos projektas EGNOS adaptacija aviacijoje (150.000 Eur.)

**Stiprybės**: 1. Identifikuotas potencialių **pareiškėjų sąrašas** (baigtinio galutinio sąrašo nėra, kadangi tai aktualu gali būti net ir toms įmonėms, kurios tiesiogiai kosmoso srityje nedirba, tačiau jų vystomos technologijos turi potencialo būti pritaikomos kosmoso srityje) - tai įmonės bei mokslo ir studijų institucijos, kurios vienaip ar kitaip yra įsitraukusios į kosmoso sritį ir jos, MITA teigimu, apie visas aktualijas yra informuojamos tiesiogiai, įskaitant ir EUSPA kvietimus. 2. Paskirtas **Lietuvos koordinatorius**: Lietuvos kosmoso biuras savo tinklapyje informuoja apie naujienas, organizuoja renginius: paskutinis kosmoso bendruomenei aktualus renginys vyko lapkričio 8-9 dienomis: <https://mita.lrv.lt/lt/renginiai/esa-industry-days>

**Silpnybės**: 1. Trūksta aiškios ir aktualios informacijos apie kvietimus: pvz. paskelbtas iki 12.03 konkursas #myEUspace, kuris yra Europos Komisijos iniciatyvos „Cassini“ dalis (prizinis fondas – 1 mln. eurų), tuo tarpu nors kvietimas yra aktyvus (jo terminas buvo pratęstas iki 12.03, tačiau MITA tinklapyje ši informacija neatnaujinta, nurodyta, kad galioja iki 11.15 (<https://mita.lrv.lt/lt/skelbimai/myeuspace-konkursas-novatoriams-ir-verslininkams> ). Euspa tinklapio kvietimų dalis nėra aktyvuota, todėl tai taip pat įveda neaiškumo.

**Siūlymai:**

1. Teikti aktualią informaciją apie konkursus;
2. Stebėti dalyvavimo konkursuose rezultatus, vertinti besiformuojančias tendencijas, veikti su kliūčių šalinimu.

|  |
| --- |
| TEISINIS PAGRINDAS |

Reglamentas 2021/696, kuriuo steigiama Sąjungos kosmoso programa, įsteigiama Europos Sąjungos kosmoso programos agentūra: <https://eur-lex.europa.eu/eli/reg/2021/696/oj>

|  |
| --- |
| **BENDROSIOS RINKOS PROGRAMA/** **SINGLE MARKET PROGRAMME (SMP)**2021-2027 |

|  |
| --- |
| **TIKSLAS/APRAŠYMAS** |

Bendrosios rinkos programa siekiama: 1) padėti užtikrinti gerai veikiančią bendrąją prekių ir paslaugų rinką, taikant tinkamus teisės aktus, įskaitant finansinių paslaugų, kovos su pinigų plovimu, laisvo kapitalo judėjimo, vartotojų ir gyvūnų bei augalų sveikatos srityse; 2) teikti aukštos kokybės statistinius duomenis apie visas ES politikos kryptis; 3) koordinuoti Komisijos ir valstybių narių bendrų veiksmų gebėjimų stiprinimą.

Pagrindiniai programos tikslai:

1 didinti bendrosios rinkos veiksmingumą;

2 remti ES įmonių, visų pirma MVĮ, konkurencingumą;

3. sudaryti sąlygas plėtoti aukštos kokybės Europos standartus;

4 įgalinti ir apsaugoti vartotojus;

5 propaguoti žmonių, gyvūnų ir augalų sveikatą, taip pat gyvūnų gerovę;

6. sukurti aukštos kokybės statistikos finansavimo sistemą.

|  |
| --- |
| **BIUDŽETAS** |

 4,2 mlrd. Eur.

1. 452 mln. Eur ES teisės tobulinimui;

2. 105 mln.Eur. - rinkos priežiūrai;

3. 1 mlrd. Eur. - MVĮ konkurencingumui;

4. 221 mln. Eur. - standartizacijos procesams;

5. 199 mln. Eur. vartotojų apsaugai;

6. 1,7 mlrd. Eur -žmonių, gyvūnų ir augalų sveikatos ir saugos lygio augalų, gyvūnų, maisto bei pašarų srityse;

7. 552 mln.Eur.-aukštos kokybės Europos statistikai.

|  |  |  |  |  |  |  |
| --- | --- | --- | --- | --- | --- | --- |
| 2021 m. | 2022 m | 2023 m. | 2024 m. | 2025 m. | 2026 m. | 2027 m. |
| 575 mln. Eur | 584 mln. Eur | 592 mln. Eur | 601 mln. Eur  | 610 mln. Eur | 620 mln. Eur | 626 mln. Eur |

|  |
| --- |
| **VYKDOMI PROJEKTAI/REMIAMOS SRITYS** |

Remiamos sritys:

1. Maisto sauga. Užkirsti kelią gyvūnų ligoms ir augalų kenkėjams, juos kontroliuoti ir išnaikinti. Remti tvarią maisto gamybą ir vartojimą. Padėti gerinti gyvūnų gerovę. Didinti oficialiosios kontrolės veiksmingumą.

2. Vartotojų apsauga: Užtikrinti, kad rinkoje esantys produktai būtų saugūs ir vartotojai žinotų taisykles. Padėti nacionalinėms valdžios institucijoms veiksmingai dirbti kartu ir bendrauti.

3. Parama įmonėms: Teikti įvairių rūšių paramą įmonėms, ypač MVĮ: finansinę paramą, pvz: dotacijas ir MVĮ paskolų garantijas iš „InvestEU“ fondo; sudaryti lengvesnes sąlygas patekti į rinką ir sumažinti administracinę naštą; padėti įsisavinti inovacijas, skatinti palankią verslo aplinką ir verslumo kultūrą.

4. Veiksmingesnė bendroji rinka. Įgyvendinti ir vykdyti esamas taisykles ir jas toliau plėtoti, bet kita ko, tokiose srityse kaip įmonių ir sutarčių teisė, kova su pinigų plovimu ir laisvas kapitalo judėjimas.

5. Remti standartų rengimą ir ataskaitų teikimą. Teikti finansinę paramą organizacijoms, kuriančioms Europos standartus.

6. Aukštos kokybės Europos statistika. Teikti finansavimą nacionaliniams statistikos institutams, kad ekonominei, socialinei, aplinkos ir teritoriniai padėčiai stebėti būtų rengiami ir platinami kokybiški statistiniai duomenys

Taip pat įgyvendinamos metinės ir daugiametės nacionalinės veterinarijos ir fitosanitarijos programos. Nacionalinės programos pateikiamos Komisijai ne vėliau kaip metų, einančių prieš numatytą įgyvendinimo laikotarpį, gegužės 31 d. Komisija nacionalines programas ir susijusį finansavimą patvirtina ne vėliau kaip kiekvienų metų sausio 31 d. sudarydama susitarimą dėl dotacijos, atsižvelgiant į įgyvendintas priemones bei patirtas išlaidas.

Kasmet iki lapkričio 30 d. Komisija praneša valstybėms narėms:

a)techniniu požiūriu patvirtintų nacionalinių programų, siūlomų bendrai finansuoti, sąrašą;

b)preliminarią kiekvienai programai skirtą sumą;

c)preliminarų maksimalų Sąjungos finansinio įnašo į kiekvieną programą dydį ir

d)bet kokias preliminarias sąlygas, kurios gali būti taikomos Sąjungos finansiniam įnašui.

|  |
| --- |
| **FINANSUOJAMŲ VEIKSMŲ DETALIZACIJA** |

1. informuotumo didinimo kampanijas, visų pirma, kiek tai susiję su taikytinomis Sąjungos taisyklėmis ir įmonių, piliečių ir vartotojų teisėmis, taip pat keičiantis gerąja praktika, praktine patirtimi;

2. veiksmų koordinavimas tarp valstybių narių;

3. Sąjungos teisinės sistemos modernizavimui bei jos greitam pritaikymui siekiant, kad Sąjunga galėtų efektyviai atlaikyti pasaulinę konkurenciją, taip pat parama pastangoms spręsti skaitmeninimo keliamas problemas pasitelkiant:

3.1. duomenų rinkimą ir analizę;

3.2. mokslinius tyrimus apie vidaus rinkos veikimą, tyrimus, vertinimus ir politikos rekomendacijas;

3.3. demonstracinės veiklos organizavimą ir bandomuosius projektus;

3.4. komunikacijos veiklą;

3.5. IT priemonių plėtojimą.

4. remiamas bendrų veiksmų rengimas ir testavimas atitikties srityje;

5. remiamos rinkos priežiūros institucijoms skirtos rinkos priežiūros strategijos, žinios ir žvalgybinės informacijos rinkimas, testavimo pajėgumai ir įranga, tarpusavio vertinimai, mokymo programos, techninės parama ir gebėjimų stiprinimas.

6 įvairių formų parama MVĮ, palengvinti įmonių plėtrą ir augimą, be kita ko, skatinant techninius, skaitmeninius ir verslumo įgūdžius, tvarų verslo valdymą ir produktų bei procesų plėtojimą, remti įmonių ir visų ekonomikos sektorių konkurencingumą;

7. palengvinti MVĮ bei klasterių ir verslo tinklų organizacijų patekimą į rinkas Sąjungoje;

8. remti Europos įmonių tinklą (EĮT);

9. šalinti rinkos bei administracinės naštos kliūtis ir kurti palankią verslo aplinką;

10. parengti, taikyti, vertinti tarptautinius standartus finansinės bei nefinansinės atskaitomybės ir audito srityse;

11. vartotojų informuotumo, skaitmeninio raštingumo ir mokymosi visą gyvenimą, kiek tai susiję su jų teisėmis, skatinimas;

12. galimybių vartotojams ir komercinės veiklos subjektams naudotis kokybišku neteisminiu ginčų sprendimu bei elektroniniu ginčų sprendimu;

13. parama kompetentingų institucijų vykdomam vartotojų teisės vykdymo užtikrinimui;

14. tvaraus vartojimo puoselėjimas, visų pirma didinant vartotojų informuotumą apie gaminių aplinkosauginį veiksmingumą.

Augalų, gyvūnų, maisto be pašarų srityse finansuojama:

1. Neatidėliotinų veterinarijos ir fitosanitarijos (augalų sveikatingumo) priemonių įgyvendinimas;

2. Apsaugos arba prevencijos priemonės, kurių imamasi dėl tam tikrų gyvūnų ligų;

3. gyvūnų ligų arba augalų kenkėjų protrūkio kontrolė bendradarbiaujant kelioms valstybėms;

4. biologinių produktų išteklių atsargų sudarymui arba vakcinų dozių įsigijimui, jei dėl kurios nors iš išvardytų gyvūnų ligų pasireiškimo arba plitimo trečiojoje valstybėje ar valstybėje narėje gali kilti grėsmė Sąjungai

5. įtarus gyvūnų ligos protrūkį arba augalų kenkėjų atsiradimą – sustiprintoms patikroms ir stebėsenai visoje Sąjungoje ir prireikus prie jos išorės sienų;

6. žinomų ir naujų, anksčiau nežinomų gyvūnų ligų ir augalų kenkėjų atsiradimo stebėjimo priemonėms.

|  |
| --- |
| **TINKAMOS FINANSUOTI IŠLAIDOS** |

Tik tinkamai pagrįstais atvejais veikla ir išlaidos tinkamos iki dotacijos paraiškos pateikimo.

Tinkamos išlaidos nurodomos kvietime. Paprastai tai darbo užmokesčio kaštai; kelionės kaštai; prekių/paslaugų/darbų pirkimas; netiesioginės išlaidos (gali būti 25 proc. nuo tiesioginių išlaidų).

Reglamente išskirtos tinkamos išlaidos, kurias valstybės narės patiria taikydamos neatidėliotinas veterinarijos priemones:

a) išlaidos kompensacijoms savininkų patiriamai žalai už jų paskerstus arba nužudytus gyvūnus atlyginti, neviršijant tokių gyvūnų rinkos vertės, kurią jie būtų turėję, jeigu jie nebūtų buvę paveikti ligos;

b)gyvūnų skerdimo ar nužudymo išlaidos ir su tuo susijusios gabenimo išlaidos;

c) išlaidos kompensacijoms savininkų patiriamai žalai už jų sunaikintus gyvūninius produktus atlyginti, neviršijant tų produktų rinkos vertės prieš pat kylant bet kokiam įtarimui apie prasidėjusią ligą ar prieš jam pasitvirtinant;

d) ūkių ir įrangos valymo, dezinfekcijos išlaidos remiantis epidemiologija ir patogeno savybėmis;

e) išlaidos, susijusios su užkrėstų pašarų gabenimu ir sunaikinimu ir, jeigu negalima dezinfekuoti, įrangos sunaikinimu;

f) išlaidos vakcinoms ir jaukams įsigyti, laikyti, tvarkyti ar platinti, taip pat paties vakcinavimo išlaidos, jeigu Komisija taip nusprendžia ar leidžia tokius veiksmus;

g) skerdenų gabenimo ir pašalinimo išlaidos;

h) išimtiniais ir tinkamai pagrįstais atvejais – serologinių ir viruso loginių tyrimų, skirtų stebėsenai, ir tyrimų, atliekamų prieš išvežimą ribojamosiose zonose, išlaidos ir bet kurios kitos išlaidos, būtinos siekiant likviduoti ligą.

Neatidėliotinos fitosanitarijos priemonės:

a) išlaidos darbuotojams, neatsižvelgiant į jų statusą, tiesiogiai dalyvaujantiems įgyvendinant priemones, taip pat įrangos nuomos sąnaudos, vartojimo reikmenų ir kitų būtinų medžiagų, apdorojimo produktų, mėginių ėmimo ir laboratorinių tyrimų išlaidos;

b) išlaidos paslaugų sutartims su trečiosiomis šalimis daliai priemonių vykdyti;

c) išlaidos kompensacijoms atitinkamiems veiklos vykdytojams ar savininkams už augalų, augalinių produktų ir kitų objektų apdorojimą, sunaikinimą ir tolesnį šalinimą, taip pat už patalpų, žemės, vandens, dirvožemio ir auginimo terpės, įrangos, mašinų ir įrenginių valymą ir dezinfekavimą;

d) išlaidos siekiant atitinkamiems savininkams kompensuoti sunaikintų augalų, augalinių produktų vertę, neviršijant tokių augalų, augalų produktų ir kitų objektų rinkos vertės, kurią jie būtų turėję, jei nebūtų buvę paveikti tų priemonių.

Specifinės išlaidos yra tinkamos finansuoti nuo įtariamo gyvūnų ligos pasireiškimo arba augalų kenkėjų atsiradimo dienos su sąlyga, kad tas pasireiškimas ar atsiradimas atitinkamai patvirtinamas.

|  |
| --- |
| **FINANSAVIMO FORMA** |

Dotacijos, apdovanojimai ir viešieji pirkimai.

|  |
| --- |
| **ADMINISTRUOJANČIOS INSTITUCIJOS** |

Europos inovacijų taryba ir MVĮ vykdomoji įstaiga (veiklai, susijusiai su įmonių ir MVĮ konkurencingumu, standartizavimu) ir Europos sveikatos ir skaitmeninių technologijų agentūra (HaDEA).

Kvietimai skelbiami: <https://ec.europa.eu/info/funding-tenders/opportunities/portal/screen/programmes/smp>

|  |
| --- |
| **KOORDINUOJA LIETUVOJE** |

NEPASKELBTA. Nėra vienos atsakingos institucijos, kadangi programa apima daug potėmių (vartotojų apsauga, statistika, žemės ūkis, MVĮ).

|  |
| --- |
| **FINANSAVIMO DYDIS** |

Daugeliu atvejų 95 - 100 proc.

Tam tikrais atvejais ES indėlis sudaro nuo 50 proc. (veterinarijos ir fitosanitarijos priemonių įgyvendinimas) iki 75 proc. (tarpvalstybinės veiklos) tinkamų išlaidų.

|  |
| --- |
| **IŠLAIDŲ PRADŽIOS TERMINAS** |

Reglamente atskirai neišskirta, tačiau remiantis Finansiniu reglamentu, tik tinkamai pagrįstais atvejais veikla ir išlaidos tinkamos finansuoti nuo 2021 m. sausio 1 d., net jei veikla buvo vykdoma ir išlaidos patirtos prieš pateikiant dotacijos paraišką.

|  |
| --- |
| **GALIMI PAREIŠKĖJAI** |

Teisės subjektai, įsisteigę ES narėse, Europos ekonominės erdvės šalyse, ES kandidatėse.

Vartotojų interesų ir produktų saugos lygiui užtikrinti gali būti paskiriama: ne pelno siekianti įstaiga arba viešasis subjektas.

Kai kurie subjektai gali gauti dotaciją be kvietimo teikti pasiūlymus, pavyzdžiui, valstybių narių rinkos priežiūros institucijos, įstaigos, vykdančios akreditacijas, Europos finansinės atskaitomybės patariamoji grupė, Tarptautinių finansinės atskaitomybės standartų fondas ir Viešojo intereso priežiūros taryba, Europos vartotojų sąjungų biuras.

|  |
| --- |
| **LIETUVOS PATIRTIS DIRBANT SU PROGRAMA** |

Bendrosios rinkos programoje sujungiamos šešios ankstesnės programos iš įvairių politikos sričių, visų pirma dotacijos ir sutartys, priklausančios COSME (2014-2020 m. periodu 2,4 mlrd. Eur.). Duomenų, susijusių su Lietuvos dalyvavimu šiose programose, nėra. Lietuvoje neplanuojama paskirti vienos atsakingos institucijos darbui su šia programa, atitinkamai, nenumatytas joks atskiras koordinavimas, komunikavimas. Esant tokiam pasyviam įsitraukimui proveržio tikėtis būtų sunku, kadangi nebus aiškaus kontaktinio asmens/institucijos, atitinkamai, nebus vykdoma bendra dalyvavimo šioje programoje stebėsena. Programa Lietuvai galėtų būti patraukli tiek dėl maksimalaus ES indėlio, tiek dėl temų įvairovės.

Siūlymas:

1. Susitarti dėl atsakomybės sričių tarp institucijų;
2. paskirti atsakingus koordinuojančius asmenis, kurie viešintų kvietimus, komunikuotų galimoms suinteresuotoms įstaigoms, vykdytų stebėseną.

|  |
| --- |
| TEISINIS PAGRINDAS |

Reglamentas 2021/690, kuriuo nustatoma vidaus rinkos, įmonių, įskaitant mažąsias ir vidutines įmones, konkurencingumo, augalų, gyvūnų, maisto bei pašarų srities ir Europos statistikos programa (Bendrosios rinkos programa): <https://eur-lex.europa.eu/legal-content/EN/TXT/?uri=CELEX%3A32021R0690>

|  |
| --- |
| **PROGRAMA „INVEST EU“****/ INVEST EU PROGRAMME**2021-2027 |

|  |
| --- |
| **TIKSLAS/APRAŠYMAS** |

„InvestEU“ fondo dėka suteikiama ES garantija finansavimo ir investavimo operacijoms, kurias vykdo įgyvendinantieji partneriai ir kurios padeda siekti Sąjungos vidaus politikos tikslų.

„InvestEU“ tikslai:

1. remti su tvaria infrastruktūra susijusias finansavimo ir investavimo operacijas;

2. remti su moksliniais tyrimais, inovacijomis ir skaitmeninimu susijusias finansavimo ir investavimo operacijas, įskaitant paramą novatoriškų įmonių veiklai plėsti ir technologijoms diegti rinkoje;

3. didinti MVĮ galimybes gauti finansavimą bei tokio finansavimo teikimą ir didinti jų konkurencingumą pasaulyje;

4. didinti socialinių įmonių galimybes gauti mikrofinansavimą ir finansavimą.

|  |
| --- |
| **BIUDŽETAS** |

 Programai „InvestEU“ suteikta 26,2 mlrd. EUR biudžeto garantija.

1. 9,9 mlrd. Eur. skiriama su tvaria infrastruktūra susijusiam finansavimui;

2. 6,6 mlrd. Eur. - su moksliniais tyrimais, inovacijomis, skaitmeninimu susijusiam finansavimui;

3. 6,9 mlrd. Eur - su MVĮ ir mažų vidutinės kapitalizacijos įmonių finansavimu;

4. 2,8 mlrd. Eur skiriama socialinių įmonių finansavimui.

|  |
| --- |
| **VYKDOMI PROJEKTAI/REMIAMOS SRITYS** |

Programą sudaro 4 politikos linijos:

1. Tvari infrastruktūra (tvari energetika, skaitmeninis junglumas, transportas, vanduo, atliekos ir kita aplinkos infrastruktūra ir kt);

2. Moksliniai tyrimai, inovacijos ir skaitmeninimas;

3. MVĮ (daugiau kaip 99 % įmonių Sąjungoje yra MVĮ, jos susiduria su sunkumais gauti finansavimą, nes yra laikomos didelės rizikos subjektais ir neturi pakankamų užtikrinimo priemonių. Iššūkių kyla ir dėl būtinybės MVĮ išlikti konkurencingomis – įsitraukti į skaitmeninimo, tarptautinimo, persitvarkymo pagal žiedinės ekonomikos logiką bei inovacijų veiklą);

4. Socialinės investicijos ir įgūdžiai (remiant projektus, kurie daro teigiamą socialinį poveikį ir gerina socialinę įtrauktį padėdami visuose regionuose didinti užimtumą, visų pirma nekvalifikuotų darbuotojų ir ilgalaikių bedarbių, taip pat gerinti padėtį tokiose srityse kaip lyčių lygybė, lygios galimybės, nediskriminavimas, prieinamumas, kartų solidarumas, sveikatos priežiūros ir socialinių paslaugų sektorius, aprūpinimas socialiniu būstu, benamystė, skaitmeninė įtrauktis, bendruomenių vystymasis, jaunimo vaidmuo ir vieta visuomenėje ir pažeidžiamos grupės, įskaitant trečiųjų valstybių piliečius).

**1. Tvarios infrastruktūros politikos linija apima:**

tvarias investicijas transporto, įskaitant daugiarūšį transportą, kelių eismo saugumo, be kita ko, siekiant Sąjungos tikslo iki 2050 m. iki nulio sumažinti kelių eismo įvykiuose žuvusių ir sunkiai sužalotų asmenų skaičių, geležinkelių ir kelių infrastruktūros atnaujinimo ir techninės priežiūros, energetikos, visų pirma atsinaujinančiosios energijos, energijos vartojimo efektyvumo, pastatų renovacijos projektų, kuriuose daug dėmesio skiriama energijos taupymui ir pastatų integravimui į susietas energetikos, energijos kaupimo, skaitmeninių tinklų ir transporto sistemas, tinklų sujungiamumo lygių gerinimo, skaitmeninio junglumo ir skaitmeninės prieigos, be kita ko, kaimo vietovėse, žaliavų tiekimo ir perdirbimo, kosmoso, vandenynų ir vandens, įskaitant vidaus vandenų kelius, atliekų tvarkymo laikantis atliekų hierarchijos ir žiedinės ekonomikos principų, gamtos ir kitos aplinkos infrastruktūros, kultūros paveldo, turizmo, įrangos, kilnojamojo turto ir naujoviškų technologijų diegimo srityse, kuriomis prisidedama prie Sąjungos aplinkosaugos, atsparumo klimato kaitai arba socialinio tvarumo tikslų ir kurios atitinka Sąjungos aplinkosaugos arba socialinio tvarumo standartus;

2. **Mokslinių tyrimų, inovacijų ir skaitmeninimo politikos linija** apima mokslinių tyrimų, produktų kūrimo ir inovacijų veiklą, technologijų ir mokslinių tyrimų rezultatų perkėlimą į rinką, novatoriškų sprendimų demonstravimą bei diegimą ir paramą novatoriškų įmonių veiklai plėsti, taip pat Sąjungos pramonės skaitmeninimą.

3. **MVĮ politikos linija** apima visų pirma MVĮ, įskaitant novatoriškas MVĮ ir kultūros bei kūrybos sektoriuose veikiančias MVĮ, taip pat mažų vidutinės kapitalizacijos įmonių galimybes gauti finansavimą ir tokio finansavimo teikimą.

4. **Socialinių investicijų ir įgūdžių politikos linija** apima mikrofinansavimą, socialinių įmonių finansavimą ir socialinę ekonomiką bei lyčių lygybės skatinimo priemones, įgūdžius, švietimą, mokymą ir susijusias paslaugas, socialinę infrastruktūrą, įskaitant sveikatos priežiūros ir švietimo infrastruktūrą ir socialinį būstą bei besimokančiųjų apgyvendinimą, socialines inovacijas, sveikatos ir ilgalaikę priežiūrą; socialiniu tikslu vykdomą kultūrinę veiklą, pažeidžiamų asmenų, įskaitant trečiųjų valstybių piliečius, integraciją.

„InvestEU“ fondas remia tik tas finansavimo ir investavimo operacijas, kurios:

1. atitinka sąlygas, visų pirma susijusias su rinkos nepakankamumu, neoptimalia investavimo aplinka ir papildomumu;

2. padeda siekti Sąjungos politikos tikslų ir yra priskiriamos prie reglamento priede išvardytų sričių, kuriose pagal atitinkamą politikos liniją galima vykdyti finansavimo ir investavimo operacijas.

|  |
| --- |
| **FINANSUOJAMŲ VEIKSMŲ DETALIZACIJA** |

Finansavimo ir investavimo operacijos gali būti vykdomos vienoje ar keliose iš toliau nurodytų sričių:

1. **Energetikos sektoriaus vystymas** pagal energetikos sąjungos prioritetus, įskaitant energijos tiekimo saugumą, perėjimą prie švarios energijos ir įsipareigojimus:

1.1. švarių ir tvarių atsinaujinančiųjų energijos išteklių ir saugių bei tvarių kitų netaršių ir mažataršių energijos išteklių ir sprendimų gamybos, tiekimo ar naudojimo masto didinimas;

1.2. energijos vartojimo efektyvumo didinimas ir energijos taupymas;

1.3 tvarios energetikos infrastruktūros, visų pirma, perdavimo ir paskirstymo lygmens kaupimo technologijų, valstybių narių elektros tinklų sujungimo ir pažangiųjų tinklų vystymas ir modernizavimas;

1.4 novatoriškų netaršių ir mažataršių šilumos tiekimo sistemų kūrimas ir bendra elektros energijos ir šilumos gamyba;

1.5 tvarių sintetinių degalų, gaunamų iš atsinaujinančiųjų arba neutralaus anglies dioksido poveikio šaltinių ir iš kitų saugių ir tvarių netaršių ir mažataršių šaltinių, taip pat biodegalų, biomasės ir alternatyviųjų degalų, įskaitant visų rūšių transportui skirtus degalus, gamyba ir tiekimas;

1.6. per pramoninius procesus susidarančio anglies dioksido surinkimo ir saugojimo infrastruktūra, bioenergijos gamyklos ir gamybos įrenginiai, padedantys vykdyti energetikos pertvarką;

1.7 ypatingos svarbos fizinė arba virtuali infrastruktūra;

2. **Tvarios ir saugios transporto infrastruktūros** ir judumo sprendimų, įrangos ir novatoriškų technologijų **vystymas**:

2.1 projektai, padedantys vystyti transeuropinio transporto tinklo (TEN-T) infrastruktūrą;

2.2 TEN-T infrastruktūros projektai, kuriais siekiama sudaryti sąlygas naudoti bent dviejų skirtingų rūšių transporto priemones, visų pirma projektai, susiję su krovinių vežimo daugiarūšiu transportu terminalais ir daugiarūšio keleivinio transporto mazgais;

2.3 į mažataršes miesto transporto priemones orientuoti pažangaus ir tvaraus judumo mieste projektai, įskaitant projektus, susijusius su vidaus vandenų kelių ir novatoriškais judumo sprendimais;

2.4 transporto sektoriaus kilnojamojo turto atnaujinimo ir modernizavimo rėmimas siekiant diegti mažataršio ir netaršaus judumo sprendimus, įskaitant alternatyviųjų degalų naudojimą visų rūšių transporto priemonėse;

2.5 geležinkelių infrastruktūros ir kiti geležinkelių projektai, vidaus vandenų infrastruktūros, visuomeninio transporto projektai, taip pat jūrų uostų ir jūrų greitkelių projektai;

2.6. visų rūšių transporto priemonėms skirta alternatyviųjų degalų infrastruktūra, įskaitant įkrovimo elektros energija infrastruktūrą;

2.7 kiti pažangaus ir tvaraus judumo projektai, susiję su: i) kelių eismo saugumu; ii) prieinamumu; iii) išmetamųjų teršalų kiekio mažinimu arba iv) naujų transporto technologijų bei paslaugų, pavyzdžiui, paslaugų, susijusių su susietuoju ir autonominiu transportu arba integruotuoju bilietų pardavimu, kūrimu ir diegimu;

2.8 projektai, kuriais siekiama prižiūrėti arba atnaujinti esamą transporto infrastruktūrą, įskaitant TEN-T tinklui priklausančius greitkelius, prireikus modernizuoti, išlaikyti arba pagerinti kelių eismo saugumo priemones, plėtoti intelektinių transporto sistemų (ITS) paslaugas;

2.9 ypatingos svarbos infrastruktūra.

3. **Aplinka ir ištekliai**, visų pirma veikla, susijusi su:

3.1 vandens, įskaitant geriamąjį vandenį, tiekimu ir sanitarija, vandentiekio tinklo efektyvumu, nuotėkių mažinimu, nuotekų surinkimo ir valymo infrastruktūra, pakrančių infrastruktūra ir kita su vandeniu susijusia žaliąja infrastruktūra;

3.2 atliekų tvarkymo infrastruktūra;

3.3 aplinkos išteklių valdymo ir tvarių technologijų projektais ir iniciatyvomis;

3.4 ekosistemų ir ekosisteminių paslaugų stiprinimu ir atkūrimu, be kita ko, gamtos ir biologinės įvairovės puoselėjimu įgyvendinant žaliosios ir mėlynosios infrastruktūros projektus;

3.5 tvaria miestų, kaimo vietovių ir pakrančių plėtra;

3.6 kovos su klimato kaita veiksmais, prisitaikymu prie klimato kaitos ir jos švelninimu, įskaitant su gamtiniais pavojais susijusios nelaimių rizikos mažinimą;

 3.7 projektais ir iniciatyvomis, kuriais įgyvendinama žiedinė ekonomika, t. y. į produktų gamybos ir gyvavimo ciklą integruojami išteklių naudojimo efektyvumo aspektai, be kita ko, užtikrinamas tvarus pirminių ir antrinių žaliavų tiekimas;

3.8 energijai imlių pramonės sektorių priklausomybės nuo iškastinio kuro mažinimu ir siekiu iš esmės sumažinti tuose sektoriuose išmetamų teršalų kiekį, įskaitant novatoriškų mažataršių technologijų parodomąją veiklą ir diegimą;

3.9 energijos gamybos ir paskirstymo grandinės priklausomybės nuo iškastinio kuro mažinimu, laipsniškai atsisakant anglies ir naftos naudojimo;

3.10 projektais, kuriais skatinama kurti tvarų kultūros paveldą.

4. **Fizinės arba virtualios skaitmeninio ryšio infrastruktūros vystymas**, visų pirma įgyvendinant projektus, padedančius diegti itin didelio pralaidumo skaitmeninius tinklus arba užtikrinti 5G junglumą arba gerinti skaitmeninį ryšį ir jo prieigą, visų pirma kaimo vietovėse ir periferiniuose regionuose.

5. **Moksliniai tyrimai, plėtra ir inovacijos**, visų pirma:

5.1 mokslinių tyrimų ir inovacijų projektai, kuriais prisidedama prie „Europos horizonto“ tikslų, įskaitant mokslinių tyrimų infrastruktūros ir paramos akademinei bendruomenei projektus;

5.2 verslo projektai, įskaitant mokymo projektus ir projektus, kuriais skatinama kurti klasterius ir verslo tinklus;

5.3 parodomieji projektai ir programos, taip pat susijusios infrastruktūros, technologijų ir procesų diegimas;

5.4 bendradarbiavimu grindžiami mokslinių tyrimų ir inovacijų projektai, kuriuose dalyvauja akademinės įstaigos, mokslinių tyrimų ir inovacijų organizacijos, pramonės subjektai, viešojo ir privačiojo sektorių partnerystės ir pilietinės visuomenės organizacijos;

5.5 žinių ir technologijų perdavimas;

5.6 bazinių didelio poveikio technologijų ir jų taikymo pramonėje moksliniai tyrimai, įskaitant naujų ir pažangiųjų medžiagų mokslinius tyrimus;

5.7 nauji veiksmingi ir prieinami sveikatos priežiūros produktai, įskaitant vaistų, medicinos priemonių, diagnostikos ir pažangiosios terapijos vaistų bei naujų antimikrobinių medžiagų tyrimus, plėtrą, inovacijas ir gamybą, taip pat novatoriški kūrimo procesai neatliekant bandymų su gyvūnais;

6.**Skaitmeninių technologijų ir paslaugų**, ypač tokių, kurios padeda siekti Skaitmeninės Europos programos tikslų, įskaitant žiniasklaidą, internetinių paslaugų platformas ir saugius skaitmeninius ryšius, kūrimas, diegimas ir plėtra, visų pirma šiose srityse:

6.1 dirbtinio intelekto;

6.2 kvantinių technologijų;

6.3 kibernetinio saugumo ir tinklų apsaugos infrastruktūros;

6.4 daiktų interneto;

6.5 blokų grandinės ir kitų paskirstytojo registro technologijų;

6.6. aukšto lygio skaitmeninių įgūdžių;

6.7 robotikos ir automatizavimo;

6.8 fotonikos;

7. **Finansinė parama** subjektams, kuriuose dirba iki 499 darbuotojų, daugiausia dėmesio skiriant MVĮ ir mažoms vidutinės kapitalizacijos įmonėms, visų pirma:

7.1 suteikiant apyvartinio kapitalo ir atliekant investicijas;

7.2 nuo parengiamojo iki plėtros etapo teikiant rizikos finansavimą, siekiant užtikrinti technologinį pirmavimą novatoriškuose ir tvariuose sektoriuose, be kita ko, labiau juos skaitmeninant ir didinant jų inovacinį pajėgumą, taip pat užtikrinti jų konkurencingumą pasaulyje;

7.3 teikiant finansavimą, padedantį darbuotojams įsigyti verslą arba dalyvauti jį valdant.

8. **Kultūros ir kūrybos sektoriai**, kultūros paveldas, žiniasklaida, audiovizualinis sektorius, žurnalistika ir spauda, visų pirma, naujų technologijų kūrimas, skaitmeninių technologijų naudojimas ir technologinis intelektinės nuosavybės teisių valdymas

9) **Turizmas**;

10) **Pramoninių objektų** (įskaitant užterštus objektus) **atkūrimas ir restauravimas** siekiant juos tvariai naudoti;

 11. **Darnus žemės ūkis, miškininkystė, žuvininkystė**, akvakultūra ir kiti platesnės tvarios bioekonomikos elementai;

 12. **Socialinės investicijos**, įskaitant tas, kuriomis prisidedama prie Europos socialinių teisių ramsčio įgyvendinimo, visų pirma investicijos, susijusios su:

12.1 mikrofinansavimu, etiškų, socialinių iniciatyvų finansavimu ir socialine ekonomika;

12.2 įgūdžių paklausa ir pasiūla;

12.3 švietimu, mokymu ir susijusiomis paslaugomis, be kita ko, skirtais suaugusiesiems;

12.4 socialine infrastruktūra (visiems prieinamu įtraukiu švietimu ir mokymu, įskaitant ikimokyklinį ugdymą ir priežiūrą, ir su tuo susijusia švietimo infrastruktūra ir priemonėmis, alternatyvia vaikų priežiūra, besimokančiųjų apgyvendinimu ir skaitmenine įranga; įperkamu socialiniu būstu; sveikatos ir ilgalaike priežiūra, įskaitant klinikas, ligonines, pirminę sveikatos priežiūrą, priežiūrą namuose ir bendruomeninę globą)

12.5 socialinėmis inovacijomis, įskaitant novatoriškus socialinius sprendimus ir programas;

12.6 socialinį tikslą turinčia kultūrine veikla;

12.7 priemonėmis, kuriomis skatinama užtikrinti lyčių lygybę;

12.8 pažeidžiamų žmonių, įskaitant trečiųjų valstybių piliečius, integracija;

12.9 novatoriškais sveikatos priežiūros sprendimais, įskaitant e. sveikatą, sveikatos paslaugas ir naujus priežiūros modelius;

12.10 neįgaliųjų įtrauktimi ir prieinamumu neįgaliesiems.

13. **Gynybos pramonės vystymas** siekiant padėti stiprinti Sąjungos strateginį savarankiškumą, visų pirma teikiant paramą: a) Sąjungos gynybos pramonės tiekimo grandinei, ypač finansinę paramą MVĮ ir vidutinės kapitalizacijos įmonėms; b) bendrovėms, dalyvaujančioms gynybos sektoriaus perversminių inovacijų projektuose, ir su tuo glaudžiai susijusioms dvejopo naudojimo technologijoms; c) gynybos sektoriaus tiekimo grandinei, kai dalyvaujama bendradarbiavimu grindžiamuose gynybos srities mokslinių tyrimų ir plėtros projektuose, įskaitant tuos, kuriems teikiama Europos gynybos fondo parama; d) gynybos srities mokslinių tyrimų ir mokymo infrastruktūrai;

14. **Kosmosas**, visų pirma kosmoso sektoriaus vystymas pagal Europos kosmoso strategijos tikslus siekiant: a) užtikrinti kuo didesnę naudą Sąjungos visuomenei ir ekonomikai; b) didinti kosminių sistemų ir technologijų konkurencingumą, visų pirma sprendžiant tiekimo grandinių pažeidžiamumo problemas; c) remti kosmoso sektoriaus verslumo iniciatyvas, be kita ko, galutinės grandies sektoriaus vystymą; d) stiprinti Sąjungos savarankiškumą, kad ji turėtų saugią ir patikimą prieigą prie kosmoso, įskaitant dvejopo naudojimo aspektus;

15. **Jūros ir vandenynai**, t. y. mėlynosios ekonomikos srities projektų ir iniciatyvų vykdymas, ir Tvaraus mėlynosios ekonomikos finansavimo principai, visų pirma jūrų verslininkystė ir pramonė, atsinaujinančioji jūrų energija ir žiedinė ekonomika.

|  |
| --- |
| **TINKAMOS FINANSUOTI IŠLAIDOS** |

Fondas neišskiria tinkamų/netinkamų išlaidų. Reglamente nurodyta tik tai, kad ES garantija neteikiama refinansavimo operacijoms (kuriomis, pavyzdžiui, pakeičiami esami paskolų susitarimai arba kitų formų finansinė parama projektams, kurie jau iš dalies arba visiškai įgyvendinti) remti, išskyrus konkrečias išimtines ir gerai pagrįstas aplinkybes, kuriomis įrodoma, kad operacija, kuriai prašoma suteikti ES garantiją, sudarys sąlygas naujoms investicijoms kurioje nors iš finansuojamų pagal šį fondą sričių.

|  |
| --- |
| **FINANSAVIMO FORMA** |

Garantijos, paskola.

|  |
| --- |
| **ADMINISTRUOJANČIOS INSTITUCIJOS** |

Finansavimą pagal programą „InvestEU“ pirmiausia pradės teikti EIB grupė nuo 2021 m. rugsėjo mėn. Tai yra pagrindinis šio fondo partneris.

Vėliau šį finansavimą teiks ir kiti įgyvendinantieji partneriai – nacionaliniai ir regioniniai skatinamojo finansavimo bankai arba tarptautinės finansų įstaigos.

Remiantis reglamentu ES garantija įgyvendinama taikant netiesioginio valdymo principą su šiomis įstaigomis: 1. tarptautinėms organizacijoms arba jų agentūroms; 2. Europos investicijų bankui arba Europos investicijų fondui; 3. viešosios teisės reglamentuojamoms įstaigoms, įskaitant valstybių narių organizacijas; 4. įstaigomis, kurių veiklą reglamentuoja privatinė teisė ir kurioms pavesta teikti viešąsias paslaugas.

|  |
| --- |
| **KOORDINUOJA LIETUVOJE** |

NEPASKELBTA. Įgyvendinančio partnerio statuso šiuo metu siekia Invega.

ES garantija gali būti naudojama su šių rūšių finansavimu, kurį teikia įgyvendinantieji partneriai, susijusiai rizikai padengti: a) tiesiogiai arba netiesiogiai per finansų tarpininkus, fondus, investavimo platformas ar kitas priemones galutiniams gavėjams teikiamų paskolų, garantijų, priešpriešinių garantijų, kapitalo rinkos priemonių, bet kokių kitų finansavimo formų ar kredito vertės didinimo priemonių; b) įgyvendinančiojo partnerio teikiamo finansavimo arba garantijų kitai finansų įstaigai, kad pastaroji galėtų teikti a punkte nurodytą finansavimą.

|  |
| --- |
| **FINANSAVIMO DYDIS** |

Tai nėra dotacijos, todėl ES įnašo nėra. Yra reikalavimai prisiimti tam tikrą nuostolių dalį, bet jie priklauso nuo daugelio specifinių faktorių. Tačiau gali būti, kad ES garantija valstybės suformuotam portfeliui gali siekti 80 proc.

|  |
| --- |
| **IŠLAIDŲ PRADŽIOS TERMINAS** |

Paprastai garantija suteikiama ateities investicijoms, o ne jau įgyvendinamoms.

|  |
| --- |
| **GALIMI PAREIŠKĖJAI** |

Galutiniai naudos gavėjai negali teikti paraiškos InvestEU.

Paraišką teikti gali įgyvendinantis partneris, su kuriuo pradėta jo įvertinimo (*pillar assesment*) procedūra. Tik šie įgyvendinimo partneriai toliau igyvendina InvestEU garantuojamas finansines priemones pagal savo taisykles.

Tinkami galutiniai gavėjai gali būti fiziniai arba juridiniai asmenys, įsisteigę ES šalyje arba trečiojoje reikalavimus atitinkančioje šalyje, įskaitant: privatūs subjektai (didelės įmonės, vidutinės įmonės, mažos vidutinės kapitalizacijos įmonės, ir MVĮ). Viešojo sektoriaus subjektai. Mišrūs subjektai, pvz., viešojo ir privataus sektorių partnerystė ir privačios bendrovės, turinčios viešą tikslą. Ne pelno organizacijos.

|  |
| --- |
| **LIETUVOS PATIRTIS DIRBANT SU PROGRAMA** |

Ankstesnė programa vadinosi Europos strateginių investicijų fondas (ESIF).

Programa „InvestEU“ grindžiama sėkmingu Investicijų plano Europai modeliu, pagal kurį 2015–2020 m. laikotarpiu sutelkta daugiau kaip 500 mlrd. EUR.

Duomenų apie Lietuvos dalyvavimą nėra. Yra pateikiami duomenys apie EIB grupės investicijas Lietuvoje.

Pagal šios programos reikalavimus nėra kvietimų galutiniams naudos gavėjams, nes kvietimai skelbiami įgyvendinantiems partneriams.

Tam, kad dalyvauti tokiame kvietime turi būti potencialus partneris, kas reiškia, kad turi būti atliekamas EK įvertinimas (*pillar assesment*). Tik tuomet su EK pasirašoma garantijų sutartis.

Aplikuoti galima į 25 proc. fondo (į likusius 75 proc. aplikuoja EIB grupė). Lietuvos mastu tokia galimybė yra suteikta 4 institucijoms, kadangi įgyvendinančiu partneriu gali būti nacionalinė plėtros įstaiga. Remiantis Nacionalinių plėtros įstaigų įstatymu, Lietuvoje yra 4 tokios įstaigos: Invega, VIPA (Viešųjų investicijų plėtros agentūra), VIVA (Valstybės investicijų valdymo agentūra), Žemės ūkio garantijų fondas.

|  |
| --- |
| TEISINIS PAGRINDAS |

Reglamentas 2021/523, kuriuo nustatoma programa „InvestEU“: <https://eur-lex.europa.eu/legal-content/en/TXT/?uri=CELEX%3A32021R0523>

# **LIETUVOS DALYVAVIMO ES PROGRAMOSE APIBENDRINIMAS**

|  |  |
| --- | --- |
| **Silpnybės** | **Siūlymai** |
| **SVEIKATOS PROGRAMA/ EU4Health** |
| **Pajėgumų trūkumas**: tarptautinės partnerystės reikalavimas ir su tuo susiję vadybiniai/derybiniai iššūkiai. Lietuva iš esmės nebūna (SAM paminėjo tik 2 atvejus, kada LT buvo, vieną kartą pati SAM, o kitą – Santarų klinikos) vedančioji partnerė. Šioje programoje labai aktyvios Vokietija, Italija, Ispanija. Lietuva nelinkusi dalyvauti kaip vedančioji partnerė teikiant jungtinius projektus, kadangi šios programos projektai yra iš esmės tinkliniai, reikalaujama partnerystė tarp šalių ir kuo ji gausesnė, tuo skiriamas didesnis finansavimas. Pavyzdžiui, paskutiniame kvietime buvo reikalavimas: pasiūlymus turi pateikti konsorciumas, kurį sudaro ne mažiau kaip 3 pareiškėjai (naudos gavėjai; nesusiję subjektai), atitinkantys šias sąlygas: mažiausiai 3 subjektai iš 3 skirtingų reikalavimus atitinkančių šalių. Aukštesnis balas skiriamas, kai projekte dalyvauja mažiausiai 14 šalių. Negalima sakyti, kad sunku rasti partneres, reikia pažinčių, aktyvaus įsitraukimo, nes partnerystės paieškai priemonės sukurtos: HADEA portale projektuose pageidaujanti dalyvauti konkrečios temos kvietime institucija gali suvesti savo duomenis, ją dominančią temą, tuomet šią instituciją mato kiti ir gali pakviesti dalyvauti projekte kaip vedantysis partneris arba tiesiog partneris. | Identifikuoti, kokių konkrečiai pajėgumų trūksta ir kokie konkretūs veiksmai juos galėtų eliminuoti:Jei trūksta finansinių pajėgumų, gali būti svarstytinas siūlymas ieškoti tinkamų finansinio pajėgumo priemonių (pvz. neliečiamo kapitalo fondo steigimas). Tam būtų reikalinga suburti darbo grupę iš teisininkų ir valstybės finansų specialistų. Grupę galėtų steigti atsakinga už sritį ministerija. Jei trūksta vadybinių gebėjimų, gali būti svarstytinas pirmos paraiškos parengimas – praktinė pagalba/finansavimas.Jei trūksta žmogiškųjų išteklių, gali būti svarstytinas prioritetų identifikavimas (vadovaujantis metinėse programose skelbiamais planais) ir pajėgumų koncentravimas tose keliose institucijose, kurios teiktų prioritetines paraiškas.Atsižvelgiant į tai, kad 2021-2027 reikšmingai didėja lėšų kiekis, tai siūlymas vienai LT institucijai užsiimti kvietimų reklama, koordinavimu, tiesioginiu kontaktavimu su potencialiomis dalyvėmis, o joms nedalyvaujant aktyvesne to priežasčių analize ir atitinkamai - jų šalinimu. Siūlymas pasinaudoti kitų finansavimo šaltinių priemonių patirtimi, pvz. Kūrybiška Europa, Life – kuomet taikomas nacionalinio prisidėjimo prie dalies įnašo padengimo (bendrafinansavimas) modelis |
| **Nevykdoma centralizuota aktyvi kvietimų stebėsena**, todėl sunku daryti paties proceso išvadas: 2021.07.29-2021.09.15 buvo paskelbtas 19 mln. Eur. kvietimas 5 temoms. Lietuva neturi informacijos, ar LT institucijos dalyvavo šiuose kvietimuose. Institucijos savarankiškai domisi šių kvietimų pasiūla. SAM teigimu, nepasiteisino tas procesas, kuomet paskelbus kvietimą ji el.paštu parašydavo susijusiai institucijai apie galimybes - pasak jų, stipriosios institucijos ir taip tiesiogiai stebi kvietimus, o kitos nesureaguodavo į el. laišką.  |
| **Tiesioginio įsitraukimo trūkumas**: programos koordinavime proaktyvumas įmanomas, kadangi ganėtinai aiškus galimų pareiškėjų ratas. Tačiau SAM aktyviai tarpininkauja atrenkant institucijas dalyvauti tik tam tikrose veiklose – t.y. bendruose veiksmuose (pastarąjį kartą Europos Komisija paprašė iki 2021 m. rugpjūčio 31 d. Lietuvos Respublikos sveikatos apsaugos ministerijos nominuoti kompetentingas institucijas, kurios galėtų dalyvauti Bendrųjų veiksmų įgyvendinime). |
| **Finansinio įnašo klausimas**: programa gali finansuoti tik 60 proc. tinkamų finansuoti išlaidų, o tai gali būti rimta priežastis institucijai nedalyvauti paraiškos teikime |
| **Kaimynystės, vystymosi ir tarptautinio bendradarbiavimo priemonė „Globali Europa„/NDICI** |
| **Nėra aišku, kas Lietuvoje koordinuoja** Globali Europa finansavimo šaltinį. URM tinklapyje nėra tuo klausimu jokios praktinės informacijos, neaišku, koks departamentas dirba šiuo klausimu, kur kreiptis, pateiktas tik bendras departamento adresas | Aktyvus koordinavimas; Aiškūs kontaktai;Aiški praktinė informacija apie kvietimus: kur, kada, kaip aplikuoti;Aiškiai apibrėžtas potencialių dalyvių ratas;Bendradarbiavimas su asociacijomis, tinklo formavimas ir aiškus mechanizmas, kaip institucijos gauna informaciją ir kaip joms palengvinamas ėjimas su vystomojo bendradarbiavimo iniciatyvomis į besivystančias šalis. |
| **Trūksta praktinės susistemintos informacijos** net apie tai, kur ieškoti atvirų kvietimų, buvo rasti keli tinklapiai, kuriuose pateikti tarptautinio bendradarbiavimo kvietimai, tačiau NDICI fondo jame nėra |
| **Institucinis palaikymas**: norint aktyviai dalyvauti ES finansuojamose vystomojo bendradarbiavimo veiklose yra ypač svarbu gauti prieigą prie informacijos apie šias galimybes ir kaip galima kandidatuoti į kvietimus įgyvendinti projektus, ir tai yra neįmanoma be šalies institucijų įsitraukimo sekant kvietimus ir atitinkamas iniciatyvas/informaciją komitetuose Briuselyje, dalyvaujant NDICI-Global Europe programavimo pratimuose Europos Sąjungos delegacijose partnerėse šalyse, ir dalinantis surinkta informacija ir svarbiais kontaktais su institucijomis ir organizacijomis kurios galėtų kandidatuoti į jų įgyvendinimą, įskaitant ir privatų sektorių. Taip pat, nors NDICI Globali Europa fondas reklamuojamas ir įmonės seka informaciją, tačiau labai trūksta praktinės informacijos apie dalyvavimą, kad efektyviai įsitraukti į procesus. Kaip vienas šios situacijos pavyzdžių, buvo iliustruotas atvejis kai įmonė sužinojo apie Europos Komisijos kuriamą privataus sektoriaus grupę D4D (Digital4Development) platformoje, kurios viena iš šalių narių yra Lietuva. Kaip paaiškėjo, ši platforma šiuo metu kviečia verslo atstovus jungtis į patariamąją grupę, kurioje jie galės konsultuotis kartu su ES atstovais apie skaitmenizacijos iniciatyvas besivystančiuose kraštuose ir kartu koordinuoti savo veiklas. Apie šią naujovę įmonė išgirdo ne iš Lietuvos institucijų, bet pavėluotai per papildomus kontaktus, kurie turi informacijos prieigą prie šios platformos. Tai gerai simbolizuoja pagrindinį iššūkį, kuris trukdo aktyviai dalyvauti ES vystomojo bendradarbiavimo iniciatyvose – įgaliotos valdžios institucijos palaikymą sekant tokių instrumentų kaip NDICI-Global Europe galimybes ir dalinantis aktualia informacija su verslo atstovais, kurie domisi ir gali įgyvendinti ES projektus besivystančiose šalyse.  |
| **Nėra bendradarbiavimo su verslu modelio**. Tai yra tiesiogiai susiję su sistemine problema Lietuvos vystomojo bendradarbiavimo ekosistemoje – šalies institucijos nėra nusistačiusios, pagal kokius principus Lietuvos verslo atstovai gali bendradarbiauti su viešojo sektoriaus institucijomis įgyvendinant vystomojo bendradarbiavimo veiklas ir dalinantis informacija apie tokius klausimus kaip NDICI-Global Europe fondo galimybės. Tokiems principams neegzistuojant yra ypač sunku įsitraukti ir reprezentuoti Lietuvą ES finansuojamų vystamojo bendradarbiavimo veiklų įgyvendinime, įskaitant dalinimąsi inovacijomis, technologijomis, ir sukaupta patirtimi. Nors Lietuvos viešajame sektoriuje turime daug geros patirties ir galėtume pasirodyti ne blogiau nei estai, pozicionuoti savo šalį kaip skaitmenizacijos kelrodę – bet, kaip ir estų pavyzdys rodo, tai įmanoma tik turint aiškų ir tvirtą viešojo sektoriaus ir verslo bendradarbiavimo mechanizmą (institucijos užmezga kontaktus ir bendradarbiauja su verslu, kuris ir diegia sprendimus tose šalyse, atitinkamai, gauna iš to pajamas, moka mokesčius bei kuria pažangios savo šalies įvaizdį tarptautinėje erdvėje). |
| **SKAITMENINĖS EUROPOS PROGRAMA/DIGITAL EUROPE PROGRAMME** |
| Nacionaliniu lygmeniu **nėra informacijos** apie šią programą, praktinę informaciją kur kreiptis, kokie asmenys atsakingi, atitinkamai, informacijos apie planuojamus kvietimus. Kalbant apie Europos skaitmeninių centrų veiklą, kuriems pavestos svarbios užduotys ir nuo Lietuvos pateikti 3 kandidatai, taip pat nėra informacijos, kas jie tokie. EIMIN atsiuntė bendrą europinę nuorodą apie inovacijos centrus, kuriame nurodyti ir kandidatai, bet tokia informacija yra labai nišinė ir mažos įmonės, į kurias labai orientuojamasi šiame periode, gali tiesiog nežinoti kur ieškoti. EIMIN centralizuotai jų neviešina, nurodė, kad patys centrai reklamavosi per savo puslapius ir renginius, o įmonės skaitmeninius inovacijos centrus suranda renginiuose | Aktyvus koordinavimas; Aiškūs kontaktai, aiški praktinė informacija apie kvietimus: kur, kada, kaip aplikuoti.Potencialių dalyvių nustatymas/tinklo formavimas/bendradarbiavimas su asociacijomis.Pasinaudoti kitų finansavimo šaltinių priemonių patirtimi, pvz. Kūrybiška Europa, Life – kuomet taikomas nacionalinio prisidėjimo prie dalies įnašo padengimo (bendrafinansavimas) modelis – galimas ribotas teikimas, pvz. pirmam kartui/pagal tematikos svarbą ir pan. |
| **Nėra aktyvaus koordinavimo**. Artimiausi kvietimai pagal daugelį sričių ("Dirbtinio intelekto"; „Skaitmeninio raštingumo“) tikslą labai aktualūs, o Lietuva turi stiprias IT įmones, galinčias tinkamai atstovauti Lietuvą skaitmeninių sprendimų diegime. Analogiškai, viešos institucijos turi plačiai naudojamas viešąsias el. paslaugas, kurios galėtų būti tobulinamos europiniame kontekste. „Skaitmeninio raštingumo“ srityje Lietuvai kvietimai gali būti aktualūs, siekiant spartesnio proveržio šioje srityje, kadangi pagal žmogiškąjį kapitalą, t. y. naudojimosi skaitmeninėmis technologijomis įgūdžius, 46,1 balo įvertinta Lietuva yra 17 tarp ES valstybių. |
| **Nėra aiškios vizijos ir konkretumo dėl įsitraukimo**: susisiekus su EIMIN dėl programos koordinavimo ir viešinimo buvo trumpai pakomentuota, kad šiuo metu svarstoma dėl suinteresuotų institucijų kontaktų tinklo ar darbo grupės Skaitmeninės Europos programos klausimu. Taip pat galvojama dėl šio darbu pavedimo inovacijų agentūrai, ar pan., kuri sektų šaukimus ir viešintų suinteresuotoms šalims |
| **Nėra kvietimų viešinimo**. 2021.11.17 buvo paskelbta net 28 kvietimai, tačiau Eimin.lt puslapyje jokia informacija (tikrinta 11.29) nebuvo pasidalinta |
| **Partnerystės reikalaujantys projektai**. EK viešina būsimų kvietimų planus, rengia informacinius renginius ir atsako į klausimus: pvz. 2021 m. lapkričio 29 d. numatomas EK informacinis renginys dėl didelio projekto (vertė 40-60 mln. sektoriui), kurio įgyvendinimui bus būtinas konsorciumas. Siekiant padėti suformuoti šį konsorciumą EK ne tik numato rengti informacinį renginį, tačiau po jo planuojama surengti 2 dienas trunkančius tarpininkavimo renginius ir tuo tikslu 3 mėn. veikiančią platformą. Lietuvoje ši informacija nėra viešinama, nors tai būtų adekvati pagalba įmonėms partnerių tinklo paieškoje. |
| **KŪRYBIŠKA EUROPA** |
| **Anglų kalbos nemokėjimas** regionuose yra kliūtis dalyvavimui.  | Įtinklinti į bendruomenių narius, kurie moka kalbą, yra aktyvūs. Jau yra tokių pavyzdžių regionuose. Siekiant teigiamo finansinio pajėgumo vertinimo siūlymas ieškoti tinkamų finansinio pajėgumo priemonių (pvz. neliečiamo kapitalo fondo steigimas). Tam būtų reikalinga suburti darbo grupę iš teisininkų ir valstybės finansų specialistų. Grupę galėtų steigti atsakinga už sritį ministerija. Ši priemonė būtų ypatinga pagalba biudžetinėms įstaigoms, kurios nesikreips į bankus dėl jų laidavimo teikiant koordinatoriaus paraišką.Siūlymas šaliai inicijuoti nuasmenintų duomenų teikimą. Siūlymą galėtų teikti ministerijos, kurių temines programas kuruoja EACEA. |
| **Lietuviai nelinkę būti koordinatoriais** – t.y pagrindiniais pareiškėjais, kurie teikia paraišką, pasirašo susitarimą ir gauna lėšas tiek už savo, tiek už kitų šalių-partnerių dalį. Tai iš esmės susiję su finansiniu koordinatoriaus pajėgumo vertinimu. Nors Lietuvoje yra įstaigų, kurios pajėgios administruoti kompleksinius projektus, tačiau jos negauna teigiamo finansinio pajėgumo vertinimo, kuris vertinamas ne tik pagal institucijos individualius finansinius duomenis, bet ir pagal tam tikrus nacionalinius rodiklius, tarkime, šalies korupcijos lygį. Tai yra viena svarbesnių priežasčių, kodėl sąmoningai nesirenkama būti koordinatoriais. Buvo paminėtas pavyzdys, kur vienas steigėjas, dalyvaudamas kaip koordinatorius, laidavo asmeniniu butu. |
| **Duomenų apsaugos reikalavimai**: EACEA neteikia duomenų apie pareiškėjus, kurie nesėkmingai teikė paraišką ir negavo finansavimo, todėl Lietuvos biuras negali daryti išvadų, kodėl finansavimas nebuvo gautas.  |
| **APLINKOS IR KLIMATO KAITOS PROGRAMA LIFE** |
| **Ribotas savivaldybių dalyvavimas**: projektai nėra skirti vien tik specifinio regiono reikmėms (pvz. parko sutvarkymui), svarbus strateginis pobūdis, projektas turi būti įdomus ES mastu, kadangi konkuruojama tarp visų šalių. Tokio projekto parengimui reikia gilesnių ekspertinių žinių. | Identifikuoti, kokių konkrečiai pajėgumų trūksta ir kokie konkretūs veiksmai juos galėtų eliminuoti:Jei trūksta ekspertinių žinių, gali būti svarstytinas pirmos paraiškos parengimas – praktinė pagalba/finansavimas.Jei trūksta žmogiškųjų išteklių, gali būti svarstytinas prioritetų identifikavimas ir „šalies specializacija“ (vadovaujantis metinėse programose skelbiamais planais) ir pajėgumų koncentravimas tose keliose institucijose, kurios teiktų prioritetines paraiškas.Siūlymas šaliai inicijuoti nuasmenintų duomenų teikimą. Siūlymą galėtų teikti ministerijos, kurių temines programas kuruoja CINEA. |
| **Santykis su CINEA**. Atsižvelgiant į tai, kad tai centralizuoto EK valdymo programa, egzistuoja duomenų ir proaktyvaus bendradarbiavimo trūkumas, nacionaliniams kontaktiniams asmenims nepateikiama paraiškų atmetimo priežastys, nepristatomos silpnybės/stiprybės ar kito pobūdžio išvados, daug kur argumentuojama duomenų apsauga.  |
| **Didelė konkurencija**. AM minėjo, kad jei finansavimą gauna apie 100 projektų, tai paraiškų būna 1000. Stipresnės šalys – ispanai, italai (220 ir 205 projektų atitinkamai) - samdosi nemažai ekspertų, specializuojasi atitinkamoje srityje, prie projektų dirba grupės ekspertų, tuo tarpu mūsų pajėgumai kiti.  |
| **Gebėjimų palaikymo tęstinumas**. EK 2021-2027 m. periodu nefinansuos gebėjimų stiprinimo veiklų, todėl išlieka tikimybė, kad šios veiklos nesitęs įprasta apimtimi ir vertinant tai, kad Lietuva ir taip nėra aktyvi Life programos projektų teikime (teikiama 1-2 projektai per metus ir tik 2017 m buvo teikti 3 projektai), didesnio proveržio tikėtis sunku. |
| **EUROPOS INFRASTRUKTŪROS TINKLŲ PRIEMONĖ (EITP)** |
| **Metodinės pagalbos trūkumas**: kadangi kvietimai skelbiami tiesiogiai EK agentūrose ir kvietimų turinys yra valdomas būtent jose, Lietuvoje konkrečių kvietimų konsultacijos aktyviai nėra teikiamos, nėra numatyta tokia funkcija teisės aktuose, atitinkamai, tokiai veiklai nėra pajėgumų ir tam skirto finansavimo (kadangi reikia aktyviai sekti reikalavimus, esant neaiškumams kontaktuoti su CINEA, toks darbo metodas užima laiko).  | Atsižvelgiant į esamus Lietuvos pajėgumus ir didelį kvietimų kiekį programoje (2021.12.02 duomenimis, ES kvietimų portale buvo paskelbti 78 kvietimai) siūloma koncentruotis į kelias Lietuvai patrauklias temas (lėšų/pareiškėjų/tematikos) prasme ir proaktyviai su jomis dirbti: viešinti, daryti renginius, tiesiogiai susisiekti su potencialiais pareiškėjais, jiems siūlyti, konsultuoti, komunikuoti su EK agentūromis dėl neaiškumų. Tokiu būdu sukoncentravus pajėgumus sėkmė būtų užtikrintesnė.Pasinaudoti kitų finansavimo šaltinių priemonių patirtimi, pvz. Kūrybiška Europa, Life – kuomet taikomas nacionalinio prisidėjimo prie dalies įnašo padengimo (bendrafinansavimas) modelis – galimas ribotas teikimas, pvz. pirmam kartui/pagal tematikos svarbą ir pan. |
| **Programos koordinavimo specifika**: CINEA neturi atskiro santykio su Lietuvos administruojančiomis institucijomis, kaip tarkime, Kūrybiška Europa programos atveju, kur Lietuvos institucijos veikia kaip vietos nacionaliniai biurai ir su jais nuolat kontaktuojama, dalinamasi patirtimi, pozicijomis, statistika. CINEA santykis šiuo atveju labai pasyvus ir, tikėtina, toks jis ir išliks, kadangi valstybei narei kontrolės funkcijų nauju periodu nelikę.  |
| **Proaktyvumo trūkumas**, šiai dienai (nuo 2021 m. rugsėjo 16 d. iki 2022 m. sausio 19 d.) energetikos sektoriuje yra paskelbtas kvietimas su daug potemių, tačiau atsakingose Lietuvos institucijose jis nėra išviešintas.  |
| **PRIEGLOBSČIO, MIGRACIJOS IR INTEGRACIJOS FONDAS** |
| **Rinka**: nėra stiprios potencialios šios temos pareiškėjų bendruomenės, aktyvios rinkos. Tai susiję su tuo, kad iki krizės su Baltarusija pradžios Lietuvai ši tema nebuvo labai aktuali, o "planinis" ES finansavimas pagal buvusias daugiametes programas pilnai padengdavo esantį poreikį. Todėl papildomų paskatų, kurios skatintų ieškoti tiesioginio ES finansavimo iš EK, nebuvo. Taip pat, esančias NVO reikia skatinti, aktyviai viešinti kvietimus, nes proaktyvumo bendruomenei trūksta. | Formuoti potencialių pareiškėjų tinkląViešinti konkursus.Stebėti dalyvavimo konkursuose rezultatus, vertinti besiformuojančias tendencijas, veikti su kliūčių šalinimu. |
| **Konkursų sklaidos trūkumas**: Anksčiau praktikos viešinti EK konkursus nebuvo. SADM vertinimu 2021-2027 m. perspektyvoje lėšų poreikis bus didesnis, negu skiriamas Lietuvos daugiametės programos įgyvendinimui, todėl planuoja centralizuotai per savo tinklapį viešinti EK skelbiamus konkursus. Tačiau nėra aiškaus išgryninto modelio kas/kiek/kaip bus viešinami tiesioginiai EK konkursai. |
| **EUROPOS HORIZONTAS:** Lietuvos Respublikos Prezidentas Gitanas Nausėda 2019 m. spalio mėn. inicijavo diskusijas su mokslo ir verslo atstovais, politologais ir viešojo administravimo ekspertais dėl mokslo ir inovacijų politikos prioritetų, veiklos krypčių, sprendimų priėmimo šioje srityje tobulinimo, taip pat dalyvavimo Europos Komisijos programoje „Europos horizontas“ skatinimo. Diskusijų metu buvo išskirti šie iššūkiai ir siūlymai: |
| **Mokslo ir inovacijų politikos formavimo nuoseklumo**, **veiklos koordinavimo**, ryšio tarp mokslu ir inovacijomis paremto išankstinio sprendimų poveikio vertinimo ir sprendimų priėmimo **stoka**. **Strategijos**, nustatančios tarptautines mokslo ir inovacijų srities plėtros kryptis ir jų sinergiją su nacionalinėmis mokslo ir inovacijų programomis, trūkumas; **žemas bendradarbiavimo** tarp visuomenės grupių lygis; **ryšių su talentais** palaikymo poreikis. | **Įsteigti Vyriausiojo mokslo ir inovacijų pareigūno pareigybę ir sukurti už mokslą ir inovacijas atsakingų atstovų valstybės institucijose tinklą**. Tinklą turėtų sudaryti aukšto lygio institucijų atstovai, kuruojantys mokslo ir inovacijų srities klausimus. Siekiant mokslo ir inovacijų politikos formavimo nuoseklumo, Vyriausiojo mokslo ir inovacijų pareigūno ir tinklo narių veikla turėtų būti susieta su Mokslo, technologijų ir inovacijų tarybos veikla. Siekti, kad tinklo sukūrimas užtikrintų mokslu ir inovacijomis grįstų sprendimų priėmimą, geresnį veiksmų dėl mokslo ir inovacijų plėtros koordinavimą ir informacijos sklaidą.**Vyriausiajam mokslo ir inovacijų pareigūnui ne rečiau, kaip kartą per metus skelbti veiklos mokslo ir inovacijų srityje Lietuvoje apžvalgą**, pristatyti tendencijas pasaulyje, teikti įžvalgas dėl mokslo ir inovacijų politikos plėtros.**Įvertinti atliktas ir, esant poreikiui, inicijuoti naujas sektorines analizes pagal ministerijų kuruojamas sritis**, nustatančias mokslui ir inovacijoms imlias sritis pagal Lietuvos mokslo ir inovacijų ekosistemos galimybes, aktualius programos „Europos horizontas“ prioritetus ir temas, potencialius dalyvius, ir jų pagrindu parengti dalyvavimo programoje „Europos horizontas“ skatinimo veiksmų planą. Veiksmingas ministerijų įsitraukimas ypač svarbus programos „Europos horizontas“ misijų ir partnerysčių atveju, nes dalyvavimui jose reikės finansinių išteklių ir aktyvaus įsitraukimo. |
| **Žemas Lietuvos įsitraukimo lygis** į Europos Sąjungos institucijų, kitų tarptautinių organizacijų (pvz., Ekonominio bendradarbiavimo ir plėtros organizacijoje), mokslo ir inovacijų tinklų veiklą. |
| **Nacionalinių kontaktinių asmenų (NCP) tinklas yra išskaidytas per kelias įstaigas**. Kontaktiniai asmenys vykdo ir kitas, su programa „Horizontas 2020” nesusijusias veiklas, kuruoja po kelias programos „Horizontas 2020“ sritis, o tai trukdo kelti jų kompetenciją ir stiprinti specializaciją programos srityse |
| **Lietuvos dalyviams trūksta žinių ir įgūdžių**, reikalingų parengti kokybiškas paraiškas, tinkamai save pristatyti ir ieškoti tarptautinių partnerių. |
| Lietuvos mokslo ir studijų institucijose dirbančių **mokslininkų ir tyrėjų darbo užmokestis** yra ženkliai mažesnis lyginant su užmokesčiu, kurį gauna Šiaurės ir Vakarų Europos valstybių mokslininkai. Pagal programą „Horizontas 2020“ tyrėjams mokamas darbo užmokestis, atitinkantis nacionalinį darbo užmokestį. |
| **Lietuvos pasiekimai** ir galimybės mokslo ir inovacijų srityje tarptautinėje erdvėje yra žinomi sąlyginai mažai. Tai kliudo formuoti Lietuvos, kaip pažangios valstybės įvaizdį, ir prisijungti prie naujai formuojamų tarptautinių projektų konsorciumų. |
| Stiprinti programos nacionalinių kontaktinių asmenų (NCP) tinklą, sukuriant programos „Europos horizontas“ kompetencijų centrą. **Siekti, kad jį sudarytų specialistai, kuruojantys tik programos „Europos horizontas“ įgyvendinimą ir turintys mokslinių tyrimų ir inovacijų programų paraiškų rengimo ir (arba) projektų vykdymo patirties** |
| **Stiprinti mokslo ir studijų institucijų vadybinius ir projektų administravimo gebėjimus**. Siekti, kad būtų užtikrinta mokslo ir studijų institucijų padalinių, atsakingų už tarptautinių mokslo ir inovacijų projektų įgyvendinimą bei technologijų ir inovacijų perdavimą, plėtra, būtų tobulinami jų specialistų įgūdžiai ir skatinamas bendradarbiavimas su programos „Europos horizontas“ kompetencijų centru |
| Sukurti aktyvesnio mokslo ir studijų institucijų dalyvavimo programoje „Europos horizontas“ paskatas:1. Didinti mokslo ir studijų institucijų mokslininkų ir tyrėjų darbo užmokestį, mokamą iš nacionalinių lėšų.2. Atlikti finansavimo mokslo ir studijų institucijoms skyrimo principų, mokslo darbuotojų pareigybių minimalių kvalifikacinių reikalavimų ir kitus pakeitimus, siekiant skatinti dalyvavimą programoje „Europos horizontas“ tiek mokslo ir studijų institucijas, tiek mokslininkus ir tyrėjus,3. Parengti gaires dėl didesnio darbo užmokesčio mokslo ir studijų institucijose taikymo vykdant programos „Europos horizontas“ projektus.4.Įgyvendinti priemones, skatinančias mokslo ir studijų institucijų dalyvavimą programoje „Europos horizontas“: skiriant finansavimą rengti paraiškas, dalyvauti programos informacinėse dienose, tarptautiniuose partnerių paieškos renginiuose ir kitoms aktualioms veikloms. |
| Dalis šių rekomendacijų numatyta įgyvendinti RRF reformų rėmuose, dalis – „Europos horizontas“ akceleravimo veiksmų plane, tačiau apibendrintai šalia šiuose veiksmuose numatytų priemonių Lietuvai siekiant aiškaus proveržio papildomai būtų svarbūs ir šie elementai: 1. Nustatyti ir išviešinti prioritetines temines sritis, kuriose būtų siekiama proveržio.2. Nustatyti konkrečias užduotis atsakingoms institucijoms (LMT, MITA), kurios siektų aiškaus apibrėžto rezultato ir identifikuoti atsakingus konkrečius asmenis. 3. Didinti tyrėjų darbo užmokestį LT, kadangi viena iš realių nedalyvavimo priežasčių - mažas tyrėjų darbo užmokestis LT (pagal programą „Horizontas 2020“ tyrėjams mokamas darbo užmokestis, atitinkantis nacionalinį darbo užmokestį).4. Sukurti kofinansavimo schemą, kada projekto vykdytojo indėlį dengia valstybė. |
| **BENDROSIOS RINKOS PROGRAMA** |
| Šia programa sujungiamos šešios ankstesnės programos iš įvairių politikos sričių, visų pirma dotacijos ir sutartys, priklausančios COSME (2014-2020 m. periodu 2,4 mlrd. Eur.). Duomenų, susijusių su Lietuvos dalyvavimu šiose programose, nėra. | Paskirti atsakingus koordinuojančius asmenis, kurie viešintų kvietimus, komunikuotų galimoms suinteresuotoms įstaigoms, vykdytų stebėseną |
| Lietuvoje neplanuojama paskirti vienos atsakingos institucijos darbui su šia programa, atitinkamai, nenumatytas joks atskiras koordinavimas, komunikavimas. Esant tokiam pasyviam įsitraukimui proveržio tikėtis būtų sunku, kadangi nebus aiškaus kontaktinio asmens/institucijos, atitinkamai, nebus vykdoma bendra dalyvavimo šioje programoje stebėsena. Programa Lietuvai galėtų būti patraukli tiek dėl maksimalaus ES indėlio, tiek dėl temų įvairovės. |

# **FINANSAVIMO ŠALTINIŲ PASKIRSTYMAS PAGAL SEKTORIUS**

|  |  |
| --- | --- |
| **FONDAS** | **SEKTORIUS** |
| Sveikatos programa (EU4HEALTH) | Sveikata |
| Kaimynystės, vystymosi ir tarptautinio bendradarbiavimo priemonė "Globali Europa" (NDICI) | Užsienio reikalai |
| Skaitmeninės Europos programa/(Digital Europe programme) | Skaitmeninimas |
| Erasmus plius (ERASMUS+) | Švietimas, mokslas, sportas |
| Kūrybiška Europa/(Creative Europe programme (CRE)) | Kultūra, kūryba |
| Aplinkos ir klimato kaitos programa Life (LIFE) | Aplinkos apsauga |
| Europos infrastruktūros tinklų priemonė (CEF) | Susisiekimas, energetika, skaitmeninimas |
| Prieglobsčio, migracijos ir integracijos fondas (AMIF) | Vidaus reikalai (migracija, prieglobstis) |
| Europos horizontas (HORIZON) | Moksliniai tyrimai, inovacijos. Taip pat skaitmeninimo, pramonės, kosmoso kultūros, sveikatos, klimato, energetikos, judumo, maisto, aplinkos, gamtos išteklių, žemės ūkio sritys. |
| ES kosmoso programa (SpaceEU) | Ekonomika ir inovacijos |
| Bendrosios rinkos programa (SMP) | Ekonomika, žemės ūkis |
| InvestEU | Ekonomika, moksliniai tyrimai, inovacijos ir skaitmeninimas, energetika, skaitmeninis junglumas, transportas. |

Atsižvelgiant į tai, kad egzistuoja daugiau ES fondų, žemiau pateikiamas platesnis, nei buvo išanalizuota, fondų sąrašas, suskirstytas pagal temines sritis:

|  |  |
| --- | --- |
| **Fondo pavadinimas** | **Fondo vertė mlrd. Eur** |
| **Kultūros valstybės veiklos sritis** |  |
| Programa „Kūrybiška Europa“ | 2,44 |
| Programa „Europos horizontas“ | 99,5 |
| **Aplinkos, miškų ir klimato kaitos valstybės veiklos sritis** |  |
| Aplinkos ir klimato kaitos programa Life | 5,4 |
| Teisingos pertvarkos fondas | 19 (Lietuvai – 249 mln.Eur) |
| Programa „Europos horizontas“ | 99,5 |
| **Valstybės saugumo ir gynybos valstybės veiklos sritis** |  |
| Europos gynybos fondas | 7,9 |
| Europos taikos priemonė | 5,6  |
| **Švietimo, mokslo ir sporto valstybės veiklos sritis** |  |
| Programa „Europos horizontas“ | 99,5 |
| Erasmus plius | 25 |
| **Energetikos valstybės veiklos sritis** |  |
| Europos infrastruktūros tinklų priemonė (EITP) | 33,7 |
| InvestEU |  26,2 |
| Europos horizontas | 99,5 |
| **Transporto ir ryšių valstybės veiklos sritis** |  |
| Europos infrastruktūros tinklų priemonė (EITP) | 33,7 |
| Programa „Europos horizontas“ | 99,5 |
| **Ekonomikos konkurencingumo ir valstybės informacinių išteklių valstybės veiklos sritis** |  |
| Skaitmeninės Europos programa | 7,6 |
| ES Kosmoso programa | 14,9 |
| InvestEU |  26,2 |
| Europos infrastruktūros tinklų priemonė (EITP) | 33,7 |
| Programa „Europos horizontas“ | 99,5 |
| **Žemės ir maisto ūkio, kaimo plėtros ir žuvininkystės valstybės veiklos sritis** |  |
| Jūrų reikalų ir žuvininkystės fondas | 6,11 |
| Bendrosios rinkos programa | 4,2 |
| Programa „Europos horizontas“ | 99,5 |
| **Socialinės apsaugos ir užimtumo valstybės veiklos sritis** |  |
| Europos prisitaikymo prie globalizacijos padarinių fondas  | 1,5 |
| Prieglobsčio ir migracijos fondas  | 9,9 |
| Europos Solidarumo korpuso programa | 1 |
| **Sveikatos valstybės veiklos sritis** |  |
| Sveikatos programa (Eu4health) | 5,7 |
| Programa „Europos horizontas“ | 99,5 |
| **Užsienio politikos valstybės veiklos sritis** |  |
| Kaiminystės, vystymosi ir tarptautinio bendradarbiavimo priemonė „Globali Europa“  | 79,5 |
| Europos teritorinio bendradarbiavimo programa | 8 |
| ES humanitarinės pagalbos priemonė | 11,5 |
| Pasirengimo narystei paramos priemonė | 14 |
| **Viešųjų finansų valstybės veiklos sritis** |  |
| ES kovos su sukčiavimu programa  | 0,18 |
| Europos investicijų stabilizavimo priemonė | 0,121 |
| Euro apsaugos nuo padirbinėjimo programa | 0,06 |
| Muitinės programa | 0,9 |
| Programa "Fiscalis" | 0,2 |
| Muitinio tikrinimo įrangos paramos priemonė | 1 |
| Techninės pagalbos instrumentas | 0,9 |
| ES kovos su sukčiavimu programa | 0,1 |
| **Teisingumo valstybės veiklos sritis** |  |
| Teisingumo programa | 0,3 |
| Piliečių, lygybės, teisių ir vertybių programa | 1,55 |
| **Viešojo saugumo valstybės veiklos sritis** |  |
| Europos miestų iniciatyva | 0,4 |
| Sienų valdymo ir vizų finansinės paramos priemonė  | 6,3 |
| Vidaus saugumo fondas | 1,9 |
| ES civilinės saugos mechanizmo rezervas "RescEU" | 1,4 |
| Programa „Europos horizontas“  | 99,5 |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_